ПРЕДГОВОР 


Старогръцката митология винаги е била благодатно място за всякакви 
измишльотини. Цяло чудо е, че досега никой не се беше сетил да 
изпраска една книга-игра за някой от онези древни герои, които секат 
глави на поразия и преборват наведнъж по двайсет души. 

Е, аз се сетих и въпросната книга-игра вече е факт: весела, 
непочтителна, пълна с екшън и най-вече - дяволски близка до 
оригиналната > легенда. Херкулес беше “естественият избор с 
прословутите си дванайсет подвига, които можете да видите, изброени 
на задната корица на книгата - а най-готиното от всичко е, че правилните 
решения в играта ВИНАГИ (добре де - почти винаги) съвпадат с онези, 
които самият Херкулес е взел преди бог знае колко време. Разбира се, 
древният мъжага не е имал възможност да избира кой от подвизите си да 
извърши първо, нито пък точки За Сила и Живот, но иначе всичко е горе- 
долу така, както аз си представям, че се е случило. 

Искам да благодаря на редактора си Пламен Тошев, който прегърна 
идеята точно навреме, и на художника Ивайло Иванчев, който никне там, 
където не го сееш. Тази книга е за всички онези, които продължават да 
вярват в онова, което пише в книжките с картинки от детството ни, дори и 
когато пораснат. 


ПРАВИЛА НА ПРИКЛЮЧЕНИЕТО 


Разгледай приложения непосредствено след този раздел Дневник на 
приключението. Ето какво означава той, графа по графа: 


Сила. Най-важното качество за герой като Херкулес. Тази оценка може 
да се променя по два начина - когато в текста изрично пише да „си 
добавиш еди-колко си точки Сила" или така, както е описано по-долу. 
Живот. Най-важното качество за всеки герой изобщо. Ако по време на 
играта тази оценка падне до нулата, приключението ти свършва и трябва 
да започнеш отначало. 

Оръжия. Влизаш в играта с един боздуган, но можеш да придобиеш и 
други оръжия - лък и стрели, меч и така нататък. Запиши „боздуган" на 
първото празно място в таблицата и продължи с Правилата. 

Победени противници. Ако обичаш да се биеш, тази графа е точно за 
теб. Всеки петима победени противници ти дават по една допълнителна 
точка Сила. 

Подвизи. Както виждаш, там има дванайсет свободни места, означени с 
цифри. Номерацията на подвизите е в съответствие с оригиналното 
древногръцко подреждане и схемата, поместена след Дневника. 


Шансът в тази книга е произволно число от 1 до 6. Можеш да използваш 
обикновен зар или таблицата, поместена в края. 


Сила: 


Живот: 30 


Оръжия: + 

КАРТА НА 177< ПОДВИГА” 
НА ХФРКИФС .. -- 


УВОД: ЖИВОТЪТ НА ХЕРКУЛЕС ДОТУК 


Преди много-много години в Гърция живяла девойка на име Алкмена, 
която се славела с ослепителната си красота. Зевс, най-силният от 
всички олимпийски богове, имал навика да се намесва в подобни случаи 
и не след дълго Алкмена родила две здрави дебелички момченца - 
Херкулес и Ификъл. Ревнивата Хера, божествената законна съпруга на 
Зевс, се заклела да направи всичко по силите си, за да вгорчи живота на 
по-едрото от двете деца, бъдещия герой Херкулес - а когато става дума 
за Хера, „всичко по силите й" означава някоя наистина голяма гадория. 
Херкулес бил още бебе, когато отмъстителната Хера пуснала две 
огромни змии в люлката му. Той ги удушил, без да иска, и предизвикал 
оправдано смайване у доведения си баща Амфитрион. След този случай 
бащата се досетил, че Херкулес има славно бъдеще и се погрижил да му 
даде подходящото за един герой възпитание: четене, смятане и свирене 
на китара. Последното се оказало грешка, защото Херкулес всъщност не 
се отличавал с особена музикална дарба. Веднъж учителят му по китара, 
старият Лин, се разгневил от фалшивите акорди на героя и му зашлевил 
плесница. В отговор Херкулес го тряснал с китарата си по главата и взел, 
че го убил. 

За наказание и от съображения за безопасност Амфитрион го изпратил 
да се учи чак в далечния планински лес Керитон, където Херкулес се 
отличил, като убивал планински лъвове с голи ръце, погаждал номера на 
учителите-кентаври и трепел онези от съучениците си, които не му се 
нравели. 

Когато пораснал достатъчно (а според някои - дори предостатъчно), 
Херкулес бил даден на служба у някой си Евристион, един абсолютно 
злобен мухльо, който го командвал като роб. Героят знаел, че това е 
съдбата му, стискал зъби и работел като вол за Евристион. Но знаел 
също и че ще дойде денят, в който най-сетне ще разбере истината за 
бъдещето си и ще се превърне в героя, който винаги е искал да бъде. 
Този ден бил един четвъртък. 


1. 


Хелиос немилостиво изпраща огнените си стрели право в широкия ти 
гръб. Кой знае защо, четвъртъците в околностите на Микена винаги са 
особено горещи. Проклетият Евристей този път те е накарал да 
прекопаеш една от нивите му край града - работа за около две седмици, 
която възнамеряваш да свършиш до обед, преди да е настъпила най- 
голямата жега. 

От маранята изплува някаква дребна фигура и ти се изправяш, за да 
огледаш човека по-добре: това е Копрей, дясната ръка на господаря ти, 
който никога не идва, за да ти каже нещо приятно. Със съжаление си 
припомняш, че забраната да посягаш на Евристей се простира и върху 
цялото му домочадие, и захвърляш мотиката. 

- Господарят те вика - съобщава ти Копрей, като застава на безопасно 
разстояние от теб. - Веднага. 

Ако му кажеш да си гледа работата, мини на 12. 

Ако отидеш с него при Евристей, продължи на 19. 


2. 


- Какво толкова искам? - крещи Тезей, не на себе си от ярост. - Просто ме 
закарай до проклетата Амазония и аз сам ще се оправя нататък! 

- Не мога да ходя при ония вещици - инати се капитанът. 

- Ааааргх! - изревава Тезей след кратък размисъл. 

Интересна работа. Като че ли другият герой е тръгнал в твоята посока. 
Ако искаш да го предизвикаш на двубой, за да се разберете кой ще 
ходи, мини на 11. 

Ако просто вземеш друг кораб, прехвърли се на 23. 

Ако се застъпиш за Тезей пред опърничавия капитан, иди на 49. 


З. 


Сграбчваш лъва за гривата с едната си ръка и за опашката с другата и го 
мяташ на гърба си. Звярът тежи колкото чука на Хефест и ти с 
подозрение се вслушваш в пукането на костите си, когато поемаш 
обратно по склона с тежки, колебливи крачки. 

Извади си толкова точки Живот, колкото покаже еднократният ти Шанс, и 
мини на 13. 


Стисваш по-здраво боздугана си и прекрачваш прага на пещерата. Миг 
по-късно мракът е разтърсен от рева на немейския лъв и чудовището се 
нахвърля отгоре ти, преди да успееш да го видиш в тъмното. 


Силата на немейския лъв е 25 точки. Битката с него ще ти струва толкова 
точки Живот, колкото е разликата между неговата Сила и твоята (ако е 
положителна, разбира се) плюс еднократен Шанс. 

Продължаваш на 37. 


5. 


- Ето ви лъва! - извикваш на събралото се множество. - Аз изпълних 
обещанието си! 

Градските съветници се засуетяват и след минута познатият ти шишко 
пристъпва напред, като с мъка носи широк тежък меч в медна ножница. 
Приемаш подаръка с подобаваща тържественост и се сбогуваш с 
жителите на Немея, оставяйки огромния труп насред площада. 

Запиши меча в графата Оръжия и продължи на 30. 


6. 


Провикваш се и човекът рязко завива, вдигайки огромен облак прах. 
Бързината му е невероятна и едва когато те доближава, намираш 
обяснение за това в яките му кози крака. Съществото има и рога, и 
опашка, и адски характерна похотлива физиономия. 

- Пан! - покланяш се доземи. - Привет, най-свободни сред боговете! 

- Да си виждал една горска нимфа да минава оттук? - осведомява се 
задъхано богът на лесовете. - Червенокоса, бързонога, розовопръста и 
доста засукана. 

Поклащаш глава. Богът изругава разочаровано и откача кожен мях от 
колана си, като ти го подава: 

- Ще пийнеш ли изворна вода? 

Ако приемеш, продължаваш на 8. 

Ако откажеш, прехвърли се на 20. 


7. 


- Аз съм Копитий, предводителят на кентаврите! - извиква гласът пред 
вратата. - Излез, човече, и престани да оскверняваш хубавото ни вино! 

- И да го хабиш! - чува се друг глас, мигновено последван от тъп удар и 
изохкване. 

Ако решиш да се покажеш, отиваш на 15. 

Ако смяташ, че е по-добре да си стоиш зад вратата, мини на 40. 


8. 


Надигаш меха и се задавяш от парещата течност вътре. 
- Това не е изворна вода! - успяваш да кажеш накрая. 


- Прав си. - Пан се ухилва, геройски надига меха и отново го окачва на 
пояса си. - Водата е да се къпят нимфите в нея, не за пиене. 

Разтърсваш внезапно олекналата си глава. Тялото ти е изпълнено с нови 
сили и ти се струва, че можеш да убиеш немейския лъв само с плюнката 
си. 

- Успех! - Пан отново препусква по склона и те оставя сам на 
възвишенията. 

Добави си 8 точки Живот и мини на 50. 


9. 


Поемаш покрай ръба на клисурата и скоро достигаш до края й: тесен 
скален проход, подобен на входа на пещера. Внимателно го затрупваш с 
камъни и се връщаш по стъпките си. Немейският лъв продължава да спи, 
без да подозира, че току-що си отрязал пътя му за бягство. 

Ще го обстреляш с лъка - на 73. 

Ще го нападнеш с боздугана - на 98. 


10. 


След няколко минути Копрей отново се домъква и надава ужасен вой, 
когато вижда купчината стражи: 

- Какво си направил, пън такъв?! 

Оставяш мотиката и се обръщаш към него с невинна физиономия: 

- Ами те се спънаха и паднаха. 

- Добре - казва разсъдливо Копрей, когато спира да подскача насам- 
натам. - Сега ще дойдеш ли с мен при Евристей? 

Помисляш малко и кимваш. Той се плесва по челото, обръща се и хуква 
по пътя към Микена. Вдигаш боздугана си на рамо и го последваш. 
Четвърт час по-късно влизате в палатите на Евристей - прохладна 
беломраморна сграда, издигната на малък хълм. Господарят ти, хилав и 
рано оплешивял младеж, нервно барабани по една от облегалките на 
трона си, когато влизаш в приемната зала. Мини на 36. 


11. 


- Чакай малко! - побутваш Тезей по рамото. - Амазония ли каза? 

- Точно така! - отвръща троснато героят. - Отивам, за да взема колана на 
царицата на амазонките Хиполита! 

- Грешиш - възразяваш спокойно. - Това ще направя аз, великият герой 
Херкулес. 

- Айде пък да видим! - извиква избухливият Тезей и измъква меча си. 

Ако Силата ти е 14 или повече, можеш да минеш на 46. 

Ако е по-малко от 14, продължаваш на 34. 


12. 


- Това никак няма да му хареса - казва предупредително Копрей, като 
отстъпва още две крачки. - Ама никак. 

- Пука ми - изръмжаваш и отново вдигаш мотиката. 

- Ще извикам стражите! - подвиква вестоносецът. 

Спираш за момент, преди да продължиш работата си. 

Ако нямаш нищо против стражите да дойдат, прехвърли се на 25. 
Ако предпочиташ да отидеш с Копрей при господаря си, мини на 19. 


13. 


Половин час по-късно с въздишка трясваш лъва насред градския площад 
на Немея, твърдо убеден, че няма да го носиш и крачка повече. 

Ако жителите на града са ти обещали меч, мини на 5. 

Ако няма такова нещо, продължи на 17. 


14. 


Отнякъде избръмчава стрела и се забива в едно от маслиновите 
дръвчета на педя от главата ти. Дриадата в дръвчето изпищява обидено, 
а на поляната изскача самият Аполон, богът на стрелбата с лък, 
изкуствата, свирнята, магическите ритуали, медицината, танците, стадата 
и какво ли още не - строен красив момък със златни къдри, понесъл лъка 
си на рамо. 

- Привет, Аполоне! - поздравяваш почтително. 

- Здравей, смъртни човече - отвръща богът с небрежен тон. - Страхотен 
съм, а? Как само я забих точно до главата ти! Кажи ми честно, виждал ли 
си някога подобен изстрел? 

- Не толкова отблизо - отвръщаш. 

- Ех, колко съм готин! - въздъхва Аполон, отмятайки няколко добре 
поддържани къдри от снежнобялото си чело. - Значи коланът на 
Хиполита, а? 

- Ъхъ - съгласяваш се. 

- Нищо по-лесно - махва с ръка Аполон. - За готини пичове като нас, и 
особено като мен, царицата на амазонките няма да е никаква пречка. 
Тръгваме ли? 

Ако желаеш да се заемеш с този подвиг, мини на 170. 

Ако предпочиташ да избереш някой друг, върни се на 16. 


15. 


Коварните кентаври само това чакат. В мига, в който излизаш от 
пещерата, към теб избръмчават няколко точни стрели (губиш толкова 
точки Живот, колкото е сборът от два последователни Шанса). Извикваш 


от болка и възмущение и се пъхваш обратно зад прикритието на 
дебелата врата. 
Мини на 40. 


16. 


Ако вече си попълнил и дванайсетте подвига в Дневника си, можеш 
да преминеш на 400. 

Ако не, разгледай внимателно картата на дванайсетте подвига в 
началото на книгата. Номерата под тях са на епизодите, в които можеш 
да получиш информация за това в какво точно се състои приключението. 
Решението ти не е фатално, така че не се чуди много-много. 

Избери си един подвиг и мини на съответния епизод. 


17. 


Малцината жители на Немея, които се въртят наоколо, бързо хлътват 
между къщите и те оставят насаме с огромния труп. Изругаваш, мяташ 
боздугана си на рамо и напускаш планинския град, като им оставяш лъва 
за спомен. 

Мини на 30. 


18. 


Силната миризма на лъва е достатъчна следа за герой като теб, който е 
трепал лъвове още като ученик в Керитонския лес. Скоро достигаш до 
тъмния вход на някаква пещера и разбираш, че звярът се е скрил в нея. 
Ако решиш смело да влезеш в пещерата, мини на 4. 

Ако предпочиташ да постреляш с лъка си в тъмното, прехвърли се 
на 24. 


19. 


Вдигнал боздугана си на рамо, последваш Копрей по пътя към Микена. 
Улиците на големия град са пълни с минувачи, които спират за миг, 
удивлявайки се на мускулите ти. Честно казано, нямаш нищо против. 
Четвърт час по-късно влизате в палатите на Евристей - прохладна 
беломраморна сграда, издигната на малък хълм. Господарят ти, хилав и 
рано оплешивял младеж, нервно барабани по една от облегалките на 
трона си, когато влизаш в приемната зала. 

Мини на 36. 


20. 


- Не, благодаря - махваш с ръка. 

Пан те поглежда с внезапно смръщена физиономия: 

- Не, благодаря?! Ти ми отказваш?! 

- Ъ-ъ, ами... - успяваш да кажеш, преди горският бог да махне към теб с 
косматата си ръка и пред очите ти да се спусне мрак. 

Когато се свестяваш, слънцето клони към залез, а главата те боли 
нетърпимо. Пан те е наказал с един от своите мъртвешки сънища и е 
цяло чудо, че изобщо успя да се събудиш. 

Извади си 8 точки Живот и продължи на 50. 


21. 


Немея не предлага кой знае какво за гледане - малък планински град с 
подозрителни, неособено умни жители. 

Ако искаш да посетиш местната таверна, мини на 44. 

Ако отидеш на градския площад, прехвърли се на 39. 

Ако смяташ, че е време да напуснеш града, върви на 67. 


22. 


Ясносиньото небе внезапно е пронизано от няколко светкавици и откъм 
Олимп долита оглушителен гръм. Миг по- късно от небето долита глас, 
който би могъл да принадлежи само на едного: 

- Какво има, сине мой? 

- Велики Зевсе! - падаш ничком. - Намислил съм да открадна кравите на 
великана Герион! 

- Трудна работа - казва Зевс със съмнение. - Пасат на остров Еритея на 
западния край на света, а ги пазят страшното куче Орфо, великанът 
Евритион и самият Герион, който има три глави, три тела, шест очи, шест 
крака и четири ръце. 

- Шест ръце - обаждаш се внимателно. 

- Шест естествено. Четири ли казах? 

- Ъхъ - съгласяваш се предпазливо. 

- Няма значение - продължава делово гласът на Зевс, - това е един от 
най-трудните подвизи. Пак си помисли. 

Ако смяташ да се заемеш с Герион, мини на 175. 

Ако искаш, можеш да се върнеш на 16 за нов избор. 


23. 


След кратко лутане из пристанището се спираш на кораба „Цитрата на 
Ерато" и потегляш на изток към страната на амазонките. 
Мини на 53. 


24. 


Изпращаш няколко стрели във входа на пещерата и миг след като 
последната влетява вътре, от мрака се разнася ужасен рев. Лъвът 
ядосано изскача на светло, като примигва насреща ти, и се хвърля в 
атака. 

Силата на немейския лъв е 20 точки. Битката с него ще ти струва толкова 
точки Живот, колкото е разликата между неговата Сила и твоята (ако е 
положителна, разбира се) плюс еднократен Шанс. 

Продължаваш на 37. 


295. 


Копрей изфучава, фръцва се и изчезва в маранята по посока на Микена. 
Половин час по-късно оттам долита тропот на тежки сандали и на нивата 
в боен ред се появяват петима стражи с копия, предвождани от 
началника на личната охрана на Евристей - дебелия спартанец Копой. 

- Слушай какво - изръмжава той, щом те доближават, - когато господарят 
ти нареди нещо, трябва да се подчиняваш. Пет драхми не давам колко си 
як и ако не тръгнеш с нас веднага, ще те набием, както Тезей 
Минотавъра! Ясно? 

Ако тръгнеш с тях, мини на 99. 

Ако предпочиташ да ги натупаш, продължи на 93. 


26. 


- Твоята битка е и наша! - изреваваш, оглеждаш стреснатия екипаж на 
кораба и се поправяш: - Моя! 

Изскачате с рев на крепостните стени и ти с въодушевление се заемаш 
да трошиш главите на бебриците с боздугана си. Когато дивото племе 
най-сетне отстъпва, мнозина от нападателите са смазани от тежките ти 
удари. 

- Чудешно! - възкликва цар Лик, който е изгубил няколко зъба в битката. - 
Да ше върнем и да пируваме! 

След няколко часа и две амфори уханно пароско вино по-късно решаваш, 
че е време да продължиш по пътя си. 

Запиши шест победени противници в Дневника си и мини на 27. 


27. 


Скоро остров Парос остава далеч зад гърба ти и корабът продължава 
през необятното море право на изток в сгъстяващия се мрак. 
Мини на 72. 


28. 


- Цербер?! - възкликва невярващо Хермес, който отново е изскочил 
отнякъде и гневно размахва жезъла си. - Да не си се побъркал? Това 
означава да слезеш в подземното цар-ство на Хадес и да се справиш с 
този изрод на негова територия! Цербер, за твое сведение, има три 
глави, виещи се змии около врата, опашка-дракон и кой знае какви още 
екстри, за които не съм чувал! 

- Все някога трябва да свърша и това - свиваш рамене. 

- Прав си - съгласява се Хермес след кратък размисъл, ала поклаща 
глава, нахлупвайки крилатия си шлем над очите. - Но в бъдещето ти 
виждам само мрак! 

Богът изчезва с пукот и те оставя насаме с мислите ти. 

Ако решиш да си опиташ късмета с кучето - пазач на подземния свят 
Цербер, мини на 184. Ако искаш да избереш някой друг подвиг, 
върни се на 16. 


29. 


- Всъщност не - отвръщаш благо и отпускаш боздугана си. - Ние, героите, 
трябва да се поддържаме. 

- Точно така - оживява се Тезей. - Нека да дойда с теб и да ти помагам 
във великите дела! Обещавам, че всичката слава ще остане за теб! 

Ако решиш да приемеш предложението на Тезей, мини на 55. 

Ако не искаш да го вземаш със себе си, иди на 84. 


30. 


Поемаш обратно към Микена и след изнурително еднодневно пътуване 
спираш под крепостните стени. Страхливият Евристей ти е забранил да 
влизаш в града му без разрешение, така че свиваш ръце на фуния пред 
устата си и се провикваш: 

- Евристее! Покажи се, защото аз, великият герой Херкулес, убих 
немейския лъв! 

Владетелят излиза на стената, оглежда те и извиква в отговор: 

- Как ли пък не! И къде е лъвът? 

Зяпваш объркано и Евристей се ухилва злобно, докато се мъчиш да 
измислиш благовиден отговор. 

Мини на 85. 


31. 


Вдигаш боздугана над главата си и предпазливо влизаш в храстите, като 
си проправяш път с лявата ръка. Когато се изтръгваш от бодливите клони 
на някакво досадно растение, изведнъж се оказваш очи в очи с 
еримантския глиган. 

Мини на 59. 


32. 


Хермес отново изскача от нищото с оглушителен трясък: 

- Чудесен избор. Този лъв е една нищо и никаква гад, която опустошава 
околностите на Немея. Трябва да отидеш там, да го убиеш и да донесеш 
трупа в палата на Евристей. Работа за два дни. 

- Ъ-ъ - обаждаш се. - Може ли първо да си помисля? 

- Разбира се! - откликва Хермес и се отдръпва до дърветата. 

Дриадите се напъват да излязат от кората, за да го поздравят 
подобаващо, но без особен успех. След около пет секунди богът се 
стрелва обратно към теб: 

- Е? Какво реши? За нула време ще подшушна на Евристей да ти 
възложи тази задача... 

Ако искаш да опиташ силите си с немейския лъв, мини на 108. 

Ако предпочиташ някой друг подвиг, върни се на 16 за нов избор. 


33. 


Поздравяваш ловеца и повеждаш разговор с него за прословутия лъв, 
който си дошъл да убиеш. 

- Гадно животно - казва ловецът с отвращение и сритва една от хрътките 
си, която изскимтява обидено. - Като се съберем повече хора, бяга и се 
връща чак като се разделим. Трябва някак да го сгащиш и едва тогава ще 
можеш да му светиш маслото. 

След няколко минути се сбогуваш с ловеца и се обръщаш. 

Ще отидеш при плешивия старец - на 97. 

Ще се присъединиш към групата местни младежи - на 100. 

Ще излезеш от таверната - на 92. 


34. 


Оказва се, че не си преценил правилно силите си. Тезей е не по-малко 
велик герой от теб, а освен това точно в момента наистина има нужда да 
си го изкара на някого. 


КРАЙ 


35. 


Отваряш уста и издаваш поредица от ужасни крясъци, с каквито ловците 
изкарват дивеча от прикритието на гъсталака. Оказва се, че и 
еримантският глиган не е по-различен от обикновените си събратя, 
защото изскача от храстите и побягва нагоре по склона на планината, 
огромен като къща и черен като нощта. Спускаш се след него, като 
продължаваш да крещиш и внимаваш да не го настигнеш. 

Мини на 60. 


36. 


- Херкулес! - приветства те той с неприятно тънкия си глас. 

- Евристей! - свеждаш глава. 

- Наричай ме „господарю"! - избухва внезапно мъникът. 

- Добре, господарю - изръмжаваш. 

Евристей отпива от сребърен бокал и примлясва с устни, преди да 
продължи: 

- Имам донесения, че не работиш толкова, колкото можеш. 

Хвърляш убийствен поглед на Копрей, който безгрижно си подсвирква, 
загледан в тавана. 

- Това не е вярно, господарю - излъгваш уверено. 

- Хайде де, Херкулес! - извиква Евристей и трясва чашата си в пода. - 
Нима не съм те виждал да вдигаш четири натоварени каруци, затънали в 
калта? Бил си в състояние да прекопаеш тази нива за един ден още 
когато си бил бебе! Искам я готова за утре, а дотогава ще ти измисля 
ново поръчение! 

Стисваш юмруци, обзет от яростен гняв. 

Ако смяташ, че е добра идея още сега да му треснеш един в главата, 
мини на 71. Ако се въздържиш, продължи на 74. 


З7. 


След няколко удара с боздугана немейският лъв изскимтява и се 
олюлява на огромните си лапи. Захвърляш оръжието, скачаш върху 
звяра и го сграбчваш за врата със силните си ръце, за да го удушиш. 
Двайсетина минути по-късно лъвът рухва на скалите и ти се изправяш на 
крака с победоносен вик. 

Запиши си един победен противник и реши какво ще правиш с трупа: 

Ако смяташ да го помъкнеш обратно към Микена, продължи на 54. 
Ако предпочиташ да го зарежеш, мини на 30. 


38. 


Силата на немейския лъв е 15 точки. Битката с него ще ти струва толкова 
точки Живот, колкото е разликата между неговата Сила и твоята (ако е 
положителна, разбира се) плюс еднократен Шанс. 

Продължаваш на 37. 


39. 


Градският площад на Немея, както във всички гръцки градове по твое 
време, е мястото, където се събират свободните жители, за да бистрят 
политиката и да вземат решения за общото си бъдеще. Когато 
пристъпваш на площада, там тъкмо се разгаря шумен скандал. 
Заслушваш се и разбираш, че част от жителите на града обвиняват 


останалите в мързел и небрежност към заплахата от страна на лъва. 
Вторите пък обясняват на първите, че това изобщо не е тяхна работа и 
че ако на обвинителите им стиска, може да се пробват сами с лъва. 

Ако решиш да се намесиш в дискусията, мини на 57. 

В противен случай напускаш площада и отиваш: 

В градската таверна - на 44. 

Вън от града - на 67. 


40. 


- Излез де! - продължава да те подканя кентавърът. 

- Как ли не! - провикваш се. - За да ме застреляте, нали? Който има 
работа с мен, да влезе вътре! 

- Много добре! - извиква Копитий, вън от себе си от ярост. - Идваме! 

Ако искаш да причакаш кентаврите, скрит зад вратата с боздуган в 
ръка, мини на 68. 

Ако застанеш в дъното на пещерата срещу вратата с опънат лък, 
продължи на 94. 


41. 


- Кой ден сме днес? - осведомява се Хермес, без да обръща внимание на 
смайването ти. 

- Ъ-ъ, четвъртък. 

- Точно така. - Той кимва удовлетворено, скача на крака и те доближава, 
бърз като вятъра. Дъхът му леко ухае на чесън. - Днес е денят. Днес най- 
сетне ще разбереш защо си такъв, какъвто си, и как можеш да промениш 
съдбата си. Днес боговете ще ти открият истинската ти съдба! 

Той спира в театрална поза и три наяди - мокри пълнички девойки с бели 
коси, внезапно изскочили от потока - изръкопляскват възхитено, преди да 
цопнат обратно във водата. 

- Честно казано, и аз не съм много наясно с цялата история - продължава 
бързо Хермес, свойски преметнал ръка през рамото ти. - Ти си син на 
Зевс и жена му нещо е побесняла, защото всъщност не ти е майка, 
чаткаш ли? Та тя е извъртяла такъв номер със Съдбата, че да те подчини 
на онзи мухльо Евристей и... 

- Зевс?! - повтаряш. - Аз съм син на Зевс?! 

- Точно така - кимва Хермес, като се изплюва встрани от пътеката. - Ама 
в това няма нищо чак толкова чудно, момчето ми. Дъртият доста се 
позаглежда по човешките дъщери, а от Олимп всичко се вижда, уверявам 
те. Та както ти разправях, длъжен си да се подчиняваш на господаря си. 
На Зевс обаче също му сече пипето, така че можеш и да се измъкнеш, 
ако се напънеш. Всичко, което трябва да направиш, е да изпълниш 
дванайсет поръчения, едно от друго по-гадни. Е, какво ще кажеш? 
Хермес отстъпва встрани, поглежда те преценяващо и пощипва издутите 
ти бицепси. 


- Нещо не разбирам - смотоляваш накрая. 

Той рухва на колене с отчаян вой, но не остава в тази поза и миг, защото 
отново е скочил на крака: 

- Гледай сега... 

Мини на 48. 


42. 


Предпазливо доближаваш ръба на клисурата, докато огромният лъв се 
озовава почти точно под теб. Все още спи, така че имаш време да 
помислиш: 

Ще го нападнеш със стрели - на 73. 

Ще го доближиш за близък бой с боздугана - на 98 

Ще се опиташ да му отрежеш пътя за отстъпление - на 9. 


43. 


- Абе не трябваше да ти казвам, ама... - Хермес почти залепя лицето си в 
твоето и прошепва: - Когато свършиш, ще станеш бог. 

- Ами... хубаво - съгласяваш се, отстъпвайки назад. 

- Хубаво?! Хубаво?! - Хермес шумно се изкикотва. - Ама това е супер бе, 
човек! Амброзия и закачки по цял ден - ВСЕКИ ден! Можеш да правиш 
каквото си искаш, да хвърчиш насам-натам и да се бъзикаш с хората. 
Ами песните! Ами танците! Ами... 

Той пак се залепя за теб и те лъхва на чесън: 

- ...безсмъртието? 

Хермес те сръгва в ребрата с позлатения си жезъл и ти изхвърчаваш във 
въздуха. Когато се просваш обратно, главата ти е замаяна, а по тялото ти 
се е разляла необикновена топлина. 

- Малък подарък - обяснява богът небрежно. - Е? 

- Съгласен съм - промърморваш. 

Добави си 10 точки Живот и мини на 87. 


44. 


Местната таверна, наречена „Свирката на > Сиринга", е ниска 
продълговата съборетина, измазана с ослепителнобяла вар. Бутваш 
вратата и влизаш вътре, като се блещиш в полумрака. Миризмата на 
тежко вино и пот те удря в носа. 

Можеш да доближиш някой от следните посетители: 

Старец с изтъркана дреха и плешива глава - на 97. 

Дребен мръсен младеж с две ловни хрътки - на 33. 

Група местни младежи, които ПИЯТ вино И говорят на 
неблагозвучния немейски диалект - на 100. 


45. 


От небето се разнася тътен и внезапната въздушна вълна те поваля по 
гръб в тревата. Над теб, здраво стъпил насред маслиновата горичка, се 
възвисява самият Арес - богът на войната, ужасяващ в медната си броня, 
с дълго копие в ръка и очи, които сякаш изпускат унищожителни пламъци. 
- ТРЕПЕРИ, СМЪРТНИ ЧОВЕЧЕ! - изревава Арес и добавя: - ХЕРКУЛЕС, 
ПРЕДПОЛАГАМ? 

Кимваш, онемял от страх. 

- ЛЕРНЕЙСКАТА ХИДРА Е ОПАСЕН ЗВЯР, РОЖБА НА ТИФОН И 
ЕХИДНА - обяснява гръмовно Арес. - ЖИВЕЕ В БЛАТОТО КРАЙ ЛЕРНА 
И ИМА ДЕВЕТ ГЛАВИ С МНОЖЕСТВО ЗЪБИ. ДОКОЛКОТО ЗНАМ, Е 
БЕЗСМЪРТНА. 

- Как да я убия тогава? - престрашаваш се. 

- МОЛЯ? - изревава богът на войната. - ГОВОРИ ПО- ВИСОКО, АКО 
ОБИЧАШ!!! 


- Как да я убия? - извикваш. 

- ОТКЪДЕ ДА ЗНАМ? - прогърмява Арес. - ПРОСТО > ХВАНИ 
ЧУДОВИЩЕТО НАТЯСНО И СЕЧИ, СЕЧИ, СЕЧИ, ДОКАТО ВСИЧКО СЕ 
ОБЛЕЕ В КРЪВ И ЖЛЪЧКА И ЗЕМЯТА ПОТРЕПЕРИ ОТ СТОНОВЕТЕ НА 
УМИРАЩИТЕ! А ПОСЛЕ ПРОДЪЛЖИ ДА СЕЧЕШ!! АААААРГХ!! 

Преди да успееш да кажеш още нещо, кръвожадният бог изчезва. 

Ако искаш да се заемеш с Лернейската хидра, мини на 115. 

Ако искаш да избереш друг подвиг, върни се на 16. 


46. 


След един особено силен удар по главата Тезей се просва на земята. 
Вдигаш боздугана си, но той те спира с думите: 

- Пощади живота ми, велики Херкулесе! Нима наистина искаш да погубиш 
мен, Тезея? 

Ако отговорът ти е „да", мини на 56. 

Ако решиш да му подариш живота, иди на 29. 


47. 


- Браво! - казва Хермес, който те чака под едно дърво в горичката и си 
играе със златния си жезъл. - Но честно казано, немейският лъв не е кой 
знае какво. 

Богът скача към теб и те доближава на обичайното разстояние, като 
дъхва чесън в лицето ти: 

- Ако все още искаш да станеш един от нас, трябва да продължиш! 

Преди да успееш да му отвърнеш, Хермес вече е скочил обратно в 
небето с крилатите си сандали. Разочарованите наяди цопват обратно в 
потока и ти оставаш съвсем сам в горичката. 

Отбележи в Дневника, че си изпълнил Подвиг #1 и продължи на 16. 


48. 


- ... Предполагам, че не си страшно доволен от работата си, нали? - 
осведомява се Хермес. - Да обръщаш ниви и тъй нататък - та ти си от 
друго тесто! Не ти ли се иска от време на време да убиваш по някое 
ужасно чудовище, да речем, или по някой безсмъртен великан? 

- Ами да - признаваш си. 

- Знаех си! - Той щраква с пръсти в победоносен жест и три дриади, 
изскочили наполовина от маслиновите дървета, изплашени хлътват 
обратно. - Значи сделката е следната: дванайсет подвига и получаваш 
свободата си. Дванайсет весели кървави битки с митични противници, 
които ще те прославят навеки, и ще можеш да теглиш чертата на 
Евристей веднъж завинаги! Кога започваш? 


Хермес тиква в ръцете ти лък и стрели с най-прекрасната изработка, 
която някога си виждал: 

- Ще ти трябват. Кога започваш, а? 

- Ъ-ъ - казваш. - Мога ли да откажа? 

- Разбира се! - Хермес рязко ти обръща гръб и продължава обидено: - Е, 
ще си навлечеш омразата на боговете и ще продължиш да хамалуваш на 
Евристей, но това в края на краищата си е лично твоя работа. 

Запиши лъка и стрелите в Дневника и решавай: 

Ще приемеш предложението - на 87. 

Ще откажеш - на 64. 


49. 


- Трепери, нещастнико! - изреваваш, като пристъпваш към капитана. - Аз 
съм самият Херкулес! Как смееш да се държиш така с великия герой 
Тезей?! Я бързо ни качвай двамата и да потегляме! 

Капитанът на кораба, наречен „Глобусът на Урания", се отказва от по- 
нататъшна съпротива и дава заповед за отплаване. Стисваш ръката на 
Тезей и двамата заедно поемате към страната на амазонките. 

Мини на 53. 


50. 


Скоро прехвърляш хребета на Немейските възвишения и предпазливо се 
спускаш в теснината от другата му страна. Върху скалите в дълбоката 
сянка на дъното на клисурата се е проснал огромен лъв и хърка зловещо. 
- Велики Зевсе! - промърморваш. - Що за звяр! 

Немейският лъв е дълъг поне три човешки боя и когато разтваря уста за 
прозявка, в нея проблясват огромните му зъби. Нищо чудно, че никой не 
може да се справи с него. 

Продължи на 42. 


51. 


Стрелите ти спират още в първите клони на гъстите храсталаци, без да 
предизвикат абсолютно никакъв ефект. 

Ще влезеш в храстите - на 31. 

Ще започнеш да викаш с всичка сила, за да подплашиш глигана - на 
35. 


92. 


Небето се разцепва с трясък и пред теб се стоварва приятна жена на 
средна възраст, издокарана в шлем и дълго копие. 
- Атина! - падаш на колене. 


- Здрасти - казва богинята. - Значи искаш да се пробваш със 
стимфалските птици, а? 

- Ами да - казваш скромно. 

- Хм... - Атина се замисля, преди да продължи: - Доколкото знам, това са 
някакви грамадни птици с клюнове и пера от мед, които са превърнали 
околностите на аркадския град Стимфал в пустиня. Нападат хора на 
поразия, кълват на месо и така нататък. Май са около хиляда. Да 
подшушна ли на Евристей да ти възложи да се справиш с тях? 

- Не - казваш бързо и добавят: - Нека първо да помисля. 

- Твоя работа. - Атина се обръща царствено и с един скок се озовава 
обратно в небето, като се изгубва от поглед. 

Ако стимфалските птици са ти по вкуса, мини на 124. 

Ако предпочиташ някой друг подвиг, върни се на 16 за нов избор. 


53. 


След два дни пътуване корабът ти се доближава до остров Парос, където 
в мир и благоденствие царува един твой стар приятел на име Лик. 

Ако желаеш да спреш, за да посетиш цар Лик, мини на 58. 

Ако не искаш да губиш време, продължи на 72. 


94. 


Ако Силата ти е 15 или повече, мини на 96. 
Ако е по-малка от това число, прехвърли се на 3. 


995. 


Гепиш ръката на героя и го изправяш на крака: 

- Да тръгваме! 

Капитанът на кораба, който със страхопочитание е проследил титаничния 
ви сблъсък, се съгласява да ви откара до страната на амазонките и 
корабът му, „Глобусът на Урания", излиза от пристанището и поема на 
изток. Мини на 53. 


56. 


- Уха! - отвръщаш зловещо и замахваш с боздугана си. 

Няколко минути по-късно се качваш на кораба „Цитрата на Ерато" с 
чувство за изпълнен дълг и потегляш на изток към страната на 
амазонките. Мини на 53. 


57. 


Скачаш на по-видно място и извикваш гръмогласно: 

- Аз ще се справя с лъва! Хора от Немея, спете спокойно, защото при вас 
е дошъл самият Херкулес! 

Жителите на града те оглеждат с известно съмнение и накрая някакъв 
богато облечен шишко се обажда: 

- Ако донесеш трупа на звяра в града, ще ти дадем един от нашите 
прочути мечове и прекрасната Психомахия за жена! 

Тълпата се разделя и една възпълна девойка с мустаци срамежливо 
примигва насреща ти: 

- Ами аз съм женен! - извикваш доблестно. - Но за меча благодаря, о, 
жители на Немея! 

Напускаш площада и се отправяш: 

Към градската таверна - на 44. 

Извън града - на 67. 


98. 


Приятелят ти цар Лик радушно посреща теб и екипажа на кораба в 
двореца си, но още преди да сте седнали на масата, откъм крепостните 
стени се разнасят крясъци и лицето на царя помрачнява: 

- Проклетите бебрици! Съжалявам, но ще трябва да отложим 
празненството. Очаква ме битка! 

Ако искаш да помогнеш на цар Лик в битката срещу дивите бебрици, 
мини на 26. Ако предпочиташ да продължиш пътя си, иди на 70. 


99. 


Еримантският глиган те разглежда с любопитство, преди да се хвърли в 
атака: голямо като къща чудовище с кръвясали очи и огромни бивни, 
черно като нощта и космато като сатир. Миг по-късно се налага да 
престанеш със сравненията, защото чифтокопитното скача към теб, 
готово да те сгази. 

Необходим ти е сбор от Сила и Шанс, равен на 19 или по-голям от това 
число. Всеки неуспешен опит означава атака на глигана, при която губиш 
по 6 точки Живот. Когато успееш да го удариш, мини на 66. 


60. 


Това се оказва добра тактика. След няколко минути подплашеното 
чудовище навлиза в снега, покриващ по-високите части на планината, и 
безнадеждно затъва в него. Внимателно го доближаваш, докато глиганът 
подозрително те следи с червените си очи, и с все сила го удряш с 
боздугана си по главата, като го изкарваш в несвяст. Остава ти само да 


овържеш еримантския глиган с въжето, което винаги носиш увито около 
кръста си вместо колан. 
Запиши един победен противник и мини на 88. 


61. 


Отнякъде се разнася весела, доста фалшива свирня на флейти и сиринги 
и между маслиновите дръвчета се задава весела процесия: най-отпред 
върви неподстриган младеж с леко разфокусиран поглед, следван от 
магаре с дебел, ужасно пиян старец върху него, няколко пийнали 
танцуващи нимфи и десетина сатира, които се смеят и оригват 
гръмогласно. Това е самият Дионисий, богът на виното и веселието! 

- Привет, велики Дионисе! - извикваш почтително, падайки на колене. 

- Ждрасти - казва богът завалено. - Кво штава тука? 

- Аз съм Херкулес, смъртният герой - представяш се. 

- Аа, Херкулеш. - Дионисий се почесва по главата и надига бокал с вино, 
за да опресни паметта си. - Керинейшката кошута жначи. Амчи тва е 
една кошута, която живее в Аркадия... 

- А защо се нарича Керинейска? - питаш разсъдливо. 

- Отде да жнам? - казва Дионисий след кратък, мъчителен размисъл. - 
Тя, жначи, е цялата от злато и мед и търчи като ненормална. Май 
Артемида й пушна тая муха, да е жива и ждрава. Както и да е, трябва да 
я хванеш - жива обаче - ида я донешеш на твоя човек, кажгоде... 

- Евристей - подсказваш. 

- Евриштей - съгласява се богът на виното. - Ще пийнеш ли нещо? 

Когато пресушаваш подадения ти бокал, от Дионисий и процесията му 
няма и следа. 

Ако решиш да подгониш Керинейската кошута, мини на 132. 

Ако искаш да избереш някой друг подвиг, върни се на 16. 


62. 


Фол отново напълва бокалите с прословутото вино на кентаврите и 
пиршеството продължава. Лягаш да спиш едва в зори. 
Мини на 86. 


63. 


Оставаш приятно изненадан, когато заварваш в горичката край 
крепостните стени самата Афродита заедно с цялата й свита от хорти и 
хариди. 

- Възхитително! - изгуква богинята, щом се доближаваш. - Какъв герой! Та 
как успя да победиш такова страшно чудовище? 

- Е, не беше кой знае какво - махваш с ръка. 


- Ела по-близо! - нарежда богинята. - Просто трябва да ти дам една 
целувка за награда! 

Когато отваряш очи, от Афродита и девойките й няма и следа с 
изключение на няколко пърхащи наоколо разноцветни пеперуди. Скачаш 
на крака с необичайна лекота и разбираш, че богинята на любовта ти е 
дала нещо повече от целувка: чувстваш се подмладен и двойно по-силен 
отпреди, изпълнен с енергия и готов за нови подвизи. 

Запиши в Дневника, че си изпълнил Подвиг # 5, удвои Силата си и 
премини на 16 за нов избор. 


64. 


Хермес зяпва и се почесва по темето, преди да продължи: 

- Гледай сега. Ако се навиеш, ще станеш много по-силен, отколкото си в 
момента. Не че това е малко де, ама гледай какво става! 

Той пъргаво отскача назад и замахва към теб със златния си жезъл. 
Приливът на сила едва не те задавя и ти с широко отворени очи виждаш 
как мускулите на ръцете и краката ти се издуват, още по-могъщи отпреди. 
Хермес заговорнически помръдва вежди: 

- Какво ще кажеш, а? 

Добави си пет точки Сила и пак си помисли. 

Ако приемеш предложението, мини на 87. 

Ако откажеш, продължаваш на 43. 


65. 


Повеждаш малката си групичка от доброволци навътре в острова на 
амазонките. Вероятно представлявате доста комична гледка за 
невидимите им съгледвачки, докато притичвате от дърво на дърво и си 
правите тайнствени знаци. Но така или иначе, когато достигате до 
крепостните стени на Темискира, армията на амазонките ви очаква 
начело с царицата им Хиполита. 

Мини на 101. 


66. 


Най-сетне успяваш да издебнеш чудовището и да нанесеш силен удар с 
боздугана си, който го просва в несвяст. Извикваш победоносно и се 
заемаш да овържеш грамадния глиган с въжето, което винаги носиш 
увито около кръста си вместо колан. 

Запиши един победен противник и мини на 88. 


67. 


Немея остава зад гърба ти и ти изкачваш възвишенията, като се потиш 
под лъчите на Хелиос. Наоколо е съвсем пусто - не се мяркат нито хора, 
нито добитък, нито пък някакъв чудовищен лъв. 

Присвиваш очи и все пак различаваш някаква фигура в далечината, 
която се спуска по склона към града с бясна скорост. Някой уплашен 
овчар? 

Ако искаш да го извикаш, мини на 6. 

Ако не му се обадиш, продължи на 50. 


68. 


Фрасваш първия влязъл кентавър с боздугана си и го дръпваш зад 
вратата още преди да е успял да падне. Вторият получава същото 
посрещане и преди четирикраките да са разбрали какво става, вече си 
повалил петима от тях. 

- Още не сме свършили! - извиква заплашително някой от кентаврите, 
останали навън, и ти със задоволство чуваш тропота на отдалечаващи се 
копита. 

Запиши в Дневника петима победени противници и мини на 62. 


69. 


Между дърветата изведнъж започват да прелитат сладкогласни птици, да 
се шмугват малки пухкави животинчета с големи блестящи очи и да се 
мяркат неясните изящни силуети на хорти и хариди. Няколко мига по- 
късно пред очите ти се появява самата Афродита, прекрасната богиня на 
любовта, оскъдно пременена в снежнобяла туника и два гълъба на 
раменете. 

- Здравей, Херкулесе! - изгуква тя, щом те забелязва. - Нима наистина 
искаш да уловиш престрашния глиган от планината Еримант?! Не знаеш 
ли, че той налита на млади хубави момци като теб и ги разкъсва със 
страшните си бивни? 

- Ще го уловя с една ръка, най-прекрасна богиньо! - заявяваш с възторг. - 
О! - казва Афродита, силно впечатлена. - Успех, велики геройо! Нека ти 
дам целувка за из път! 

Няколко вълшебни мига по-късно от Афродита и свитата й няма и следа, 
освен един позакъснял пухкав заек, който глупаво се суети между 
дърветата и се чуди къде е отишла господарката му. 

Ако си решил да се заемеш с Еримантския глиган, мини на 139. 

Ако искаш да огледаш и другите подвизи, върни се на 16. 


70. 


- Няма да ти пречим! - отвръщаш доблестно и повеждаш екипажа си 
обратно към кораба. 

Оставяте столицата на милостта на дивите бебрици и напускате острова 
с максимална скорост. 

Мини на 27. 


71. 


Изреваваш и замахваш с боздугана си, като с един удар разцепваш на 
две трона на Евристей. Дребната гад е успяла да се измъкне и тича към 
другия край на тронната зала, като пищи: 

- Дръжте го! Убиец! В името на великата Хера, хванете го! 

Волята на боговете и установената форма на древногръцките предания 
не могат да бъдат нарушавани толкова лесно. Въпреки известните 
трудности по задържането ти и откриването на достатъчно як затвор, 
който да те приюти, приключението ти свършва дотук. 


КРАЙ 


72. 


След дълго плаване, изпълнено с опасности и лишения, най-сетне 
достигате земя: полегатия бряг на някакъв голям остров, покрит със 
свежа зеленина и напълно безлюден. 

- Това е страната на амазонките - съобщава ти уплашено капитанът на 
кораба и посочва с пръст. - Столицата им, Темискира, е по-навътре в 
острова. 

- Ще ми трябват няколко доброволци! - съобщаваш на висок глас. - 
Хайде, момчета, кой иска да дойде с мен в един град, в който има само 
красиви жени? 

Ако смяташ да се промъкнеш незабелязано през земите на 
амазонките към столицата им, мини на 65. 

Ако предпочиташ гордо да поведеш отряда си, разчитайки на 
гостоприемството им, продължи на 78. 


73. 


Опъваш лъка си докрай и точните ти стрели политат към лъва, за да 
отскочат от здравата му като медна броня кожа. Чудовището скача на 
крака, надава ужасен рев и с два могъщи скока изскача от тясната 
клисура, като се отправя право насреща ти. 

Мини на 38. 


74. 


- Добре, господарю - казваш накрая, скърцайки със зъби. 

- Продължавай да работиш! - Евристей царствено махва с ръка към 
изхода на залата и повече не ти обръща внимание. 

Помъкваш се навън от палата, като скришом показваш юмрука си на 
доволно ухиления Копрей. Не след дълго излизаш в маслиновата 
горичка, която се простира отвъд стените на града. Иска ти се да 
поседнеш в уханната сянка до бистрото леденостудено поточе, ама на - 
трябва пак да ходиш на напечената от слънцето нива и да копаеш с 
всички сили, за да успееш навреме. 

- Не е честно! - вдигаш глава към Олимп, който извисява заснежените си 
върхове в далечината. - Къде блеете, загубени богове такива? Не е 
честно, чувате ли?! 

- Добре де - обажда се някой зад гърба ти. - Няма нужда да викаш 
толкова. 

Стреснато се обръщаш. Под едно дърво, небрежно преметнал крак връз 
крак, обут в крилати сандали, седи самият Хермес, вестоносецът на 
боговете. 

Продължи на 41. 


795. 


Над маслиновата горичка внезапно пада мрак и пред теб за миг израства 
чудовищна сянка. Преди да успееш да извикаш от ужас, сянката добива 
очертания и се превръща във властен възрастен мъж с черна брада и 
буйни къдри. 

- Хадес! - възкликваш. - Нима дойде време и за мен? 

- Не - казва мрачно богът на подземния свят. - Когато ти дойде времето, 
ще се срещнеш с моя слуга Психопомпос, ужасния и зловещ Хермес, 
който ще те отведе при самия Харон. 

Решаваш да премълчиш за срещата си с Хермес, който изобщо не ти се 
видя ужасен и зловещ. 

- Дойдох за друго - въздъхва меланхолично Хадес. - Изпратен от 
своенравния си черноглед брат Зевс, за да те заведа до най-мрачния ти 
и тръпкопобиващ подвиг. 

- Авгиевите обори? - осведомяваш се, като се чудиш дали не е станала 
грешка. 

- Те - съгласява се трагично Хадес. - Царят на Елида притежава 
петстотин и тринайсет бика и несметно количество мрачни крави, които 
денонощно се хранят и... 

Черният бог се поколебава. 

- ...правят другото нещо - казва мрачно накрая. - В резултат на това 
Авгиевите обори са най-мръсното място под слънцето и почистването им 
е мрачна, зловеща задача. 

- Ясно - кимваш без особен ентусиазъм. 

- Готов ли си? - казва Хадес и въздъхва тежко. 

Ако желаеш да се заемеш с Авгиевите обори,мини на 146. 

Ако предпочиташ някой друг подвиг, върни се на 16 за нов избор. 


76. 


- Тука има, тука нема! - извиква един от младежите, посочвайки 
последователно към хилавия си бицепс и главата си и компанията отново 
избухва в смях. 

Достолепно се обръщаш и напускаш таверната. Дошъл си на лов за 
лъвове в края на краищата. 

Мини на 92. 


77. 


Хиполита те измерва с презрителен поглед и надава боен вик. 
Амазонките, които само това чакат, вдигат копията си високо във въздуха 
и започват да крещят войнствено. 

- Оп! - прехапваш устни. 

Май не каза каквото трябваше. 

Мини на 101. 


78. 


С гордо вдигната глава повеждаш малката си групичка от доброволци 
навътре в острова и когато достигате до столицата Темискира, армията 
на амазонките ви очаква пред крепостните стени в идеален боен ред 
начело с царицата им Хиполита. 

- Добре дошли, чужденци! Кои сте вие и за какво идвате? - извиква 
амазонката със звънък глас. 

- „Аз съм Херкулес, гръцкият герой, и съм дошъл да те помоля за 
златния ти пояс с подкрепата на самия Аполон" - на 89. 

- „Аз съм Херкулес, гръцкият герой, и съм дошъл да взема златния 
ти пояс, за да го занеса на господаря си" - на 81. 

- „Идем от Гърция по заръка на великия Евристей от Микена" - на 77. 


79. 


Оставяш боздугана си до стената и с помощта на най-близкия младеж, 
когото сграбчваш за хитона, помиташ всички останали навън от 
таверната. След няколко мощни юмручни удара по онези от младежите, 
които не успяват да избягат навреме, схватката приключва. 

Запиши си четирима победени противници и продължи на 92. 


80. 


Поемаш нагоре по стръмните склонове и скоро откриваш следи от 
глигана: изровена земя, потрошени дървета и четина, останала по 
ръбовете на скалите там, където пътеката е по-тясна. Предпазливо 
доближаваш някакъв гъсталак и чуваш силно грухтене някъде вътре. 
Глиганът е там. 

Ако искаш да изпратиш няколко стрели в гъсталака, мини на 51. 

Ако решиш да влезеш вътре, прехвърли се на 31. 

Ако започнеш да викаш с всичка сила, отиваш на 35. 


81. 


Хиполита те измерва с поглед, който хвърля гневни искри, и надава боен 
вик. Амазонките, които само това чакат, вдигат копията си високо във 
въздуха и започват да крещят войнствено. 

- Оп! - прехапваш устни. 

Май не каза каквото трябваше. 

Мини на 101. 


82. 


Излягаш се на хладната трева и ти се струва, че току-що си затворил очи, 
когато те събужда страшен шум. Скачаш на крака и посягаш към 
боздугана си, като примигваш в тъмното. 

Мини на 59. 


83. 


Няколко хорти и хариди излизат между маслиновите дървета, като пеят 
ангелогласно и се препъват в пухкавите зайци, мотаещи се из краката им. 
След тях излиза самата Афродита, прекрасната богиня на любовта, 
ухаеща на младост и понесла сребърна кутийка с крем за лице в ръката 
си. 

- Привет, Херкулесе! - казва тя прелъстително, щом те доближава. - Нима 
наистина си готов да уловиш жив огромния бик от Крит, изпратен на 
тамошния цар Минос от самия Посейдон, за да опустошава земите му?! 
Та ужасното чудовище е голямо като къща! 

- Ще го уловя и ще го принудя да коленичи в нозете ти, най-съвършена 
обитателко на Олимп! - възкликваш с ентусиазъм. 

- О - казва Афродита, напълно смаяна. - Такъв герой! Нека ти дам 
целувка за из път! 

Няколко прекрасни мига по-късно богинята изчезва от поглед заедно със 
свитата си. Въздъхваш замечтано и... 

Заемаш се с Критския бик - мини на 157. 

Решаваш да помислиш за някой друг подвиг - върни се на 16. 


84. 


Отклоняваш молбите на Тезей учтиво, но твърдо. Този подвиг си е твой и 
ти не смяташ да делиш заслугите си с никого. Няколко минути по-късно 
се спираш на кораба „Цитрата на Ерато" и потегляш на изток към 
страната на амазонките. Мини на 53. 


895. 


Нещо изсвирва във въздуха зад гърба ти и земята се разтърсва от тътена 
на паднало тежко тяло. Обръщаш се и смаяно виждаш огромния труп на 
немейския лъв, проснат на пътя. Когато вдигаш поглед, за миг мярваш 
два крилати сандала, които потъват в небесния свод. 

- Ето го! - извикваш и посочваш към лъва с палец, когато отново се 
обръщаш към Евристей. 

Господарят ти преглъща мъчително, пребледнява и се скрива в покоите 
си. Разбутваш насъбралата се възторжена тълпа и се отправяш към 
любимата си маслинова горичка недалеч от градските стени. 

Мини на 47. 


86. 


На сутринта се сбогуваш с гостоприемния кентавър и отново поемаш на 
път. 

- Успех с глигана! - подвиква Фол. - И пак мини някой път! 

- Непременно! - обещаваш и като мръщиш лице от главоболието си, 
нарамваш боздугана и потъваш между дърветата. 

Продължи на 91. 


87. 


- Чудесно! - Хермес подскача високо във въздуха, извиква гръмогласно и 
тупва обратно в тревата. - Подвизите те очакват, братле! 

- Чакай малко - спираш го. - Какво трябва да правя? 

Той се приближава към теб и ти намигва съучастнически: 

- Каквото искаш! 

Миг по-късно богът изчезва и ти оставаш сам на моравата. 

Мини на 16. 


88. 


С усилие вдигаш тежкия глиган на раменете си и го смъкваш до 
подножието на Еримант, където намираш някакво селце. Местните 
жители с благодарност ти дават някаква каручка и ти поемаш към 
Микена, като мъкнеш мучащото животно върху нея. 

Два дни по-късно спираш пред стените на Микена и край завързания 
глиган се събира смаяна тълпа. 

- Ето ти глигана от Еримант, Евристее! - извикваш гръмогласно и си 
отправяш към любимата си горичка, без да дочакаш отговор. 

Мини на 63. 


89. 


Хиполита помълчава няколко мига, вторачена в теб и накрая казва: 

- Всеки друг бих пронизала с копието си за тези думи но ти ми харесваш, 
чужденецо Херкулес! Ето пояса ми! 

Тя откача колана от кръста си и го вдига високо в ръката си: богато 
инкрустирана лента от чисто злато, изпредено като най-тънка вълна. 
Мини на 247. 


90. 


Маслиновата горичка на Евристей изведнъж се изпълва с народ. 
Десетина мъртвопияни сатири залитат на омекналите си кози крака и 
повръщат между дърветата. Няколко неуверени нимфи танцуват на 
свирнята на флейти и сиринги. А насред поляната спира скептично 
магаре, понесло шишкав червендалест и полузаспал старец. Веселата 
процесия е предвождана от самия Дионисий, бога на виното и 
празненствата: строен младеж с рошава коса и леко разфокусиран 
поглед. 

- Ждрашти - казва богът, щом те забелязва. - Ти ли ши Херкулеш? 

- Да, велики Дионисе! - отвръщаш и приемаш предложения ти бокал с 
вино. 

- Жначи ябълките на Хешперидите, а? - осведомява се богът, като с мъка 
ти намигва съучастнически. - Добро мезе, макар и да ша малко 
твърдишки. От чишто жлато ша, ще знаеш. 

- Как да ги открия? 

- Ми то никой не жнае къде ша точно - казва Дионисий, след като се 
оригва възпитано. 

Отпиваш за кураж: 

- А кой ги охранява? 


Богът вдига ръка и започва да брои на пръсти: 

- Пажят ги ужасен дракон и трите щерки на Атлас, една от друга по- 
грожни и штрашни. Общо пет души. 

- Четири - поправяш го търпеливо. 

- Пет! - повтаря съсредоточено Дионисий. - Още преди да штигнеш 
градината, ще те пошрещне великанът Антей. 

Той примигва насреща ти и след няколко опита успява да щракне с 
пръсти. В миг и Дионисий, и цялата му свита изчезват яко-дим. 

Ако желаеш да се заемеш със златните ябълки на Хесперидите, 
мини на 192. Ако искаш, можеш да се върнеш на 16 за нов избор. 


91. 


Привечер достигаш подножието на планината Еримант, отвъд която 
шумят водите на Егейско море. Стръмните скалисти склонове, покрити с 
шубраци и борови гори, се издигат високо към небето. Горната част на 
планината е покрита с бяла шапка от сняг и лед, които дори лъчите на 
летния Хелиос не са успели да разтопят. Тук някъде живее глиганът, 
който си дошъл да уловиш. 

Ако решиш да изчакаш утрото, преди да го потърсиш, мини на 82. 
Ако поемеш нагоре още сега, продължаваш на 80. 


92. 


Излизаш от таверната и тръшваш вратата зад гърба си. Неприветливите 
улици на Немея, прашни и горещи по пладне, се зверят насреща ти. 

Ако искаш да отидеш на градския площад, мини на 39. Ако смяташ, 
че е време да напуснеш града, продължи на 67. 


93. 


(Това малко удоволствие ще ти струва толкова точки Живот, колкото 
покаже еднократният ти Шанс.) 

Натръшкваш противниците си на голяма бодлива купчина и с един шут 
изпращаш дебелия Копой на върха й. Удовлетворен от резултата, отново 
се залавяш за мотиката. 

Запиши си шестима победени Противници и продължи на 10. 


94. 


Тетивата ти иззвънява и две точни стрели пронизват първите двама 
кентаври, дръзнали да пристъпят прага на пещерата. Останалите виждат 
какво става с другарите им и препускват обратно в гората, като надават 
бойни викове. Въздъхваш с облекчение и отпускаш лъка си. 

Запиши в Дневника двама победени противници и мини на 62. 


95. 


Земята се разцепва току пред краката ти и от недрата й с рев изскача 
огромна огнена колесница, в която са впрегнати черни коне с 
яркочервени очи. В колесницата стои с копие в едната ръка и юздите в 
другата самият Арес, богът на войната, облечен в блестяща медна 
броня. 

- ААААРГХ! - изревава кръвожадно Арес, щом те забелязва. - ТИ ЛИ СИ 
ЖАЛКИЯТ СМЪРТЕН ХЕРКУЛЕС? 

- Ъ-ъ - казваш. - Ъ-ъ, да. 

- МОЛЯ?! - прогърмява Арес. - НИЩО НЕ ЧУВАМ, ДА ЗНАЕШ!!! 

- Да, аз съм Херкулес - казваш по-силно. 

- ЗНАЧИ СИ ВЪЗЖЕЛАЛ КОНЕТЕ НА ТРАКИЙСКИЯ ЦАР ДИОМЕД, А? - 
казва богът с възхищение. - ТРЯБВА ДА ТЕ ПРЕДУПРЕДЯ, ЧЕ ГИ ХРАНИ 
С ЧОВЕШКО МЕСО И ТЕ СА ИСТИНСКИ ЗВЕРОВЕ! ПЪК И САМИЯТ 
ДИОМЕД Е СТРАШЕН ВОИН! И ТОЙ КАТО МЕНЕ НАЙ ОБИЧА ДА СЕЧЕ, 
СЕЧЕ, СЕЧЕ, ДОКАТО ЗЕМЯТА СЕ ПОКРИЕ С КРЪВ И ЖЛЪЧКА И 
ПОТРЕПЕРИ ОТ СТОНОВЕТЕ НА УМИРАЩИТЕ! МОГА ДА ТЕ ЗАКАРАМ, 
АКО ИСКАШ!! 

Ако смяташ да опиташ силите си срещу Диомед и конете му, мини на 
164. Ако предпочиташ да си избереш някой друг подвиг, върни се на 
16. 


96. 


Сграбчваш лъва за гривата с едната си ръка и за опашката с другата и го 
мяташ на гърба си. Въпреки огромните си размери, звярът не тежи чак 
толкова за юначага като теб. Мини на 13. 


97. 


- Привет! - поздравяваш стареца, когато го доближаваш. 

- Дано боговете те дарят с дълъг живот и щастие! 

- А? - казва той и слага длан зад ухото си. - Що рече? 

- Дано боговете, викам, те дарят с дълъг живот и щастие! - повтаряш по- 
високо. 

- Нищо не чувам - доверява ти старецът. 

Махваш раздразнено с ръка и му обръщаш гръб. 

Ще отидеш при ловеца с хрътките - на 33. 

Ще се присъединиш към групата местни младежи - на 100. 

Ще излезеш от таверната - на 92. 


98. 


Размахваш боздугана си и с рев скачаш в клисурата, като тупваш на 
камъните точно пред спящия лъв. Звярът стреснато скача на крака, 


озърта се и хуква в обратната посока, като изчезва от погледа ти с два- 
три дълги скока. 

- Да те вземат фурните! - изругаваш. 

Целта ти все пак не е да прогониш лъва, а да го убиеш. Нарамваш 
оръжието си и хукваш след него. Мини на 18. 


99. 


- Хубаво де - съгласяваш се неохотно, оставяш мотиката и вдигаш 
боздугана си на рамо. - Да тръгваме. 

- Ще тръгнем, когато аз кажа!!! - изревава Копой, поколебава се и добавя 
отсечено: - Да тръгваме! 

Последваш малкия отряд по пътя към Микена. Улиците на големия град 
са пълни с минувачи, които спират за миг, удивлявайки се на мускулите 
ти. Честно казано, нямаш нищо против. 

Четвърт час по-късно влизате в палатите на Евристей - прохладна 
беломраморна сграда, издигната на малък хълм. Господарят ти, хилав и 
рано оплешивял младеж, нервно барабани по една от облегалките на 
трона си, когато влизаш в приемната зала. 

Мини на 36. 


100. 


- Привет-мривет - казват младежите, щом ги доближаваш. - Май си бая 
ячък, а? 

Сбръчкваш вежди, за да осмислиш това, и те избухват в гръмогласен 
смях. 

Ако ти се ще да ги опухаш, мини на 79. 

Ако се въздържиш, продължи на 76. 


101. 


Битката избухва веднага със страшна сила. Малкият ти отряд като че ли 
няма никакви шансове срещу многобройните амазонки, които са изкусни 
копиехвъргачки. 

Ако героят Тезей е с теб, можеш да минеш на 109. 

Ако това не е така, очаква те 137. 


102. 


Йолай хуква обратно и ти за миг съжаляваш, че синът на брат ти е такъв 
страхливец и позор за рода. Продължаваш да сечеш главите на хидрата - 
занимание, което става все по-безсмислено с всеки следващ удар - и 
след минута спътникът ти дотичва обратно с цял наръч запалени 
кипарисови клони. 


Умният младеж се заема да обгаря раните от току-що отсечените глави 
на хидрата и ти надаваш радостен вик, когато виждаш, че от тях не 
израстват нови. Продължаваш да сечеш с удвоени усилия, като скоро и 
последната глава на чудовището пада в калта. 

Мини на 168. 


103. 


Фрасваш грифона по дебелия охранен гръб и чудовището успява да те 
клъвне по крака, преди да го довършиш с втори удар по главата. (Губиш 6 
точки Живот.) 

Запиши един победен противник в Дневника и мини на 105. 


104. 


Качвате се на бързата колесница на Иолай и до вечерта достигате 
крайбрежния град Лерна, прочут с обширните си блата. Някъде в тях 
живее прочутата хидра, заради която идвате. 

Хапвате набързо в някаква таверна и спътникът ти подкарва колесницата 
право към блатото. 

Продължи на 119. 


105. 


- Това е Ахерон. - Хермес ти посочва широка черна река, която прекосява 
царството на мъртвите. - А това е Цербер. Успех! 

Оглеждаш се и забелязваш черното куче с трите глави и всичко останало, 
което стои на брега на реката и те гледа кръвнишки. 

- Добро куче - казваш гальовно и Цербер се озъбва насреща ти. 

Ако възнамеряваш да използваш лъка си, мини на 118. 

Ако нападнеш чудовищното псе с боздуган, иди на 149. 

Ако наистина смяташ да го победиш с голи ръце, продължи на 187. 


106. 


Запалваш малък огън и след като нажежаваш върховете на няколко 
стрели, опъваш лъка си и една след друга ги изпращаш в мрака на 
пещерата. Оттам се разнася ужасен рев и миг по-късно лернейската 
хидра изскача пред теб в целия си чудовищен ръст. Дългото й змийско 
тяло е покрито с блестящи люспи, а на шията й съжителстват цели девет 
ужасни глави, които реват оглушително и тракат със страшните си 
челюсти. 

Хидрата замахва с опашката си и се надига над теб, готова да нападне. 


Ако възнамеряваш да фраснеш с боздугана си някоя от главите й, 
мини на 150. Ако искаш да настъпиш опашката й, прехвърли се на 
197. 


107. 


Развързваш кучето и то бавно се повлича на юг, като пъхти с изплезен 
език. Надяваш се да не направи много поразии, докато се върне в 
Тартар. 

- Какво направи?! - изпищява Евристей иззад стената. 

- Ти ми заповяда да доведа Цербер от Тартар - заинатяваш се. - 
Направих го. Сега отивам да си почина. 

Това и правиш. Мини на 147. 


108. 


Поемаш към Немея, неголям град на около ден път от Микена, и след 
скучно пътуване пеш, бедно откъм събития, по обяд на следващия ден 
влизаш в града. Прави ти впечатление, че околностите му са пусти и по 
пътищата и улиците почти няма пътници и минувачи. 

- Добра среща! - поздравяваш първия човек, когото виждаш - някакъв 
мръсен просяк, седнал до крепостната стена. 

- Дано Хелиос дълго те огрява с лъчите си! 

- И без това ме е напекъл предостатъчно. - Просякът скача на крака и ти с 
изненада разпознаваш самия Хермес. 

- Къде се бавиш? И какво изобщо правиш в града? Лъвът е някъде в 
онези планини! 

Поглеждаш натам, накъдето сочи показалецът на бога. Опалените 
възвишения край Немея не изглеждат особено приветливи. 

- Исках да огледам малко - отвръщаш в свое оправдание. Хермес свива 
рамене и хлътва зад първия ъгъл. Миг по-късно оттам се разнася бясно 
кудкудякане и викове: „Крадец! Крадец!". Мини на 21. 


109. 


Двама велики герои идват в повече на войнствените амазонки и след 
няколко минути те отстъпват безредно, като оставят зашеметената си 
царица на бойното поле. Вземаш златния й пояс и с изненада усещаш как 
по ръката и цялото ти тяло се разлива необикновена сила. 

- Да побързаме! - обажда се Тезей. 

Кимваш, стисваш по-здраво колана и хукваш обратно към брега, където 
сте закотвили кораба си. 

Удвои точките си за Сила и мини на 111. 


110. 


- Просто се разхождам - отвръщаш небрежно. 

- В Хиперборея?! - Нимфите се разкикотват. - Ама и теб си те бива! 
- Така си е - съгласяваш се. 

Те едва не се задавят от смях и потъват във водите на реката. 
Продължаваш на 116. 


111. 


Без да се бавите, вдигате котва и с голяма бързина се отдалечавате от 
острова на амазонките. Капитанът на кораба няма търпение да се върне 
в по-цивилизованите райони на древния свят и желанието му напълно 
съвпада с твоето. 

Няколко дни по-късно спирате в Лерна и ти се отправяш пеш към Микена. 
Мини на 121. 


112. 


Решаваш първо да се справиш с рака и се обръщаш към него, вдигнал 
боздугана си. Още първият удар те убеждава, че черупката на 
чудовището е по-твърда и от бронята на Атина Палада. 

Трябват ти 16 точки от Сила и Шанс, за да убиеш рака. Всеки неуспешен 
удар ще ти струва загуба на 6 точки Живот. 

Продължи на 141. 


1183. 


Стрелите ти не спират дръзките амазонки, които хвърлят тежките си 
копия с изключителна точност, и скоро ти падаш, пронизан на бойното 
поле, заедно с останалите мъже от отряда си. Жените-воини не случайно 
имат такава страшна слава далеч извън пределите на страната си. 

КРАИ 


114. 


- Търся пътя към градината на Хесперидите - отвръщаш направо. 

- Само морският старец Нерей го знае - казват нимфите. 

- Пък и той няма да ти го каже, освен ако преди това не го натупаш 
здравата. Мръсен дърт пръч. 

- А къде е морският старец Нерей? - продължаваш да ги разпитваш. 

- Ами в морето! - Наядите се разкикотват и потъват във водите на реката. 
Продължаваш на 116. 


115. 


Решаваш, че за чудовище от величината на лернейската хидра ще ти е 
нужен помощник и се отправяш към близкия град Тиринт, където живее 
брат ти Ификъл. Племенникът ти, смелият Полай, неведнъж е изказвал 
желание да стане герой и те посреща с възторг: 

- Чичо Херкулес! Ще ме вземеш ли някой път със себе си, когато отиваш 
да извършиш някой подвиг? 

- Уха! - отвръщаш, като подпираш боздугана си на стената на къщата и 
сядаш на сянка. 

- Ще ми се да убия някое чудовище с много глави и зъби! - заявява 
младежът кръвожадно. 

- Какво ще кажеш за отровна кръв? - подхвърляш. 

- Гот! - въодушевява се Йолай. - И най-добре да е безсмъртно! 

- Ами в интерес на истината, точно сега имам такова чудовище подръка - 
казваш изведнъж. 

- Наистина ли? - Йолай рипва във въздуха. - Какво чакаме? 

Мини на 104. 


116. 


Свиваш рамене и поемаш на изток покрай брега на реката, към далечния 
Океан. Достигаш брега му около две седмици по-късно и първото нещо, 
което виждаш, е някакъв съсухрен старец, приклекнал на пясъка току до 
прибоя. 

- Здравей, стари човече! - поздравяваш. - Случайно да знаеш къде е 
градината на Хесперидите? 

- И още как - отвръща старчето. - Ама няма да ти кажа. 

- Защо? - питаш учудено. 

- Аз съм морският старец Нерей - отвръща търпеливо събеседникът ти. - 
Знам много неща, но никога не отговарям като хората, когато ме питат. 

- Аха - казваш. 

Ако се опиташ да убедиш Нерей, че информацията наистина ти е 
нужна, минаваш на 120. 

Ако си готов да го набиеш, за да ти каже каквото знае, иди на 172. 


117. 


Дългото ти пътуване на юг най-сетне те отвежда в горещата Либия, 
страна, покрита почти изцяло с безводни жарки пустини. След няколко 
дни, през които самотен крачиш в указаната от Нерей посока, най-сетне 
забелязваш няколко пътници на хоризонта: черни точки, трептящи в 
маранята. 

Ако искаш да ги заговориш, мини на 156. 

Ако искаш да избегнеш срещата с тях, иди на 165. 


118. 


В мига, в който опъваш тетивата, земята се разцепва под краката ти и те 
пропуска в очакващата те бездна. Ревнивият Хадес винаги спазва 
обещанията си, като очаква и от другите да правят същото. 

КРАЙ 


119. 


Лернейското блато се простира пред очите ви чак до хоризонта, 
блестящо на светлината на залеза и покрито с полупрозрачна завеса от 
милиарди жужащи комари. Хидрата е някъде вътре и ви очаква. 

Ако искаш да влезете в блатото с колесницата, мини на 136. 

Ако предпочиташ да оставите возилото и да влезете пеш, 
прехвърли се на 138. 

Ако оставиш Йолай да пази колесницата и влезеш в блатото сам, 
продължи на 144. 


120. 


- Гледай сега - казваш разсъдливо. - Нищо няма да ти стане, ако ми 
кажеш къде е градината на Хесперидите. 

- Съгласен съм - отвръща с готовност Нерей. 

- Тогава защо не ми кажеш? 

- Защото съм мръсен дърт пръч - обяснява морският старец. 

Няма да стане така. 

Мини на 172. 


121. 


Дъщерята на Евристей, дебелата Алкмена, получава извоювания от теб 
пояс като подарък за рождения си ден. Подаръкът на амазонките за теб 
е, че двойната ти сила остава дори след като се разделяш с магическия 
златен пояс. Разказваш накратко приключенията си до Темискира и 
обратно на жадната за клюки тълпа пред крепостните стени. После се 
скриваш от въпросите им в любимата си маслинова горичка накрай 
града. 

Мини на 125. 


122. 


Издуваш могъщия си гръден кош и изреваваш за помощ. Йолай 
дотърчава веднага, като ентусиазирано размахва меча си: 

- Какво да направя, чичо Херкулес? Само кажи и веднага ще ги нападна, 
а? 


- Убий този рак! - извикваш, докато отсичаш още една глава на хидрата. 
Неприятната случка с израстването на две нови глави се повтаря и ти 
изругаваш. С всеки твой удар чудовището става по-силно! Чуваш някакво 
хъхрене зад гърба си и племенникът ти скача до теб, вдигнал 
окървавения си меч: 

- Готово! А сега какво да правя? 

Нареждаш му да помага в сеченето на глави - на 135. 

Да прави каквото му дойде наум - на 102. 

Да тича за помощ - на 123. 


123. 


Йолай хуква обратно и те оставя насаме с лернейската хидра. Няколко 
глави по-късно чудовището успява да те захапе и те глътва наведнъж. 
КРАЙ 


124. 


Без да се бавиш, нарамваш боздугана си и поемаш към град Стимфал, за 
да се справиш с прословутите птици от бронз. Пътят е дълъг и когато 
най-сетне доближаваш града, над аркадските поля се спуска безлунна 
нощ. Колкото и да са ярки звездите, пътят потъва в мрак и ти започваш 
да се препъваш в камъните. Продължи на 201. 


125. 


С въздишка присядаш до едно от дръвчетата и миг по- късно на косъм от 
главата ти се забива златна стрела. Скачаш и преглъщаш готовата 
ругатня на устните си, когато забелязваш златокъдрия Аполон. 

- Страшен съм, ей! - казва удивено богът. - Тия амазонки направо ще си 
паднат по мен! 

- Амазонки? 

- Точно така. - Аполон приглажда съвършените си къдри и бегло се 
оглежда във водите на потока, преди да продължи: - Намислил съм най- 
сетне да посетя Темискира и да видя тези чудно красиви създания. Нали 
не греша в преценката си, че жените от Амазония са щедро надарени от 
природата с красота, интелигентност и доброта? 

- Ни най-малко - уверяваш го. 

- И ще си паднат по мен? 

- До една - кимваш усърдно. 

- Чудесно! - Аполон прибира лъка си и ти махва за сбогом. - Пази се! 
Изчакваш да изчезне и злорадо отвръщаш: 

- Ити! 

Запиши в Дневника, че си изпълнил Подвиг # 9, и се прехвърли на 
16. 


126. 


След два дни достигаш красивата Елида, разположена от двата бряга на 
река Алфей, недалеч от брега на полуострова. Светлоносният Хелиос 
щедро изпраща лъчите си над китния град и плодородните поля, които го 
обграждат. 

Ако искаш да отидеш направо при Авгий, мини на 145. 

Ако решиш да се разходиш из околностите на града, продължи на 
158. Ако пожелаеш да се разходиш из самата Елида, иди на 174. 


127. 


Пътуването ти продължава дълго - толкова дълго, че накрая дърветата 
около теб променят вида си и става студено, макар да е средата на 
лятото. Най-сетне спираш пред непрекосимата река Еридан, понесла 
мътните си бурни води към великия Океан, и поздравяваш играещите 
сред вълните наяди. 

- Здравей, Херкулесе! - отвръщат весело добре информираните речни 
нимфи. - Какво те води насам? 

Ако си склонен да отговориш честно, мини на 114. 

Ако предпочиташ да запазиш в тайна целта на пътешествието си, 
иди на 110. 


128. 


Няколко дни по-късно завличаш > съпротивляващото се куче до 
крепостните стени на Микена и тълпата, която обикновено кисне там в 
очакване да се завърнеш от някой подвиг, кой знае защо - изчезва. 
Цербер се поти като кон на ярката слънчева светлина и скимти 
неблагозвучно, когато го риташ. 

- Покажи се, Евристее! - извикваш гръмогласно. - Доведох ти кучето, 
което пожела! 

- Махни го! - долита пискливият глас на господаря ти някъде иззад 
стената. - Върни го обратно в Тартар! 

- Да го върна обратно?! - извикваш възмутено. - Защо го мъкнах дотук 
тогава?! 

- Защото ти заповядах - отвръща Евристей след кратък размисъл. 

Ядно се изплюваш. 

Ако изпълниш и тази заповед на Евристей, отиваш на 148. 

Ако просто пуснеш кучето на свобода, мини на 107. 


129. 


Пристъпваш към побърканата пророчица и тя неочаквано млъква, като се 
вглежда в теб. Гласът й е дрезгав, но тих, когато проговаря отново: 


- Ти си Херкулес от Микена. Ще извършиш множество подвизи с 
чутовната си сила, но за три от тях ще ти трябва дори двойно повече 
сила от тази, с която Зевс щедро те е надарил. 

- Кои са те? - питаш стреснато. 

- Бикът на музикалния остров, пазачът на подземния свят и златните 
плодове на титана - отвръща загадъчно Касандра и побягва по улиците 
на Елида, като подплашва минувачите с крясъците си. 

Мини на 131. 


130. 


Няколко точни изстрела повалят най-дръзките амазонки, „които 
предвождат атаката, и мигновената им смърт за няколко мига стряска 
останалите. Използваш това време, за да хукнеш обратно към брега. 
Мини на 111. 


131. 


Отдалечаваш се от шумната пророчица и след малко решаваш, че 
пъстрите улици на Елида все пак са ти омръзнали. 

Ако вече искаш да отидеш в двореца на Авгии, мини на 145. 

Ако желаеш да се поразходиш и в околностите на града, продължи 
на 158. 


132. 


Със съжаление напускаш маслиновата горичка и доближаваш стените на 
Микена, по една от които нервно се разхожда Евристей. 

- Привет, Евристее! - провикваш се, застанал под стената. 

- Наричай ме „господарю"! - изръмжава Евристей. 

Изругаваш под нос и добавяш по-силно: 

- Привет, господарк! 

- Какво искаш, нещастни мой робе? - надменно пита Евристей. 

- Да науча каква е следващата ти заръка - отвръщаш без особен 
ентусиазъм. 

Евристей се замисля и изведнъж се ухилва: 

- Керинейската кошута! Хвани я и ми я донеси жива! 

- Знаех си, че не трябваше да питам - измърморваш недоволно и се 
помъкваш към Аркадия. 

Мини на 310. 


133. 


Оглеждаш се и светкавично пъхваш двата медни тимпана под дрехата 
си. След това, с възможно най-невинната си физиономия, се 


отдалечаваш от сцената и поемаш към града, като си подсвиркваш 
доволно. 

Ако още имаш желание да се разхождаш, мини на 174. 

Ако решиш да отидеш направо в двореца на Авгий, продължи на 
145. 


134. 


- Силни Херкулесе - започва сериозно Авгий. - Аз притежавам триста 
бика с бели като сняг крака, двеста бика, червени като сидонски пурпур, 
дванадесет бика, посветени на бог Хелиос, които са бели като лебеди, и 
един бик, наречен Звездиос, който сияе с необикновена красота. Знаеш 
ли колко животни са това? 

- Петстотин и тринайсет - отвръщаш след малко и избърсваш потта от 
челото си. 

- Така - казва доволно Авгий. - Сложи по десет крави на бик и какво 
получаваме? 

- Страшно много добитък - отвръщаш и се ухилваш, доволен от 
находчивостта си. 

- Страшно много добитък - повтаря Авгий. - За жалост оборите ми са 
пословично замърсени и не един герой се е провалял в опитите си да ги 
почисти. Наистина ли се наемаш да посветиш живота си на това? 

Царят те поглежда изпитателно. 

- Ще свърша до залез-слънце - заявяваш спокойно и напускаш тронната 
зала. 

Мини на 190. 


135. 


- Сечи! - извикваш, както те е учил Арес. - Сечи, сечи и продължавай да 
сечеш! 

Това няма да е лесна задача. За да убиеш хидрата, трябва да отсечеш 
всичките й глави, преди от раните да са успели да израснат нови, а това 
става все по-трудно с всеки удар. 

Трябват ти девет поредни удара, в които сборът от Силата и Шанса ти е 
по-голям или равен на 14. Всеки неуспешен удар ти струва четири точки 
Живот и след него трябва да започнеш отначало. 

Ако успееш да победиш хидрата, продължи на 168. 


136. 


Йолай пришпорва съпротивляващите се коне и подкарва колесницата 
право навътре в блатото, като си подсвирква небрежно. Минута по-късно 
забелязваш, че колелата са потънали в калта чак до главините и въпреки 
всички старания на конете, не можете да продължите напред. 


- Май затънахме - съобщава Йолай безгрижно. 

Ако му наредиш да пришпори конете, за да продължите напред и да 
се измъкнете от тинята, отиваш на 167. 

Ако смяташ, че е по-добра идея да се опитате да се върнете 
обратно, прехвърли се на 173. 


1837. 


Въпреки бясната ти съпротива амазонките бързо надделяват над хората 
ти и копията им те повалят на земята с многобройни рани. Жените-воини 
не случайно имат такава страшна слава далеч извън пределите на 
страната си. 

КРАЙ 


138. 


Оставяте колесницата в малката кипарисова горичка, израснала 
мистериозно на самия бряг на блатото, и поемате навътре. След четвърт 
час достигате нисък хълм, в който зее отворът на пещера, 

- Тук трябва да е - обаждаш се, след като внимателно разглеждаш входа. 
- По камъните са останали люспи. 

- Грамадни люспи - поправя те Йолай. - Какво ще правим? 

- Нямам представа - отвръщаш искрено. 

- Бихме могли да нагорещим стрели и да постреляме вътре, за да 
изкараме хидрата на открито - предлага младежът разсъдливо. 
Поглеждаш го с подозрение. 

Ако се съгласиш с идеята му, мини на 195. 

Ако предпочиташ просто да влезеш в пещерата, продължи на 199. 


139. 


Решително поемаш на североизток, където на брега на полуостров 
Пелопонес се издига планината Еримант. Пътят дотам е дълъг и когато 
започва да се стъмва, все още не си изминал и половината от него. 
Оглеждаш се и с приятна изненада разпознаваш хълмовете наоколо: 
намираш се недалеч от пещерата на стар приятел - кентавъра Фол. 

Ако решиш да го потърсиш, за да му отидеш на гости, мини на 402. 
Ако предпочиташ да преношуваш в гората, иди на 278. 


140. 


Хиполита отстъпва назад с подозрение в очите и ти решаваш да не губиш 
повече време. 

- Назад! - изкрещяваш на отряда си, като вдигаш лъка си. - Бягайте към 
кораба! 


Ако имаш отровни стрели, мини на 130. 
Ако имаш само обикновени, иди на 113. 


141. 


Най-сетне успяваш да удариш рака с такава сила, че той потъва обратно 
в блатото (запиши един победен противник в Дневника), но в това време 
хидрата те е доближила и една от главите й те захапва през кръста. 
Извикваш и замахваш с меча си, като отсичаш главата. 

Тупваш в тинята (губиш 8 точки Живот) и с неприязън се вторачваш в 
окървавената шия на хидрата, откъдето израстват две нови глави. С 
всеки твой удар чудовището става по-силно! 

- Кажи какво да правя, чичо Херкулес! - извиква Йолай, който те е 
доближил в това време, вдигнал меча си. 

Въздъхваш с облекчение. 

Нареждаш му да помага в сеченето на глави - на 135. 

Да прави каквото му дойде наум - на 102. 

Да тича за помощ - на 123. 


142. 


Скачаш в калта, хващаш колесницата и напрягаш могъщите си мишци. 
След няколко опита тежкото возило помръдва и бавно излиза от тинята 
заедно с цвилещите коне. 

- Страшен си, чичо Херкулес! - казва Иолай с възхита. 

Задъхано се съгласяваш с него и добавяш: 

- По-добре да оставим колесницата, а? 

Ако искаш да влезете в блатото заедно, мини на 138. 

Ако предпочиташ да действаш сам, продължи на 144. 


143. 


След като виждат смъртта на водача си Алкионей, гигантите стават 
видимо по-неуверени. Зевс повежда нова атака и ти активно се включваш 
в нея, като поразяваш падналите от светкавиците му гиганти със 
стрелите си. Честно казано, стрелбата по неподвижни мишени с такива 
размери не ти се вижда кой знае какъв подвиг, но решаваш да запазиш 
това наблюдение за себе си. 

Победата е ваша. 

Мини на 414. 


144. 


Спирате колесницата в малката кипарисова горичка, израснала 
мистериозно на самия бряг на блатото, и ти заповядваш на бурно 
протестиращия Иолай да остане при нея и да се ослушва и оглежда 
внимателно. 

Поемаш навътре в блатото и след четвърт час достигаш нисък хълм, в 
който зее отворът на пещера. Тук трябва да е. 

Ако смяташ да постреляш малко навътре, за да изкараш хидрата на 
открито, мини на 106. 

Ако предпочиташ просто да влезеш в пещерата, продължи на 199. 


145. 


Доближаваш богато украсените порти на двореца на цар Авгий и двамата 
стражи, които го охраняват, препречват копията си пред теб. 

- Кой си ти и отде идеш? - пита единият със служебно строг тон. 

„Аз съм Херкулес от Микена и ида по поръчение на господаря си, 
великия Евристей" - мини на 188. 

„Това не ти влиза в работата, но дори и да не беше така, пак нямаше 
да отговоря на жалък червей като теб" - продължи на 196. 


146. 


Отиваш до градските стени и извикваш Евристей да се покаже. 

- Какво има, робе? - казва той недоволно. - Защо прекъсваш почивката 
ми? 

- Чудех се дали не е станала някаква грешка. 

-..., Господарю - подсказва кисело Евристей. 

-..., господарю - повтаряш. 

- С кое? 

- Нима почистването на някакви обори може да бъде подвиг? Не е ли 
редно да убивам някакви чудовища или нещо подобно? 

Евристей се изхилва дълго и неприятно, преди да отговори: 

- Уверявам те, че който успее да изчисти оборите на Авгий, царя на 
Елида, ще се нареди сред най-големите герои. 

- Добре - кимваш успокоен и обръщаш гръб на Микена, за да се заемеш 
със задачата. 

Мини на 126. 


147. 


Запиши в Дневника си, че си изпълнил Подвиг # 11 и се върни на 16 
за нов избор. 


148. 


Помъкваш Цербер обратно към Тенар и го освобождаваш пред портите, 
на които е застанал самият Хадес. 

- Нали ти казах, че не ти трябва? - казва мрачно той. 

Свиваш рамене: 

- Глупостите на Евристей. 

- Все пак благодаря... - Владетелят на мъртвите протяга ръка и докосва 
челото ти. - Един малък подарък. 

За миг те обзема нетърпимо главоболие, но когато преминава, се 
чувстваш толкова жизнен, колкото никога през живота си. Хадес е 
потънал обратно в сенките на Тартар заедно с кучето си и дори не 
успяваш да му благодариш. 

Обръщаш гръб на подземното царство и поемаш обратно към Микена, 
като си подсвиркваш през зъби. 

Утрои точките си Живот и продължи на 147. 


149. 


В мига, в който вдигаш боздугана си, земята се разцепва под краката ти и 
те пропуска в очакващата те бездна. Ревнивият Хадес винаги спазва 
обещанията си, като очаква и от другите да правят същото. 

КРАЙ 


150. 


Засилваш се и замахваш, но боздуганът ти така и не достига някоя от 
главите на хидрата. Чудовището е замахнало с опашката си и страшният 
удар те подкосява. 

Надигаш се от тинята, като плюеш мръсна вода (губиш 4 точки Живот), 
отбягваш следващия удар и скачаш върху мятащата се опашка на 
хидрата, за да я настъпиш здраво с крак. 

Продължи на 197. 


151. 


Продължаваш безмилостно да душиш Цербер, докато псето оглася с воя 
си целия Тартар. Най-сетне проклетото животно се отпуска в ръцете ти, 
полуудушено. Надигаш се и избърсваш потта от челото си, преди да го 
завържеш с въжето, което винаги носиш омотано около кръста си. 

- Браво бе! - възкликва невярващо Хермес, който едва сега се е появил 
до брега на Ахерон. - Ти пък взе, че го хвана! 

Скромно свиваш рамене и поемаш по дългия път към горния свят. 

Мини на 128. 


152. 


След като небрежно съобщаваш на Евристей, че си изпълнил задачата 
му, се отправяш към маслиновата горичка край градските стени и сядаш 
в сянката на едно дърво. Миг по-късно върху теб пада друга сянка, 
неизмеримо по-черна, и гласът на Хадес прогърмява в ушите ти: 

- Лесна работа, а? 

- Ъхъ - съгласяваш се. 

- Очаква те мрачно бъдеще - констатира богът на Тартар и те оставя 
насаме с обедната ти дрямка. 

Запиши в Дневника, че си изпълнил Подвиг # би мини на 16. 


153. 


Цербер успява да се измъкне от захвата ти и те поваля на земята, за да 
те разкъса с трите си озъбени усти. Няма да си първият герой, надвит от 
страшния пазач на подземното царство - ако това те успокоява де. 


КРАЙ 


154. 


След като вече разполагаш с плана, за теб не представлява кой знае 
каква трудност да отклониш течението на Алфей, така че да минава 
право през Авгиевите обори, като построяваш неголям каменен бент с 
материала от няколко строящи се къщи. Чистите води рукват през 
сградата на оборите, като понасят остатъците от добитъка на царя към 
Океана, и до залез-слънце реката е върната в нормалното си корито, а 
дупките в стените на оборите са запълнени отново. 

- Невероятно! - казва смаяният Авгий, щом вижда резултатите от 
работата ти. - Как успя? 

- Божествено вдъхновение - отвръщаш скромно, сбогуваш се с 
признателния цар и поемаш обратно към Микена. 

Продължи на 152. 


155. 


Поваляш грамадното куче с тежестта си и улавяш дебелия му врат в 
ръцете си. Трите му глави вият и щракат със зъби, герданът от змии се 
извива под ръцете ти, опашката му бясно те хапе и изобщо не би било 
чудно, ако не успееш. 

Ако Силата ти е 20 или повече, можеш да минеш на 151. 

Ако е по-малко, очаква те 153. 


156. 


Опитай Шанса си! 
Ако числото е четно, мини на 189. 
Ако е нечетно, прехвърли се на 185. 


157. 


Без да се колебаеш, поемаш на юг и на следващия ден достигаш до 
брега на полуостров Пелопонес. В пясъка се плиска лазурното Егейско 
море, а отвъд него е големият остров Крит, управляван от цар Минос и 
опустошаван от прословутия бик. 

Как смяташ да се добереш до острова? 

С някой кораб - мини на 226. 

С помощта на боговете - иди на 259. 

С плуване - прехвърли се на 254. 


158. 


Недалеч от градските стени има пъстър панаир. Множество търговци са 
наредили отрупаните си със стока сергии за оглед на купувачите, но 
централно място заема издигната дървена платформа, на която една 
трупа критяни забавлява тълпата с весела свирня и разни фокуснически 
номера. 

Ако искаш да се присъединиш към тълпата, мини на 200. 

Ако предпочиташ да минеш зад сцената, върви на 193. 


159. 


Цербер светкавично отскача назад и захапва крака ти с две от устите си, 
докато опашката му замахва към лицето ти. Изреваваш от болка и 
отскачаш назад, оставяйки парче месо в една от устите на адското куче 
(губиш 8 точки Живот). 

Остава ти да пробваш и другата си идея. 

Мини на 155. 


160. 


Бързо измъкваш меча си и с един удар отсичаш най-близката глава на 
хидрата. Грозният израстък пада на земята, изтраква няколко пъти с 
челюстите си и замира. 

Така и не ти остава време да се порадваш, защото в същия миг от 
кървящия врат на хидрата изскачат две нови глави и се оформят с такава 
бързина, че скоро вече не можеш да ги различиш от старите. 

- Велики Зевсе! - извикваш смаяно. - Сега я оплескахме! 


Нещо изръмжава иззад гърба ти и когато се извръщаш, без да пускаш 


хидрата, с ужас виждаш още един противник: чудовищен рак, голям като 
къща, който изпълзява от блатото и поема право към теб, щракайки с 
щипките си. 

Сега вече наистина я оплеска. 

Ако Иолай е в горичката при колесницата, можеш да минеш на 198. 
Ако е до теб в безсъзнание, прехвърли се на 112. 


161. 


В мига, в който пускаш Нерей, той се превръща на пясък и се посипва по 
морския бряг, като се смесва с обикновения пясък под краката ти. 
Изругаваш, но не можеш да направиш нищо, а без стареца никога няма 
да намериш градината на Хесперидите. 

Остава ти да пробваш с някой друг подвиг. 

Върни се на 16 за нов избор. 


162. 


Никой не обръща внимание на яростните ти ругатни: изглежда, всички 
хора в тълпата са или жертви на крадците, които си имат достатъчно 


основания за тревога, за да се занимават и с теб, или крадци. Разбутваш 
зрителите и ядно се отправяш към града. 

Ако все още имаш желание да се разхождаш,мини на 174. 

Ако решиш да отидеш направо в двореца на Авгий, продължи на 
145. 


163. 


Здраво омотаваш Нерей,с въжето, което винаги носиш на кръста си 
вместо колан, и прекъсваш протестите му: 

- Кажи мии ще те пусна. 

- Това не е честно - заявява обидено старецът. 

- Знам - отвръщаш невъзмутимо. - Къде е градината на Атлас? 

- На югоизток - отвръща кисело Нерей. - На границата с Либия. 

- Благодаря. - Посягаш и го развързваш. 

Старецът изфучава нещо и скача в морето, като за миг потъва сред 
бурните вълни. 

Запиши един победен противник и мини на 117. 


164. 


Със съмнение оглеждаш колесницата: 

- Ъ-ъ, не, мерси. 

- КАКТО ИСКАШ - прогърмява Арес и за миг изчезва под земята, 
трещейки като мириада гръмотевици. 

Отправяш се към крепостните стени на Микена и след като Евристей се 
показва, заявяваш: 

- Готов съм за следващия подвиг! 

- „Господарю" - просъсква умолително Евристей. 

Прокашляш се: 

- Готов съм за следващия подвиг, господарк! 

- Да видим сега... - Евристей се замисля за миг и извиква: - Докарай ми 
конете на тракийския цар Диомед! 

- Готово - отвръщаш небрежно, предизвиквайки луд възторг в тълпата, 
която постоянно кисне под стените на Микена в очакване да направиш 
нещо интересно. - С какво да стигна до Тракия? 

- В Лерна ще те чака кораб - нарежда Евристей. - Ще го управлява 
капитан Абдер, мой довереник, син на самия крилатоног Хермес. 

- Ще се върна до седмица - обещаваш и потегляш към морето. 

Мини на 302. 


165. 


Продължаваш на югоизток и след още два дни път най-сетне достигаш 
границата на Либия. Още отдалеч виждаш някакъв великан, висок около 
три човешки боя, който отегчено си играе, като подхвърля във въздуха 
няколко скали. 

- Здрасти! - казва той с могъщия си груб глас, щом го доближаваш. - 
Предлагам ти двубой с голи ръце. Ако победиш, можеш да минеш. Ако аз 
победя, ще те убия. Приемаш ли? 

- Ти си Антей, нали? - казваш подозрително. - Синът на Гея и Посейдон. 

- Уха! - отвръща великанът. 

- Чувал съм за теб - казваш с гримаса. 

- Кажи де, приемаш ли? - повтаря нетърпеливо Антей. 

Ако приемеш условията му, отиваш на 180. 

Ако те не ти харесват, продължи на 256. 


166. 


Трясваш най-близката глава с боздугана си и я зашеметяваш за момент, 
но хидрата все пак има още осем. Трябваше да дойдеш по-добре 
въоръжен. КРАЙ 


167. 


- Това е краят - обажда се Йолай, когато колесницата ви изведнъж хлътва 
в някаква яма и бързо потъва под тинята. - Ще се видим в Хадес, чичо 
Херкулес! Младежът, както обикновено, е прав. КРАЙ 


168. 


Най-сетне прибираш меча си и победоносно стъпваш на многократно 
обезглавения труп на лернейската хидра. Отваряш уста, за да кажеш 
нещо остроумно на запъхтения и почернял от саждите Йолай, но в същия 
миг от небето с гръмовен трясък се спуска позлатената бойна колесница 
на самия Арес. 

- ДОБРА РАБОТА! - отбелязва богът на войната, оглежда хидрата и 
добавя със завист: - ГОЛЯМО СЕЧЕНЕ ПАДНА, А? 

- Така си беше - отговаряш почтително. 

- ВИНАГИ СЪМ СИ МЕЧТАЛ ЗА ТАКОВА НЕЩО - прогърмява Арес. - 
ТЪКМО ОТСЕЧЕШ ЕДНА ГЛАВА И ИЗРАСТВАТ ЦЕЛИ ТРИ НОВИ- 
НОВЕНИЧКИ ГЛАВИ ЗА СЕЧЕНЕ. КЕФ! 

- Две глави - обаждаш се. - Израстват две глави. 

- МОЛЯ?! - изревава богът. - НЕ ТЕ РАЗБРАХ!!! 

- Две глави! - извикваш. 

- САМО ДВЕ?! 

- Само две! 


- НЕ ГИ ПРАВЯТ ВЕЧЕ, КАКТО ЕДНО ВРЕМЕ - въздъхва Арес. - 
ПРОДЪЛЖАВАЙ В СЪЩИЯ ДУХ!!! 

Колесницата разцепва въздуха и се отправя обратно към висините на 
Олимп. 

- Имам една идея - обажда се Йолай, като съсредоточено разглежда 
кървящия труп на хидрата. 

Запиши един победен противник в Дневника и мини на 194. 


169. 


Усилията ви остават напразни. Беснеещите коне допълнително 
утежняват положението ви и минута по-късно колесницата напълно 
изчезва под повърхността на тинята, като ви повлича със себе си. 

- Ще се видим в Хадес, чичо Херкулес! - подвиква Иолай. 

Младежът, както обикновено, е прав. КРАЙ 


170. 


Един ден по-късно влизате в крайбрежния град Лерна и се отправяте към 
пристанището, за да намерите кораб за страната на амазонките. Според 
легендите, усърдно разпространявани от по-старите моряци, столицата 
на жените-воини Темискира се намира някъде далеч на изток, отвъд 
бреговете на Евксинския понт. 

- Гледай какво става - посочва Аполон, който е приел образа на 
обикновен момък с тъмна коса и мургаво лице. - Това не е ли Тезей? 

- Май да - обръщаш се към спътника си, но богът е изчезнал без следа. 
Свиваш рамене и отново поглеждаш към големия гръцки герой, който е 
улисан в спор с капитана на един от корабите. 

Мини на 2. 


171. 


- Замълчи, недостойна! - извиква Тезей. - Аз, Тезей, който победих 
Минотавъра, ти казвам: ние сме тук по волята на боговете! 

Амазонките се разшумяват, но не помръдват от местата си. 

- Предлагам да побързаме - обажда се спътникът ти. 

Кимваш, сбогуваш се с Хиполита и повеждаш отряда си обратно към 
брега, където сте спуснали котва. 

Мини на 111. 


172. 


Скачаш върху Нерей и го сграбчваш с две ръце, за да го раздрусаш. За 
твоя изненада старецът изведнъж пораства двойно и те принуждава да 
употребиш всичката си сила. Това не е нищо. Миг по-късно Нерей се 
превръща последователно на огромна змия, планински поток, бик и 
ураган, но ти продължаваш да го стискаш в прегръдката си и най- сетне 
старецът от морето се предава и възвръща първоначалния си образ, 
като диша тежко: 

- Добре де. Пусни ме и ще ти кажа. 

Ако го пуснеш, като останеш нащрек, мини на 161. 

Ако го завържеш, като му обещаеш свободата само ако отговори на 
въпроса ти, иди на 163. 


1783. 


Какво ще предприемеш, за да измъкнеш колесницата от тинята? 
Ще разпрегнеш конете и ще ги впрегнеш от другата страна - на 169. 
Ще се опиташ да издърпаш возилото с ръце - на 142. 


174. 


Улиците на Елида са пълни с доброжелателно настроени минувачи и 
разходката ти е истинско удоволствие. Някакви крясъци привличат 
вниманието ти и когато завиваш зад един ъгъл, спираш на почтително 
разстояние от една раздърпана, разчорлена жена с гарвановочерна коса 
и пламтящи очи, която неистово вика: 

- Послушайте Касандра! Всички вие ще умрете! Ще дойде бронзов век и 
боговете ще отвърнат лице от вас! Послушайте пророчицата Касандра! 
По всичко личи, че жителите на града са свикнали с умопомрачената, 
защото не й обръщат нула внимание. 

Ако искащ да останеш, за да я послушаш, мини на 129. 

Ако желаеш да продължиш разходката си, иди на 131. 


175. 


Спираш под крепостните стени на Микена и се провикваш: 

- Евристее! Готов съм за следващия си подвиг! 

- Наистина ли? - осведомява се жлъчно господарят ти. 

- Напълно - уверяваш го. 

- Добре тогава. Искам да принеса в жертва на покровителката си, 
ревнивата Хера, гойните крави на великана Герион. Той живее на остров 
Еритея накрай света и има... 

- Тъй де, тъй де - прекъсваш го. - Запознат съм с подробностите. 

- Какво чакаш тогава? - избухва Евристей. 

Свиваш рамене, обръщаш гръб на Микена и поемаш на път. 

Мини на 202. 


176. 


След няколко неуспешни опита успяваш да стовариш Антей на земята. 
Той шумно се изхилва и скача на крака, видимо по-силен отпреди. 

- ХА-ХА! - казва Антей. - ВЕСЕЛО! 

Работата не отива на добре. 

Ако пробваш да го удушиш, отиваш на 286. 

Ако все пак се помъчиш да го вдигнеш във въздуха, мини на 263. 


177. 


Вечерта на същия ден достигаш края на земята и с учтиво любопитство 
разглеждаш титана Атлас, който денонощно стои прав с вдигнати над 
главата ръце и поддържа небесния свод на могъщите си плещи. 

- Привет, велики Атласе! - поздравяваш. - Аз съм героят Херкулес! 

- Здрасти - отвръща кисело титанът. - Да ми се погавриш ли си дошъл? 
Заповядай, и без това не мога да мръдна оттук. 

Ако желаеш да го предизвикаш на двубой, мини на 277. 

Ако му поискаш златните ябълки от градината му, иди на 178. 


178. 


- Гледай сега - започваш. - Праща ме Евристей по поръка на Хера. 
Трябват ми твоите златни ябълки, но не мога да вляза в градината ти, 
защото я пазят незаспиващ дракон и трите ти дъщери. 

- Е? - казва Атлас. 

- Би ли взел ябълките вместо мен? - казваш с надежда. 

- А кой ще държи това чудо? - Титанът посочва с глава към небето на 
плещите си. 

- Ами аз мога да пробвам - предлагаш неуверено. 

- Поеми го на „три" - казва Атлас след кратък размисъл. - Едно, две, ... 
Колко точки за Сила имаш? 

Двайсет или повече - мини на 179. 

По-малко от двайсет - на 280. 


179. 


На „три" поемаш огромната тежест от титана и небесният купол увисва 
върху плещите ти. Могъщите ти мускули се издуват подобно на планини и 
жилите ти изпъкват като корабни въжета, докато пъшкаш под 
непосилната тежест. Едва не подгъваш колене, но успяваш да удържиш 
небето в някакво неустойчиво равновесие. 
- Държиш ли? - пита разтревожено Антей. 


Кимваш и изръмжаваш: 

- Побързай с ябълките, а? 

Той се ухилва и поема нанякъде. 

Точно когато започваш да се притесняваш, великанът се връща, като си 
подсвирква някаква весела мелодия. В голямата му ръка има четири 
златни ябълки. 

Мини на 181. 


180. 


Антей весело плясва с ръце и скача отгоре ти. Успяваш да го сграбчиш и 
мускулите ви се издуват като планини, когато се вкопчвате в смъртна 
схватка. 

Ако се опиташ да го хвърлиш на земята, мини на 176. 

Ако се помъчиш да го вдигнеш над главата си, иди на 263. 


181. 


- Готово - казва весело титанът. - Четири ще стигнат ли? 

- Ъхъ - изръмжаваш. - Би ли поел небето? 

- Мислех си нещо друго - казва ентусиазирано Атлас. - Защо да не отида 
аз в Микена и да ги занеса вместо теб, а после ще се върна тук? 

Ако си съгласен с това, мини на 282. 

Ако смяташ, че ще те изиграе, иди на 182. 

Ако го помолиш да си починеш малко преди това, върви на 183. 


182. 


- Няма да стане - изръмжаваш ядосано. - Искаш да ме прекараш, нали? Я 
се връщай и си хващай тъпото небе! 
- Как ли пък не! - отвръща Антей и ти обръща гръб. - И да не си помислил 
да ме гониш! Ако изпуснеш това нещо, всички заминаваме! 
Не ти остава нищо друго, освен да изругаеш, докато гледаш как се 
отдалечава с весело подсвиркване, подхвърляйки ябълките си в ръка. 
Оставаш на мястото на Атлас, за да поддържаш непосилното бреме на 
целия небесен купол на края на света. Титанът естествено никога не се 
връща. Н 

КРАЙ 


183. 


- Ама само за малко - предупреждава Атлас. 

- Да бе - обещаваш и му предаваш тежестта на небето, като с наслада 
протягаш гръб. 

Без да бързаш, прибираш лъка и колчана си, пъхваш ябълките в торбата 
си и вдигаш боздугана си на рамо. 

- Какво правиш? - казва подозрително титанът. - Да не би да се каниш да 
ме прекараш? 

- Точно така - отвръщаш безгрижно и се отдалечаваш, без да обръщаш 
внимание на страшните му ругатни. 

Мини на 229. 


184. 


Когато се убеждаваш, че бъзливият ти господар Евристей наистина иска 
да му доведеш кучето-пазач на Тартар, вдигаш боздугана си на рамо и 
поемаш на юг. Там някъде, в тъмната пропаст край Тенар, се намира 
един от входовете на подземния свят. 

- Ти си твърдо решен, а? - мрънка Хермес, който отново се е появил и 
крачи край теб по пътя. 

Кимваш. 

- Кофти - въздъхва богът. - В качеството си на водач на душите в Тартар 
ще трябва лично да те заведа при Хадес и да присъствам, докато те 
наказва за наглостта ти да поискаш любимото му куче. 

- Трябва ли да му го искам? 

- И още как - отвръща Хермес и подхвърля: - Ще се видим оттатък. 

Мини на 318. 


185. 


Пътниците се оказват някакви пустинни разбойници, които много се 
радват да те видят. Ти също много се радваш да ги видиш. 
Запиши четирима победени противници и мини на 165. 


186. 


Помотаваш се наоколо и скоро непрестанните подвиквания на 
търговците, които се опитват да ти продадат стоката си, те прогонват от 
панаира в околностите на Елида. 

Ако още имаш желание да се разхождаш, мини на 174. 

Ако решиш да отидеш направо в двореца на Авгий, продължи на 
145. 


187. 


Пристъпваш към ръмжащото куче и то избухва в бесен лай с трите си 
глави едновременно, като те стряска до смърт. Ако смяташ да го 
победиш с ритници, мини на 159. Ако искаш да се хвърлиш към него 
и да го удушиш, иди на 155. 


188. 


Стражите отдръпват копията си и ти влизаш в двореца. Авгий царствено 
седи на трона си в приемната зала и ти леко се покланяш: 

- Господарят ми Евристей от Микена ме изпрати, за да изчистя оборите 
ти. Къде са? 

Авгий повдига вежди и те оглежда внимателно, преди да отговори. 
Продължи на 134. 


189. 


Пътниците се оказват някакви търговци, поели по дългия път към Гърция. 
- По-добре не ходи натам - предупреждават те на раздяла. - Точно на 
границата се е завъдил някакъв откачен великан, който трепе пътниците 
наред. Викат му Антей. 

- Синът на Гея и Посейдон? 

- Същият - кимват мрачно търговците. - Пълно хахо. Разминавате се и 
всеки продължава по пътя си. Прехвърли се на 165. 


190. 


Потънал до коленете в кравешка тор, съкрушено оглеждаш необятните 
обори на Авгий. Царят е прав: дори с твоята нечовешка сила ще ти 
отнеме години да почистиш всичко. Помъкваш се навън с наведена глава 
и се зазяпваш към река Алфей, която тече през града едва на 
двадесетина крачки от огромната сграда на оборите. 

- Не се ли сети вече? - казва мрачно Хадес, които изневиделица се е 
появил зад гърба ти. 

- Какво?! - казваш стреснато, като се обръщаш към бога на подземното 
царство. 

- Реката. - Богът протяга бледата си ръка към Алфеи. - Водата. Лайната. 
Сети ли се? 

- Реката! - извикваш изведнъж, разбрал плана на бога. 

- Точно така - казва мрачно Хадес и хлътва обратно под земята. 

Мини на 154. 


191. 


Боздуганът ти отскача от твърдата глава на гиганта, който примигва, 
ухилва се и замахва на свой ред с оръжието си. Ударът му се оказва 
много по-ефективен и някъде далеч една от великите мойри с решителна 
физиономия скъсва нишката на съдбата ти. КРАЙ 


192. 


Всъщност основната трудност при този подвиг идва от факта, че никой не 
знае къде точно се намира овощната градина на великана Атлас, в която 
растат прочутите златни ябълки. След кратък размисъл пред стените на 
Микена просто нарамваш боздугана си и поемаш на север, за да попиташ 
някого за това. 

Мини на 127. 


193. 


Критяните са нахвърляли багажа си на безредна неохранявана купчина 
зад сцената и един чифт медни тимпани, гравирани с образа на Атина 
Палада, привлича вниманието ти. 

Ако решиш да си прибереш тимпаните, мини на ма. 

Ако не ти минава през ум подобно нещо, продължи на 186. 


194. 


След като потапяш върховете на всичките си стрели в отровната кръв на 
лернейската хидра по съвет на умния Йолай (запиши в графата Оръжия 
„отровни стрели"), отсичаш опашката на чудовището и племенникът ти 
подкарва колесницата обратно към Микена. 

Евристей с погнуса разглежда трофея и напуска крепостната стена, без 
да каже нищо. Сбогуваш се с Иолай, обещаваш му, че ще го потърсиш, 
ако се появи някоя друга хидра, и се отправяш към любимата си 
маслинова горичка. 

Отбележи в Дневника, че си изпълнил Подвиг #2 и мини на 16. 


195. 


Запалвате малък огън и след като нажежавате върховете на няколко 
стрели, ти опъваш лъка си и една след друга ги изпращаш в мрака на 
пещерата. Оттам се разнася ужасен рев и миг по-късно лернейската 
хидра изскача пред вас в целия си чудовищен ръст. Дългото й змийско 
тяло е покрито с блестящи люспи, а на шията й съжителстват цели девет 
ужасни глави, които реват оглушително и тракат със страшните си 
челюсти. 


Хидрата замахва с опашката си и с един удар изпраща дръзкия ти 
спътник в безсъзнание, след което се надига над теб, готова да нападне. 
Ако възнамеряваш да я фраснеш с боздугана си в някоя глава, мини 
на 150. Ако искаш да настъпиш опашката й, прехвърли се на 197. 


196. 


- Подиграваш ли се с мен? - казва стражът с лице, което е станало 
тъмночервено от гняв. 

- Уха! - отвръщаш небрежно, блъсваш главите им една в друга и влизаш 
в двореца. 

Намираш Авгий на трона му в приемната зала и леко се покланяш: 

- Господарят ми Евристей от Микена ме изпрати, за да изчистя оборите 
ти. Къде са? 

Авгий повдига вежди и те оглежда внимателно, преди да отговори. 
Запиши двама победени противници и продължи на 134. 


197. 


Застъпваш опашката на хидрата с крак и чудовището яростно те атакува 
с главите си, разтворило девет озъбени усти едновременно. Имаш ли 
меч? 

Да - мини на 160. 

Не - продължи на 166. 


198. 


Ако изкрещиш с все сила, спътникът ти вероятно ще те чуе и ще ти 
се притече на помощ - на 122. 

Ако предпочиташ да се справиш сам с двете чудовища, продължи на 
112. 


199. 


Смело влизаш в пещерата, вдигнал боздугана над главата си. Не си 
направил и няколко крачки, когато нещо голямо се стрелва към теб с 
оглушителен рев и те поглъща на една хапка. КРАЙ 


200. 


Разбутваш тълпата, за да се доближиш до сцената, и със зяпнала уста се 
заслушваш в изкусната свирня на критските музиканти. Така и не 
забелязваш кога някой от многобройните крадци, които усърдно работят 
сред тълпата, те е удостоил с вниманието си. Изкуството иска жертви. 
Избери някое от оръжията си (с изключение на лъка и боздугана си), 
запиши загубата му в Дневника и продължи на 162. 


201. 


Градът е разположен в малка долчинка и мътно примигва със светлините 
от огнищата на няколко десетки къщи. От всички страни го огражда 
дъбова гора, шумоляща и потънала в мрак. 

Ако искаш да потърсиш подслон в града, мини на 210. 

Ако предпочиташ да спиш в гората, продължи на 217. 


202. 


Две седмици по-късно, след като преминаваш през безлюдните пустини 
на Африка, земите на дивите варвари и самия край на света, където 
някакъв идиот е издигнал два грамадни каменни стълба, се озоваваш на 
брега на великия Океан и сядаш на пясъка недалеч от прибоя. Остров 
Еритея е някъде навътре в безбрежните води, а ти нямаш нищо, което 
дори бегло да наподобява кораб. 

Мини на 206. 


203. 


Замахваш с боздугана си и с един удар просваш нахалното псе на земята 
(запиши един победен противник). 

- Брей, да му се не види! - казваш възмутено. - Току-що слязох и вече ме 
почнаха! 

Предпазливо се оглеждаш за други врагове и поемаш към вътрешността 
на острова. След няколко минути пред очите ти се ширва огромна 
поляна, покрита с кротко пасящи шарени крави. Недалеч от теб е седнал 
пастирът им: висок около четири човешки боя великан с неприятна 
физиономия и червеникава коса с формата на копа сено. 

Ако разполагаш с отровни стрели, мини на 214. 

Ако нямаш такива, продължи на 234. 


204. 


Преди да успееш да отвърнеш нещо, Герион изревава като няколко 
урагана едновременно и пристъпва към теб, размахвайки копията си. 
Опъваш лъка си и го насочваш във... 

Сърцето на великана - на 219. 

Краката на великана - на 222. 

Окото на великана - на 224. 


205. 


С два удара разхвърляш най-близките танцьори, за да си освободиш 
пространство за действие, хващаш здраво един от тях за хламидата и го 
развъртяваш с все сила, за да го използваш като оръжие срещу 


останалите. По-съобразителните танцьори се разбягват с панически 
викове, като оставят събратята си в несвяст на моравата. 

Запиши си шест победени противници и реши какво ще правиш по- 
нататък: 

Ще потърсиш подслон в селото - на 210. 

Все пак ще останеш в гората - на 213. 


206. 


Времето минава и докато си блъскаш главата, идва вечерта. Умореният 
Хелиос, който е завършил пътешествието си по небето, слиза на запад с 
огнената си колесница и пътят му минава точно покрай теб. Щом те 
вижда, богът-слънце спира огнедишащите си коне и извиква сурово: 

- Какво правиш тук, смъртни човече? Краят на света е забранен за 
хората! 

Ако му обясниш, че си велик герой, минаваш на 240. 

Ако смяташ за по-разумно възпитано да се извиниш, иди на 265. 


207. 


Поемаш по плажа и скоро разбираш защо наоколо няма никой: от небето 
върху теб се спускат цели три харпии, като фучат и плюят наоколо, и те 
атакуват с острите нокти на краката си. Извикваш и замахваш с боздугана 
си към тях. Кожестите им крила пляскат на вятъра, когато се издигат, за 
да пикират отново върху теб. 

За да убиеш всяка от харпиите, са ти необходими 16 точки от Сила и 
Шанс. Всеки неуспешен опит ще ти струва по пет точки Живот. 

Когато се справиш с харпиите, мини на 236. 


208. 


Престоят ти на остров Еритея завършва безславно още в първата 
минута, когато охраняващото куче Орфо те поваля на земята и те 
захапва за гърлото. Имайки предвид възможностите ти, може би е по- 
добре, че не успя да влезеш по-навътре и да видиш по-опасните пазачи 
на стадото на Герион. 

КРАЙ 


209. 


Побягваш с все сила между свистящите пера, които прекършват клоните 
на дърветата и се забиват дълбоко в земята около теб. Ятото се мести 
заедно с теб, като те оглушава с гневните си крясъци, и няколко от 
медните пера те улучват. 


Когато най-сетне успяваш да излезеш на голия хълм, твърде висок, за да 
могат тежките птици да се издигнат над главата ти, изнурено се просваш 
на земята. Тялото ти е покрито с рани. 

Извади си 8 точки Живот и продължи на 268. 


210. 


Слизаш в градчето и се оглеждаш. Улиците са пусти, а вратите - здраво 
залостени. Един от най-важните закони на Зевс е този за безкористното 
гостоприемство, но досегашният ти опит те е уверил, че както всички 
останали закони, и този не се спазва особено. 

Ако искаш да почукаш на някоя врата, мини на 242. 

Ако потърсиш странноприемница, прехвърли се на 235. 


211. 


Размахваш боздугана си и поваляш няколко от най-близките птици с един 
удар. Изчакваш атаката на останалите и замахваш отново и отново, 
докато пернатите най-сетне се отказват от неравната битка и се връщат 
при останалите над гората. Стимфалските птици продължават да се 
въртят още известно време, сетне се строяват в клинообразно ято и 
отлитат на север. Проследяваш ги, докато се изгубят отвъд хоризонта, и 
надаваш победоносен вик. 

Премини на 245. 


212. 


Това е абсурдно. При наличието на толкова тела и крайници дори не 
можеш да избереш къде да намушкаш Герион с меча си, който прилича 
на клечка за зъби в сравнение с него. Той вече те е размазал с някоя от 
шестте си пети. КРАЙ 


2183. 


Отдалечаваш се от поляната на орфическите танцьори и лягаш направо 
на тревата, като мигновено се унасяш в дълбок сън. 
Мини на 270. 


214. 


- Аз - Евритион! - изръмжава великанът, щом те забелязва. - Ти - кайма! 

Той вдига някаква исполинска тояга, която подозрително прилича на цял 
неокастрен бор, изтръгнат от земята с корените, и се отправя към теб в 
тромав тръс, като здравата разклаща острова. Без да се бавиш, опъваш 


лъка си и забиваш няколко отровни стрели във великана, след което 
отскачаш назад, за да има къде да падне. 

Когато Евритион замира, с викове подкарваш стадото крави към брега на 
острова. Запиши един победен противник в Дневника си и мини на 
237. 


215. 


Яростно размахваш боздугана си, но не успяваш да се защитаваш от 
едновременните атаки на птиците, идващи от всички страни. Въпреки 
раните от клюновете и ноктите им (губиш 12 точки Живот) продължаваш 
неуморно да ги поваляш с боздугана си една по една, докато пернатите 
най-сетне се отказват от битката и се връщат при останалите над гората. 
Стимфалските птици продължават да се въртят още известно време, 
сетне се строяват в клинообразно ято и отлитат на север. Проследяваш 
ги, докато се изгубят отвъд хоризонта, и надаваш победоносен вик. 
Премини на 245. 


216. 


Ще се изисква наистина огромна сила, невероятен късмет или и двете, за 
да успееш да повалиш Герион с боздугана си. 

Ако сборът от Силата и Шанса ти е 24 или повече, можеш да 
преминеш на 243. Ако е по-малко от това число, прехвърли се на 
261. 


217. 


Отклоняваш се от пътя и навлизаш в леса. Скоро дочуваш протяжно 
пеене и зърваш светлината на факли между дърветата и без колебание 
се отправяш натам. Когато надзъртваш от храстите към осветената 
широка поляна, виждаш двадесетина души в обикновени сиво-кафяви 
хламиди, заети със сложен бавен танц под звуците на собственото си 
пеене. 

„Вероятно някакви орфически мистерии", решаваш. 

Ако искаш да излезеш на поляната, мини на 262. 

Ако предпочиташ да си останеш там, където си, иди на 266. 

Ако решиш все пак да потърсиш подслон в града, върви на 292. 


218. 


Господарят ти с радост прибира стадото зад стените на Микена и ти 
разбутваш тълпата зяпачи, твърде уморен, за да им разказваш за 
подвизите си. Когато влизаш в горичката, властният глас на 
Гръмовержеца те кара да вдигнеш глава: 

- Привет, сине! 


- Привет, велики Зевсе! - отвръщаш подобаващо. 

- Все пак успя, а? 

- Ъхъ. 

- Хера е бясна - доверява ти лукаво божественият ти родител. 

- Ъ-ъ, това добре ли е? - осведомяваш се внимателно. 

- Честно казано, не - въздъхва Зевс и продължава с предишния си тон: - 
Но все пак - браво. Карай в същия дух и от теб ще излезе нещо. 

- Благодаря, най-велики - отвръщаш почтително. 

- Можеш да ми викаш „татко" - подхвърля Зевс и гласът му заглъхва в 
далечината по посока на Олимп. 

Поклащаш глава и сядаш в тревата. 

Запиши в Дневника си, че си изпълнил Подвиг # 10 и се върни на 16 
за нов избор. 


219. 


С известна помощ от Съдбата може би наистина ще успееш да улучиш 
някое от сърцата на великана Герион. 

Ако Шансът ти е четно число, мини на 291. 

Ако е нечетно число, продължи на 244. 


220. 


Изваждаш медните тимпани и с все сила започваш да ги удряш един в 
друг, произвеждайки оглушителен шум. Птиците подплашени излитат от 
гнездата си и започват да се въртят над леса в огромно вихрено ято, като 
прибавят и собствените си крясъци към шума. Тежките им медни пера се 
сипят по дърветата като тежки стрели, но ти си в безопасност на хълма - 
твърде висок, за да успеят да издигнат тежките си тела над него. 
Продължи на 268. 


221. 


Обратният път се оказва труден: след като прекарваш стадото до 
бреговете на континента с ладията на Хелиос, ти предстои двуседмичен 
преход през Испания, Пиренеите, Галия и Италия. Проклетите крави 
постоянно се отлъчват от стадото и се завират в разни малки, враждебно 
настроени държави, и не един и двама царе падат под боздугана ти, 
докато се опитваш да си ги върнеш обратно. Събираш остатъците от 
стадото на Герион чак в Тракия и ги прекарваш до Гърция с два 
специално изпратени от Евристей кораба. 

Когато най-сетне виждаш стените на Микена, вече си готов да се 
закълнеш в боговете, че не искаш да виждаш крава до края на живота си. 
Продължи на 218. 


222. 


Това е абсурдно. Дори ако оставим настрана факта, че раните в краката 
са смъртоносни в изключително редки случаи, не биваше да забравяш, 
че противникът ти има цели шест крака, с помощта на които да се 
придвижва. 

Като накуцва леко, великанът Герион пристъпва към теб и те приковава 
към земята с копието си. КРАЙ 


223. 


Напрягаш сили и вдигаш огромното тяло на Алкионей от земята. 

- Какво правиш? - осведомява се подозрително Атина. 

- Изнасям го извън Палена - отвръщаш троснато. - Не се ли сетихте? 
Богинята се плесва по челото, а ти изтичваш до морския бряг и 
запращаш Алкионей във водата. 

Продължи на 143. 


224. 


Тетивата ти зазвънява и точната ти стрела се забива в едно от шестте 
очи на Герион. Отровата веднага се влива в кръвта му и великанът 
изпуска копията си и пада на колене, като реве от болка. Хвърляш се към 
него и вдигаш боздугана си, за да го довършиш... 

Ако сборът от Силата и Шанса ти е 15 или повече, мини на 243. 

Ако е по-малък от това число, прехвърли се на 


225. 


Когато прегракваш от крясъци, обидено нарамваш боздугана си и се 
смъкваш обратно в гората. Стималскиге птици са или безнадеждно глухи, 
или нахални до немай-къде, защото не ти обръщат нула внимание. Ще 
трябва да слезеш при тях. 

Мини на 300. 


226. 


Влизаш в един неголям пристанищен град, отиваш на кея и оглеждаш 
корабите, спрели там: единият е голям, изкусно построен плавателен съд 
с бели платна, а другият е най-обикновена търговска гемия. От робите на 
пристанището научаваш, че по-големият кораб е на самия Аякс, великия 
герой, който ще пътува за Крит с войската си. 

Ако решиш да отплаваш с него, мини на 260. 

Ако предпочетеш търговския кораб, продължи на 288. 


227. 


Царят те посреща радушно и на висок глас ти изплаква мъката си: 

- Проклет добитък! Посейдон ми го изпрати, за да му го принеса в жертва, 
ама на мен ми досвидя, да ме вземат мътните, и се опитах да го 
прекарам с един от моите бикове. 

- Тъпо - отбелязваш. 

- Адски! - горещо се съгласява Минос. - Гледай сега какво стана! 
Посейдон накара бика си да пощурее и в Крит не остана камък върху 
камък! Дъщеря ми, Красилея, и тя си е изкарала акъла, защото баба й 
била отвлечена от някакъв бик, а горката Красилея е дори по-хубава от 
нея. Пък са се навъдили и едни харпии... 

- Хм... - казваш замислено. - Може би ще успея да направя нещо. 

Мини на 241. 


228. 


Не си успял да изстреляш и две стрели с лъка си, когато няколко от 
тежките пера се забиват в теб и те повалят на земята. Извикваш от 
болка, но стимфалските птици безмилостно се спускат върху проснатото 
ти тяло и го разкъсват с клюновете си. КРАЙ 


229. 


Поемаш обратно по дългия път към Микена, но една мисъл не ти дава 
мира: защо ябълките са четири? Всички знаят, че златните ябълки от 
градината на Хесперидите са само три. Дали това означава, че можеш да 
покриеш едната и да занесеш останалите на Евристей, без някой да 
забележи липсата? 

Ако искаш да изядеш едната от ябълките, мини на 232. 

Ако решиш да бъдеш честен и да занесеш всичките, иди на 246. 


230. 


Излягаш се под едно от дърветата и се заслушваш в ромона на поточето, 
което прекосява горичката. Не забелязваш кога свитата на Афродита, 
предвождана от самата богиня, е спряла до потока. Смутено скачаш на 
крака, за да се поклониш на Афродита, но тя те спира с жест: 

- Няма нужда от почести, велики геройо! Та ти се справи с ужасния бик от 
Крит! 

- Е, не беше кой знае какво - изчервяваш се. 

- Искам да ми разкажеш всичко - заявява богинята и сяда до теб на 
тревата. 

- Ъ-ъ - започваш, - отидох, значи, в двореца на оня ми ти Минос... 
Запиши в Дневника, че си изпълнил Подвиг # 7 и мини на 16. 


231. 


Отстъпваш крачка назад, засилваш се и завърташ юмрука си в широка 
дъга, като поваляш едновременно три от вакханките в несвяст. 
Останалите отстъпват с писъци и клетви и ти се отдалечаваш 
заднишком, като ги гледаш страшно. Желанието ти наслуки да търсиш 
гостоприемство в Стимфал се е изпарило. 

Ако искаш да отидеш в таверната, можеш да го направиш на 235. 

Ако напуснеш града, за да пренощуваш в гората, иди на 217. 


232. 


Предпазливо захапваш ябълката и с известна изненада установяваш, че 
е доста приятна на вкус. Учудването ти рязко се увеличава, когато от 
устата към останалата част от тялото ти се разлива могъща вълна от 
енергия, сякаш наведнъж изпитваш последиците от няколко седмици 
освежителен сън. 

Притягаш сандалите си и с бодра крачка продължаваш към Микена. 
Умножи точките си Живот по четири и мини на 250. 


233. 


Рожба на морето, бикът плува като истински кораб и когато разбира, че 
си по-силен от него и не възнамеряваш да го убиеш, пътуването става 
истинско удоволствие. 

На следващия ден излизате на брега на Пелопонес и ти препускаш през 
полята на гърба на критския бик, без да обръщаш внимание на ужасените 
писъци на селяните, покрай които минаваш. Не след дълго различаваш 
крепостните стени на Микена в далечината. 

Мини на 253. 


234. 


- Аз - Евритион! - изръмжава великанът, щом те забелязва. - Ти - кайма! 
Той вдига някаква исполинска тояга, която подозрително прилича на цял 
неокастрен бор, изтръгнат от земята с корените и се отправя към теб в 
тромав тръс, като здравата разклаща острова. Без да се бавиш, опъваш 
лъка си и забиваш няколко стрели във великана с нарастващ ужас, тъй 
като те не му причиняват никаква вреда. Преди да успееш да избягаш, 
тоягата му се стоварва отгоре ти и слага край на изпълнения ти с подвизи 
живот. 
КРАЙ 


235. 


Скоро откриваш странноприемницата на Стимфал, наречена „Копитото 
на Пан", и влизаш вътре. Собственикът й, някой си Георгиос, иска да му 
платиш за престоя - нещо, което не можеш да направиш, защото като роб 
при Евристей не получаваш никаква заплата. 

Ако искаш да покажеш силата си, за да впечатлиш Георгиос, 
продължи на 297. 

Ако напуснеш странноприемницата и почукаш на вратата на някоя 
къща, иди на 242. 

Ако излезеш от Стимфал, за да пренощуваш в гората, мини на 217. 


236. 


Удряш и последната харпия с боздугана си и тя се просва на пясъка с 
грозен вой, като продължава да размахва мръсните си крила. Отдръпваш 
се по-далеч от вонящите тела на жените-птици и решаваш да не отлагаш 
повече посещението си при цар Минос. 

Запиши трима победени противници и мини на 227. 


237. 


- Накъде си тръгнал? - прогърмява нечий глас зад гърба ти. 

Напъждаш кравите и с нежелание се обръщаш. Няма грешка: това е 
самият Герион, с всичките му тела, ръце, глави и крака. Великанът, пред 
когото покойният Евритион изглежда като недорасло сукалче, носи три 
бойни щита и три копия, които, изглежда, са направени от по две-три 
завързани едно за друго борови дървета. 

- Ами тръгвах си - отвръщаш накрая, след като събираш целия си кураж. 
Герион помълчава известно време, докато реши коя от устите си да 
използва, и отбелязва саркастично: 

- С моите крави? 

Разговорът не отива на добре. Как смяташ да се сражаваш с великана- 
кравар, ако се стигне дотам? 

С лъки стрели - на 204. 

С меча си - на 212. 

С боздугана си - на 216. 


238. 


След половин минута птиците внезапно възвиват към теб и с яростно 
пляскане с медните си криле няколко от тях успяват да се изкачат на 
височината на хълма, за да те нападнат с острите си метални клюнове. 
Ако Силата ти е 14 или повече, мини на 211. 

Ако е по-малко от 14, продължи на 215. 


239. 


- По-добре да тръгвам - казваш извинително. - Май съм се объркал нещо. 
- Ти отказваш гостоприемството ни?! - Жената мътно се вторачва в теб. 

- Ъ-ъ - казваш в своя защита. 

- Момичета! - изкрещява тя. - Вакханки! Тук един > отказва 
гостоприемството ни! 

От къщата изскачат няколко разчорлени пияни жрици на Дионисий и 
Деметра, като запрятат ръкави в движение, плюят надалеч и ругаят 
шумно. 

Ако си готов да се сбиеш с тях, мини на 231. 

Ако отказваш да се биеш с жени, прехвърли се на 251. 


240. 


- Самият Херкулес?! - Сияйният бог повдига вежди. - И що дириш тука, 
Херкулесе? 

- Трябва да стигна до Еритея - обясняваш късо. 

- Хм... - Хелиос се замисля и взема някакво решение. - Ще ти услужа с 
ладията си, ама да ми я върнеш после. 

Приемаш с благодарност й се покачваш в златния плавателен съд, 
докато богът потъва под вълните отвъд края на света. 

Продължи на 269. 


241. 


Ако решиш да вземеш дъщерята на цар Минос като примамка за 
чудовищния бик, мини на 248. 
Ако предпочиташ сам да се изправиш срещу бика, иди на 293. 


242. 


Поколебаваш се, преди да избереш някоя от къщите. 
Опитай Шанса си: 

Ако числото е 1 или 2, мини на 292. 

Ако еЗ или 4, прехвърли се на 273. 

Ако е 5 или 6, иди на 290. 


243. 


Няколко силни удара в главите на Герион го повалят на земята и ти 
задъхано отстъпваш назад. Решаваш, че няма смисъл да проверяваш 
дали няма да се надигне и побягваш след кравите към брега на остров 
Еритея. 

Запиши един победен противник в Дневника си и мини на 221. 


244. 


Стрелата ти се забива в тялото на Герион, като не му причинява никаква 
вреда, и великанът с рев пристъпва към теб, за да те прикове към земята 
с копието си. КРАЙ 


245. 


От небето се разнася тътен и миг по-късно пред теб се приземява 
войнствената Атина Палада, като едва не сравнява хълмчето с тежестта 
си. 

- Срещнах птиците - казва богинята, изпреварвайки поздрава ти. - Летяха 
на север с такъв устрем, сякаш възнамеряваха да спрат чак на бреговете 
на Евксинския Понт. Какво им направи? 

- Ами нищо особено - казваш скромно. - Просто... 

- Браво - прекъсва те делово Атина. - Смятах да дойда по-рано, за да ти 
дам някакъв съвет, но ти се оправяш и без мен. Извинявай, но страшно 
бързам. Някаква смъртна е дръзнала да ме предизвика на състезание по 
тъкаческо умение. Някоя си Арахна. Подходящо име... 

Богинята се усмихва зловещо и скача обратно в небето. Свиваш рамене 
и се отправяш надолу по склона на хълма към град Стимфал. 

Мини на 283. 


246. 


С въздишка пристягаш сандалите си и с унила крачка продължаваш по 
пътя към Микена, като се опитваш да извадиш от главата си 
примамливия образ на сочната златна ябълка. 

Мини на 250. 


247. 


Протягаш ръка и поемаш златния пояс от ръката на Хиполита. С 
изненада усещаш как от него по ръката и цялото ти тяло се разлива 
необикновена сила (можеш да удвоиш точките си за Сила). Царицата на 
амазонките, която внимателно следи реакцията ти, кимва със 
задоволство: 

- Златният ми пояс дава сила на онзи, който го носи. Внимавай как ще я 
използваш. 

Готвиш се да отговориш нещо, но една от амазонките те прекъсва с 
гневния си вик: 

- Сестри! Опомнете се! Аз, Антиопа, ви казвам: нашата царица е 
омагьосана! Да си върнем златния пояс! 

Изохкваш. Работата не отива на добре. 

Ако Тезей е с теб, можеш да минеш на 171. 

Ако това не е така, очаква те 140. 


248. 


Минос никак не е щастлив от плана ти, да не говорим за дъщеря му, но ти 
успяваш да ги убедиш, че бикът ще е по-кротък в присъствието на 
внучката на Европа - майката на критския цар, която навремето също е 
била отвлечена от бик. 

- Има нещо в това семейство - заявява отчаяната Красилея, но волята ти 
надделява и ти помъкваш момичето към брега, където обича да препуска 
подивелият бик. 

След час нервно чакане чудовищното животно се показва от 
вътрешността на острова, препусква към вас в галоп, който разтърсва 
земята под краката му, и спира на десетина крачки, вторачено в 
Красилея. 

- Подейства - прошепваш напрегнато. - Отдръпни се, защото го почвам! 
Мини на 299. 


249. 


Белерофонт дори не успява да измъкне меча си. Боздуганът ти се 
стоварва върху главата му и самозваният герой обелва очи. Качваш го на 
бурно цвилещия Пегас и го плясваш по хълбока, за да го подплашиш. 
Животното излита като стрела в небето и ти лягаш да спиш, като тихичко 
мърмориш нещо за сегашното поколение. 

Запиши един победен противник и мини на 411. 


250. 


Когато най-сетне пристигаш пред крепостните стени на Микена, 
предаваш златните ябълки на Хесперидите на нетърпеливия Евристей, 
налъгваш тълпата за подвизите си и поемаш към маслиновата горичка. 
На изнуреното ти лице цъфва широка усмивка, когато отдалеч чуваш 
фалшивото свирене на флейти и сиринги и дрезгавия глас на Дионисий: 

- Вино! Дайте още вино! 

Запиши в Дневника си, че си изпълнил Подвиг # 12 и се прехвърли 
на 16. 


251. 


Вакханките са прочути със своята агресивност и бойни умения. Доста 
преди да се родиш, няколко от тях разкъсали на парчета самия Орфей, 
прочутия тракийски певец, който карал с арфата си дори и скалите да 
плачат от умиление, защото отказал да им изсвири песента „Сатир ме 
гони, майно льо". 

Яростта им най-сетне утихва и те се прибират обратно в къщата си, като 
сипят клетви. Надигаш се от земята и с пъшкане стъпваш на крака, 
покрит с множество рани (изгубил си 10 точки Живот). Желанието ти 
наслуки да търсиш гостоприемство в Стимфал се е изпарило. 


Ако искаш да отидеш в таверната, можеш да го направиш на 235. 
Ако напуснеш града, за да пренощуваш в гората, иди на 217. 


252. 


На пустия пясъчен бряг се гонят единствено няколко чайки. Вълните 
поклащат останките на няколко полуизгнили лодки, а слънцето тъкмо е 
започнало да припича. 

Ако искаш веднага да отидеш при царя Минос, мини на 227. 

Ако решиш преди това да поогледаш наоколо, иди на 207. 


253. 


Когато се появяваш под стените, Евристей загубва дар слово и те оставя 
да разкажеш на тълпата как точно си заловил бика и какъв цвят имат 
очите на Красилея. Накрая най-сетне той успява да извика: 

- Махни това нещо от града ми! Пусни го на свобода! 

- Моля? - казваш учтиво. 

- Казах да го махнеш!!! - изревава Евристей. 

- Няма ли собственоръчно да го принесеш в жертва на Хера? - решаваш 
да изясниш нещата. 

- НЕ!!! - отвръща Евристей с ужас. 

- Добре тогава! - Скачаш от гърба на бика и го ритваш, за да поеме на 
север. 

Животното препусква като ураган и тълпата с писъци се разбягва, за да 
му стори път. За половин минута от критския бик няма и следа - освен 
няколко прегазени каруци и къщи, озовали се под копитата му. 

- Ще се навъртам наоколо - обещаваш на Евристей, който все още стои 
на стената с отворена уста, и поемаш към любимата си маслинова 
горичка. 

Мини на 230. 


254. 


Смело се хвърляш в морето и с мощни, уверени движения се отправяш 
на юг. Избираш изобщо да не се измъчваш с разни там изчисления и 
оставяш на съдбата да реши дали силите ти ще стигнат да доплуваш чак 
до остров Крит, който никак не е близо. 

Ако имаш Сила 15 или повече, можеш да преминеш на 295. 

Ако Силата ти е по-малко от 15, очаква те 255. 


2595. 


Така и не успяваш да стигнеш до далечния остров. Морските течения и 
бури на Посейдон се оказват по-силни от теб и те погубват още по 


средата на пътя, на неизмеримо разстояние от най-близкото човешко 
същество. КРАЙ 


256. 


- По-добре не - отвръщаш след кратък размисъл. - Нещо не съм във 
форма. 

Без никакво предупреждение Антей замахва и те трясва с все сила в 
зъбите, като те просва на земята (губиш 4 точки Живот). 

- Кажи де, приемаш ли? - повтаря нетърпеливо. 

- Хубаво де - надигаш се с мъка. - Приемам. 

Мини на 180. 


257. 


Пътуването на гърба на кита е нещо, което никога няма да забравиш и 
ще разказваш на внуците си, ако изобщо имаш такива. Ден по-късно 
грамадното морско чудовище, верен слуга на Посейдон, те доставя 
невредим на брега на Крит. 

Мини на 252. 


2958. 


Не помръдваш и танцът на последователите на Орфей продължава 
около теб. Неразбиращо проследяваш безмълвните опити на танцьорите 
да те включат в сложните си фигури, издебваш подходящ момент и се 
вмъкваш обратно в храстите. Каменните им лица по никакъв начин не 
издават да са забелязали отсъствието ти. 

Лягаш на тревата и не усещаш кога си потънал в дълбок сън. 

Мини на 270. 


259. 


Застанал на морския бряг, на висок глас призоваваш Афродита и след 
минута богинята ти се явява заедно с цялата си свита от хорти, хариди и 
малки пухкави животинки. 

- Здравей, най-прекрасна от богините! - приветстваш Афродита. 

- Какво има, любимецо мой? - пита глезено вечномладата жрица на 
любовта. 

- Трябва да стигна до Крит, а нямам... 

- Нищо по-лесно - прекъсва те богинята и щраква с пръсти. 

Вълните се разделят с рев и Посейдон, богът на морето, почти изскача 
на брега в усърдието си да утоди на Афродита. 

- Дони, скъпи - започва небрежно богинята, - би ли закарал нашия 
приятел Херкулес до Крит? 


- Разбира се - отвръща с ентусиазъм морският бог и след като ти хвърля 
един подозрителен поглед, хлътва обратно под вълните. 

Няколко мига по-късно до брега спира огромен кит. 

- Това е превозът ти - посочва го Афродита. - Искаш ли целувка за из 
път? 

След обичайния вълшебен ритуал богинята повежда свитата си обратно 
към Олимп, а ти се покачваш на гърба на кита и отплаваш към Крит. 
Мини на 257. 


260. 


Няма как да го знаеш, но преди да отплава за Крит, великият герой Аякс е 
направил някои поразии в храма на Атина в Троя, заради които богинята 
се е заклела да му отмъсти. Една яростна морска буря свършва чудесна 
работа и ти загиваш невинен. Е, почти невинен. 

КРАЙ 


261. 


Тежкият ти боздуган отскача от главата на великана, като не му 
причинява никаква вреда, и Герион успява да те сграбчи с четири от 
шестте си ръце. Отваряш уста да извикаш, но той те смачква в 
прегръдките си, преди да успееш да го сториш. 

КРАИ 


262. 


Когато пристъпваш напред в осветения от факли кръг на поляната, 
танцьорите спират за миг и безмълвно пристъпват към теб, протягайки 
ръце с неразгадаеми физиономии. 

Ако искаш да ги набиеш, можеш да го направиш на 205. 

Ако решиш да изчакаш и да видиш какво ще ти направят, мини на 
258. 


263. 


Напрягаш всичките си сили и най-сетне успяваш да вдигнеш чудовищния 
великан високо над главата си. Той извиква уплашено и съпротивата му 
изведнъж отслабва. Внезапно разбираш какво става и триумфиращо 
извикваш: 

- Хванах те! Земята ти дава сили! 

Продължаваш да държиш Антей във въздуха и след няколко минути той 
спира да рита. Фрасваш му един за всеки случай, хвърляш го по-далеч от 
себе си и продължаваш по пътя си. 

Запиши един победен противник и мини на 177. 


264. 


Опъваш лъка си и се заемаш да поразяваш по-близките птици с точните 
си стрели. Улучените медни тела се стоварват в гората, като 
изпотрошват клоните и събарят гнездата по тях. Стрелите ти вече са на 
привършване, когато стимфалските птици най-сетне се отказват от 
неравната битка, строяват се в клинообразно ято и отлитат на север. 
Проследяваш ги, докато се изгубят отвъд хоризонта, и надаваш 
победоносен вик. 

Премини на 245. 


265. 


Преди да успееш да обясниш, че не искаш да обидиш никого с 
присъствието си на края на света, Хелиос гневно смушква конете си и 
колесницата му минава над теб, като те изпепелява на въглен с блясъка 
си. Богът на слънцето може би е прав: тези части от света не са особено 
здравословни за обикновените хора. . 

КРАЙ 


266. 


От гледката на мистериозния еднообразен спектакъл в прослава на 
певеца Орфей скоро ти се доспива неудържимо. Подлагаш ръце под 
главата си и се оставяш на Морфей да те понесе на крилете си. 

Мини на 270. 


267. 


Замахваш с все сила и стоварваш боздугана си право върху главата на 
гиганта Алкионей. Той изохква, прибелва очи и рухва с тътен насред 
полето. Надаваш победоносен вик и минаваш на 410. 


268. 


Огромното ято медни птици объркано се върти над гората и ти шумно се 
разсмиваш, когато виждаш как перата на по-леките птици поразяват 
собствените им събратя, летящи по-ниско над дърветата. 

Ако искаш да извадиш лъка си и да постреляш по птиците, мини на 
264. Ако не искаш да хабиш стрелите си, прехвърли се на 238. 


269. 


Час по-късно сияйната ладия спира на брега на митичния остров Еритея 
и ти слизаш, като дълбоко си поемаш въздух и се протягаш. Преди да 


успееш да въздъхнеш блажено, отнякъде изскача някакво огромно псе с 
две озъбени глави и с лай се нахвърля отгоре ти. 

Ако Силата ти е 14 или повече, минаваш на 203. 

Ако е 13 или по-малко, отиваш на 208. 


270. 


С идването на розовопръстата зора скачаш на крака, протягаш се и се 
отправяш към леса, който покрива хълмистите покрайнини на Стимфал. 
Виждаш птиците още отдалеч: медните им пера блестят на слънцето, 
докато се вият над гората с пронизителни крясъци. Отвъд 
пробляскващите птици виждаш малък гол хълм, който се издига над 
зеления лес като плешиво теме. 

Ако решиш да се отправиш навътре в гората, мини на 300. 

Ако искаш да заобиколиш отдалеч, за да се изкачиш на хълма, 
продължи на 287. 


271. 


- Опасявам се, че е станала някаква грешка - казваш благо. - Всъщност аз 
съм най-великият древногръцки герой. Името ми е Херкулес. 

- Нима?! - изревава Белерофонт и Пегас възмутено изцвилва. - Хайде 
пък да видим!!! 

Ако сборът от Силата и Шанса ти е 17 или повече, премини на 249. 
Ако е по-малък от това число, очаква те 406. 


272. 


Хермес свива рамене и крилатите му сандали го отнасят на небето, 
преди да успееш да се извиниш. 
Няколко дни по-късно гигантите спечелват решаваща победа срещу 
светлите олимпийски богове и потапят земята в мрак и страдания, като 
ви докарват Железния век около хиляда години по-рано. 

КРАЙ 


273. 


Похлопваш на вратата на първата къща и след малко ти отваря някакъв 
едър брадат човек с вид на местния ковач. 

- Аз съм Херкулес - представяш се. - Търся гостоприемство. 

- Влизай! - Човекът отваря вратата по-широко, за да минеш. - Аз съм 
местният ковач. 

Жената на ковача те нагостява и ти лягаш на посочения ти нар, като 
веднага се унасяш в сън. 

Мини на 270. 

274. 


Продължаваш приготовленията си за сън и когато отново вдигаш очи към 
небето, от летящия кон и ездача му няма и следа. Свиваш рамене и се 
оставяш в прегръдките на Морфей. 

Продължи на 411. 


275. 


Хладнокръвно опъваш лъка си и стрелата ти се забива дълбоко в 
гърдите на гиганта Алкионей, който прибелва очи и рухва с тътен насред 
полето. Надаваш победоносен вик и минаваш на 410. 


276. 


Бикът измучава страховито и рязко вдига глава, като те запраща във 
въздуха. Тежко падаш на пясъка и преди да успееш да се изправиш на 
крака, чудовището те стъпква с бясна ярост. Не ти е приятно да го 
признаеш, но тук-там се срещат и същества, по-силни от теб. 

КРАЙ 


277. 


- Много смешно - казва титанът с омраза. - Всеки може да ме предизвика 
на двубой, докато съм зает да крепя небето. Намери някой да го подържи 
за малко и ще те смажа! 

Ако искаш да използваш положението на титана, за да му погодиш 
някой мръсен номер, мини на 281. 

Ако му поискаш златните ябълки от градината му, иди на 178. 


278. 


Решаваш да не досаждаш на четирикракия си приятел и си намираш 
една удобна поляна, за да спиш под звездите. Тъкмо се излягаш по гръб, 
подложил ръце под главата си, когато през звездното небе преминава 
тъмната сянка на някакъв крилат кон с ездач и се чува игриво цвилене. 
Разтъркваш очи, но и конят, и ездачът са си там. 

Ако желаеш да ги извикаш, мини на 412. 

Ако смяташ, че е по-добре да не привличаш вниманието на странния 
ездач, иди на 274. 


279. 


Опитваш се да спреш някои от по-знатните минувачи, за да им обясниш, 
че ти си героят, спасил града им от нашествието на медните птици, но те 


до един се извиняват и те оставят, мърморейки колко много работа имат 
в момента. 

Най-сетне се отказваш от благодарността на стимфалците и поемаш 
обратно към града на Евристей. 

Мини на 298. 


280. 


На „три" коленете ти се подгъват под непосилната тежест и небесният 
купол рухва върху лицето на земята, като смачква всичко живо. 
КРАИ 


281. 


Сподавяш злорадото си хихикане, пристъпваш към Антей и протягаш 
ръка към мишниците му. 

- По-добре недей - казва той предупредително, като те следи с ъгълчето 
на окото си. - Ако изпусна това чудо, всички заминаваме. 

- Баш - казваш щастливо и го погъделичкваш. 

Няколко мига по-късно тежкият небесен купол се стоварва върху лицето 
на земята и смачква всичко живо. КРАЙ 


282. 


Оставаш на мястото на Атлас, за да поддържаш непосилното бреме на 
целия небесен купол на края на света. Титанът естествено изобщо не се 
връща. КРАЙ 


283. 


Градът е улисан в подготовката на някакво празненство и никой не ти 
обръща внимание, когато закрачваш по изпълнените с народ улици. Ако 
си очаквал посрещане като за герой, оставаш малко излъган. 

Ако имаш покана за празненството, мини на 294. 

Ако не можеш да се похвалиш с такова нещо, очаква те 279. 


284. 


Вкопал нозе като стълбове в пясъка, с нечовешки усилия успяваш да 
наведеш главата на бика към земята и с един скок се озоваваш на гърба 
му, без да изпускаш рогата. Чудовището измучава страховито, но ти вече 


си победител и като напрягаш мишци, успяваш да го насочиш в желаната 
от теб посока подобно на някакъв ужасен кон. 

- Довиждане! - подвикваш на ужасената Красилея и подкарваш бика към 
морето. - Дий! 

Продължи на 233. 


285. 


- Защо не каза веднага! - Чува се шум от отварянето на множество резета 
и на вратата се показва приветлив дебел старчок. - Гадателите ни 
предрекоха, че ще наминеш тия дни! 

Богатей те настанява на трапезата си и няколко роби се разтичват, за да 
донесат всичко необходимо за една обилна късна вечеря. Докато дъвчеш 
лакомо, съветникът те занимава с последните клюки от Стимфал. Една 
от тях е, че в града на следващия ден ще има голямо празненство в чест 
на тракийския певец Орфей, на което можеш да присъстваш, ако искаш. 
След вечерята лягаш на посочения ти нар и се унасяш в дълбок сън. 
Продължи на 270. 


286. 


Антей отдръпва ръцете ти от гърлото си без никакво усилие и на свой 
ред се заема да те удуши, но има далеч по-голям успех от теб. 
КРАЙ 


287. 


Заобикаляш най-гъстата част от горичката и се изкачваш по хълма. 
Когато стигаш върха му, виждаш леса като на длан - по дърветата има 
стотици гнезда на медните птици, които се вият във въздуха край тях или 
почиват на клоните, чистейки металната си перушина с твърдите си 
остри клюнове. От тази позиция обаче птиците са твърде далеч, за да им 
направиш нещо. Трябва да ги подплашиш, за да се вдигнат във въздуха, 
където ще се превърнат в по-удобна мишена за стрелите ти. 

Ако имаш медни тимпани, мини на 220. 

Ако не разполагаш с такива, продължи на 225. 


288. 


Качваш се на търговския кораб и срещу обещанието да го пазиш от 
пирати капитанът му се съгласява да те откара до Крит. Колкото и да се 
оглеждаш обаче, по пътя не срещате никакви пирати. Един ден по-късно 
корабът хвърля котва в пристанището на северния бряг на Крит и ти 
слизаш на брега. 

Мини на 252. 


289. 


- Разкарай се! - отвръща ядосано гласът. - Законите важат само за 
бедните граждани! 

Свиваш рамене и се отдалечаваш, като потискаш желанието си да 
покажеш на Богатей колко не е прав, като разбиеш вратата му. 

Ако все още искаш да молиш за гостоприемство, можеш да опиташ 
на 273 или 290. 

Ако предпочиташ таверната, продължи на 235. 

Ако напуснеш Стимфал, за да спиш в гората, иди на 217. 


290. 


Похлопваш на вратата на първата къща и тя рязко се отваря. Отвътре те 
блъсва вълна от винени изпарения и леко фалшива музика на флейти и 
цимбали и жената, която ти е отворила - чорлава, раздърпана девойка с 
кръвясали очи - казва дрезганво: 

- Какво търсиш, странниче? 

- Ъ-ъ - казваш, докато се опитваш да надникнеш през рамото й във 
вътрешността на къщата. - Подслон? 

- Скачай вътре! - Тя се дръпва от вратата и подвиква: - Момичета, имаме 
гости! 

Ако наистина смяташ да влизаш, мини на 296. 

Ако си променил решението си, прехвърли се на 239. 


291. 


Тетивата ти зазвънява и точната ти стрела се забива в едно от трите 
сърца на Герион. Отровата веднага се влива в кръвта му и великанът 
изпуска копията си и пада на колене, като реве от болка. Хвърляш се към 
него и вдигаш боздугана си, за да го довършиш... 

Ако сборът от Силата и Шанса ти е 15 или повече, мини на 243. 

Ако е по-малък от това число, прехвърли се на 261. 


292. 


Похлопваш на вратата на първата къща и след малко отвътре долетява 
сънен глас: 

- Койе? 

- Отворете вратата и ще се представя! - подканваш възпитано. 

- Това е домът на Богатей, градския съветник - казва сърдито гласът. - 
Докато не кажеш кой си, в името на Хера, няма да ти отворя! 

Какво ще отговориш? 

„Аз съм героят Херкулес, дошъл да спаси града от бронзовите 
птици" - на 285. 

„В името на Зевс, моля за гостоприемство" - на 289. 


293. 


Отправяш се към брега, където обича да препуска подивелият бик, и 
търпеливо го зачакваш да се появи. Не се налага да чакаш дълго: 
чудовището изскача от вътрешността на острова в бесен галоп едва 
няколко минути по-късно, тресейки земята с копитата си, и те помита, без 
дори да забележи, че стоиш на пътя му, готов да го спреш. Не ти е 
приятно да го признаеш, но тук-там се срещат и същества, по-силни от 
теб. КРАЙ 


294. 


Когато насред Стимфал е издигната почетната трапеза за големците на 
града, ти с гордост заемаш мястото си на нея и приемаш първата 
наздравица: за героя, спасил Стимфал от нашествието на медните птици. 
Орфическото пиршество продължава дълго и не може да бъде описано с 
подробности, но като че ли никога през живота си не си ял толкова много 
и толкова вкусни неща. 

Удвои точките си Живот и продължи на 298. 


295. 


Едно денонощие по-късно изпълзяваш на критския бряг, твърдо решен 
никога повече да не правиш същата глупост. Морските течения и бури 
направо са ти взели силите. 

Извади си 8 точки Живот и продължи на 252. 


296. 


Къщата се оказва притежание на няколко вакханки: шумни, раздърпани 
жени на различна възраст, които гръмогласно се кълнат в Дионисий и 
Деметра и пият като истински спартанци. Жриците не те оставят да 
заспиш дълго време с нецензурните си песни и непрестанните покани да 
пийнеш с тях, като ти доверяват намерението си да останат будни чак 
докато започнат орфическите празненства на следващия ден, за да не 
спират да се веселят. Обещаваш им, че ще дойдеш на празненствата, и 
най-сетне се унасяш в неспокоен сън в един от ъглите. 

Извади си 4 точки Живот и продължи на 270. 


297. 


Бутваш дебеличкия Георгиос встрани и влизаш в полу-празната зала на 
странноприемницата. Оглеждаш се за нещо подходящо и очите ти спират 
на един богато украсен бронзов ръжен. Преди собственикът да успее да 
се възпротиви, хващаш дебелия метален прът между пръстите на 
дясната си ръка и го изкривяваш до неузнаваемост, след което заявяваш: 


- Аз съм Херкулес, велик герой! Мой покровител е самият Зевс и в името 
на Гръмовержеца искам гостоприемството ви! 

- Разбира се - казва бързо Георгиос, без да откъсва очи от ръжена. - 
Заповядай! 

Съдържателят ти донася вечеря и докато дъвчеш лакомо, те развлича с 
различни стимфалски клюки. Една от тях е, че в града на следващия ден 
ще има голямо празненство в чест на тракийския певец Орфей, на което 
можеш да присъстваш, ако искаш. 

След вечерята лягаш на посочения ти нар и се унасяш в дълбок сън. 
Продължи на 270. 


298. 


Когато се връщаш в Микена, Евристей нетърпеливо се разхожда по 
градската стена и не изглежда особено щастлив, когато най-сетне те 
забелязва: 

- Какво?! Нима се справи със смъртоносните стимфалски птици? 

- Кокошки - изсумтяваш презрително, бръкваш в пояса си и вдигаш 
високо няколко от острите медни пера. - Това е всичко, което остана от 
тях! 

Тълпата, която в последно време като че ли постоянно пребивава пред 
градските стени в очакване да се завърнеш от някой подвиг, избухва в 
приветствени викове. Хвърляш перата на земята, обръщаш гръб на 
недоволния си господар и се отправяш към маслиновата горичка край 
града. Запиши в Дневника, че си изпълнил Подвиг #3 и се върни на 
16. 


299. 


С боен вик скачаш напред и сграбчваш критския бик за рогата, готов да го 
подчиниш на волята си. 

Ако Силата ти е 20 или повече, мини на 284. 

Ако не можеш да се похвалиш с подобно нещо, очаква те 276. 


300. 


Смело навлизаш в гората, стиснал боздугана си, и скоро попадаш във 
владенията на стимфалските птици. Щом те забелязват, опасните 
пернати се издигат във въздуха, образувайки огромно ято, и започват да 
кръжат над главата ти. От крилата им се отронват десетки медни пера, 
които започват да свистят надолу към теб подобно на дъжд от тежки 
метални стрели. 

Започваш да стреляш с лъка си по птиците - на 228. 

Побягваш навън от гората - на 209. 


301. 


- Така ли? И защо Хера иска моята кошута? - пита Артемида с малко по- 
спокоен глас. 

- Ами - обясняваш смирено - по нейна заповед аз трябва да съм роб на 
смъртния Евристей, но Зевс ми обеща свободата, ако изпълня дванайсет 
задачи, възложени ми от господаря. Та Евристей ми поръча да хвана 
Керинейската кошута, за да я принесе в жертва на Хера. 

- Така ли? - Богинята отново изглежда разгневена. - Ще видим тази 
работа! 

Артемида се фръцва и изчезва в гората, следвана от свитата си. 
Ранената кошута остава на тревата, като те гледа жално, и ти решаваш, 
че все пак са я оставили на теб. 

Продължи на 397. 


302. 


Още не си се отдалечил от Микена, когато нещо изсвистява покрай теб и 
миг по-късно по пътя редом с теб закрачва вестителят на боговете. 

- Това е долна лъжа! - казва разпалено Хермес. - Никой не може да 
докаже, че онзи Абдер от Лерна наистина ми е син! 

- Не се съмнявам - отвръщаш лоялно. 

- Абсолютно куку - продължава възмутено богът на търговията. - Вече 
никой не иска да се качва на неговия кораб. Управлява го така, сякаш е 
тръгнал на последното си плаване, дори и да отива до съседния град по 
крайбрежието. Препоръчвам ти да се качиш на някой друг кораб. 

- Нямам избор - отвръщаш. - Евристей не ми даде пари за превоз. Ти 
имаш ли някакви? 

Хермес внезапно се разбързва: 

- Трябва да тръгвам. Чакат ме едни крави. Той, Абдер, всъщност не е чак 
толкова лош де... 

Преди да успееш да кажеш още нещо, крилатите сандали на Хермес го 
отнасят отвъд хоризонта. 

Свиваш рамене и продължаваш на 311. 


308. 


След кратък, ожесточен разговор Абдер се убеждава, че е по-разумно да 
се опитате да избягате. Дали ще успеете обаче? 

Опитай Шанса си! 

Ако числото е от 1 до 3, мини на 357. 

Ако е от 4 до 6, прехвърли се на 359. 


304. 


Този път обикаляш гората около аркадското селце далеч по- 
целенасочено и след няколко минути откриваш това, което търсиш: 
бистро поточе, което ромоли между дърветата и носи приятен хлад. 
Независимо дали е от злато и принадлежи на Артемида или не, всяка 
кошута ходи на водопой по обед, така че ти остава просто да се скриеш и 
да я изчакаш. 

Мини на 313. 


305. 


Опитай Шанса си! 

Ако числото е 1 или 2, мини на 315. 
Ако е З или 4, прехвърли се на 323. 
Ако е 5 или 6, продължи на 345. 


306. 


Битката избухва и хората ти се смесват с добре въоръжените войници на 
Диомед с войнствени крясъци. Размахваш боздугана си и се оглеждаш за 
противник. 

Ако смяташ да тупаш тракийците наред, мини на 325. 

Ако се опиташ да си пробиеш път към предводителя им, продължи 
на 322. 


Хвърляш се от ръба на пропастта с дързък до безумство скок и... не ти 

достигат поне пет крачки до другата страна. С рев политаш надолу към 

дъното, което дори не се вижда, но сто на сто е покрито с остри камъни. 
КРАЙ 


308. 


Надигаш бокала и още преди да го върнеш на човека с лисичата шапка, 
пред очите ти притъмнява. 

Вече е късно да ти го кажа, но все пак: Диомед е известен с неприятния 
си навик да отравя странниците, попаднали на тракийския бряг, и да 
храни конете си с тях. КРАЙ 


309. 


Корабът ви се стрелва право към острова на сирените и вятърът донася 
далечната им песен... Какво ще направиш, за да не бъдете примамени и 
разкъсани? 

Ще запушиш ушите на всички от екипажа - на 369. 

Ще завържеш хората по местата им - на 367. 


310. 


В предобеда на следващия ден навлизаш дълбоко в пределите на 
областта Аркадия, прочута с благия нрав на жителите си и 
многобройните чудати същества, които я населяват. По пладне гората се 
разрежда и ти забелязваш в далечината малко селце, напечено от 
обедното слънце. Как ще търсиш Керинейската кошута? 

Ще обикаляш из гората - на 316. 

Ще попиташ в селцето - на 336. 

Ще призовеш Дионисий да ти помогне - на 363. 


311. 


Корабът на капитан Абдер, някаква абсолютна съборетина на име 
„Менада", наистина те очаква в пристанището на Лерна. Потегляте 
веднага, въпреки задаващата се страшна буря, заради която всички 
останали кораби са останали здраво закотвени на кейовете. 

- Пъзльовци - отбелязва презрително Абдер, накуцващ младеж с мръсна 
коса и налудничав поглед, - не излизат в морето, ако Хелиос не пече като 
луд. 

С известна тревога поглеждаш към тъмните облаци, които се трупат по 
хоризонта. 

Ако искаш да призовеш боговете на помощ, мини на 320. 

Ако се довериш на преценката на капитан Абдер, иди на 340. 


312. 


Каква стрела си сложил на тетивата си? 
Обикновена - мини на 387. 
Отровна - продължи на 354. 


318. 


Пийваш от студената вода на потока и се спотаяваш в храстите, които 
растат по брега. Едва четвърт час по-късно Керинейската кошута 
предпазливо излиза от гората, оглежда се и доближава потока. 


Красивата и шия се извива, когато животното навежда глава, за да се 
напие. 


Слуховете излизат поне отчасти верни: козината на свещеното животно е 
толкова гладка и блестяща, че кошутата наистина изглежда покрита с 
някакъв благороден метал. Ноздрите й потрепват нервно, докато пие, а 
тънките й крака изглеждат готови за скок, но тя все още не те е 
забелязала. 

Ако решиш да стреляш по нея с лъка си, мини на 339. 

Ако имаш и желаеш да употребиш отровна стрела, прехвърли се на 
365. Ако смяташ да хванеш кошутата с ръце, иди на 342. 


314. 


Разтваряте широко вратите на конюшнята и с викове напъждате черните 
коне на Диомед към брега. Подплашените животни се спускат през 
полето като жива лавина и вие хуквате след тях. 

Мини на 377. 


315. 


Абдер дава заповед за завой и островът на сирените остава далеч 
встрани. Скоро обаче „Менада" зловещо се разтърсва от невидимото 
подводно течение и преди да успеете да направите нещо, слугите на 
капризния Посейдон дръпват кораба ви към дъното заедно с всички на 
борда. КРАЙ 


316. 


Продължаваш да обикаляш насам-натам из леса още два часа, без да 
видиш нищо друго освен подплашени от стъпките ти горски животни и 
няколко мигриращи дриади. Морно присядаш под един свещен дъб и 
решаваш да смениш тактиката. 

Ще се отправиш към селцето - на 336. 

Ще се опиташ да призовеш Дионисий - на 363. 


З17. 


Хората ти с мърморене се вмъкват в конюшните и ти ги последваш, за да 
разбереш грешката си: кръвожадните коне на Диомед само чакат 
подобен случай, за да хапнат нещо допълнително след вечеря (губиш 
толкова точки Живот, колкото покажат два последователни Шанса). 
Най-сетне, жестоко изпохапан и наритан, успяваш да се добереш до 
вратите на конюшнята. Разтваряш ги широко и черните коне се изливат 
навън като жива лавина. Събираш остатъка от групата си и хуквате след 
тях. Мини на 377. 


318. 


Вечерта на следващия ден достигаш Тенар и предпазливо поемаш 
надолу по стръмната пътека към царството на Хадес. Постепенно 
изгубваш представа за времето в пълния мрак и когато най-сетне се 
озоваваш пред портите на подземния свят, не можеш да кажеш дали си 
вървял час или пък, да речем, два часа. 

- Здрасти! - поздравяват те унило двамата герои, приковани от двете 
страни на вратата. 

Мини на 321. 


319. 


Предпазливо се спускаш по почти отвесната скала, като се държиш за 
разни увивни растения, и докато стигнеш дъното на пропастта, минава 
почти половин час. Остава ти да я прекосиш и да се изкачиш от другата 
страна, която е също толкова висока - така че изобщо не си учуден, 
когато най-сетне излизаш горе и не откриваш и следа от Керинейската 
кошута. 

Подлата животинка ти се изплъзна - но, разбира се, нищо не ти пречи да 
опиташ отново. КРАЙ 


320. 


Отправяш зов към олимпийските богове и няколко мига по-късно Арес се 
възправя насред палубата за ужас на всички присъстващи. 

- КАКВО СТАВА? - осведомява се гръмовно богът на войната. - ИМА ЛИ 
НЕЩО ЗА СЕЧЕНЕ? 

- Ъ-ъ, опасявам се, че не - отвръщаш. - Започва буря. Дали ще можеш да 
направиш нещо по въпроса? 

- КАЗАХ ТИ ДА ДОЙДЕШ С КОЛЕСНИЦАТА МИ - отбелязва обидено 
Арес. - КАЗАХ ЛИ ТИ? 

- Каза ми - отвръщаш послушно, загледан в приближаващите облаци. - 
Ще можеш ли... 

- АМА ТИ, НЕ - продължава богът с недоволен глас. - НЕ, ВИКА, С КОРАБ 
ЩЕ СЕ ВОЗЯ. ТАКА ЛИ БЕШЕ? 

- Ъ-ъ, да - съгласяваш се. 

Бурята всеки миг ще се стовари върху кораба. 

- ДОБРЕ ДЕ, ОТ МЕН ДА МИНЕ. - Арес изчезва и върху палубата плисва 
слънчева светлина. 

От облаците няма и следа. Въздъхваш облекчено. 

- Страшен номер - казва почтително Абдер и добавя по-силно, за да го 
чуят гребците: - Продължаваме! 

Мини на 399. 


321. 


Познаваш единия: Тезей, който се справи с Минотавъра, но другия 
смъртен не си виждал никога. 

- Аз съм Пейритой, царят на Тесалия - обажда се мрачно той, сякаш 
прочел мислите ти. - Така де, бившият цар на Тесалия. 

- Ще ни освободиш ли? - пита направо Тезей. 

Ако искаш да ги освободиш, можеш да преминеш на 324. 

Ако ги оставиш там, където са, продължи на 349. 


322. 


Тракийският цар с нетърпение очаква да го нападнеш лично, за да 
покаже прочутите си умения с меча. Проследяваш танца на острото му 
оръжие и неволно отстъпваш назад, когато Диомед замахва към теб. 

Ако имаш меч, можеш да преминеш на 343. 

Ако нямаш такова оръжие, иди на 364. 


323. 


Абдер дава заповед за завой и островът на сирените остава далеч 
встрани. Скоро обаче „Менада" зловещо се разтърсва от невидимото 
подводно течение и на палубата избухват ужасени викове. Слугите на 
капризния Посейдон продължават да измъчват старото корито поне 
половин час, през който се търкаляте насам-натам, като се блъскате 
един в друг и в разни бъчви, крещейки от страх и болка. 

Най-сетне всичко свършва и Абдер облекчено извиква: 

- Преминахме! Хващайте се за греблата, мързеливци! 

Отбележи си загубата на 6 точки Живот и мини на 395. 


324. 


Протягаш ръка и след няколко опита измъкваш пироните, с които Тезей е 
прикован към скалата. Когато пристъпваш към Пейритой, земята се 
раздвижва под краката ти с глухо, заплашително бучене. 

- По-добре го остави тоя - обажда се Тезей. 

- Мръсен кучи син! - извиква Пейритой, като се опитва да заплюе другия 
герой. - И откъде-накъде?! 

Ако все пак искаш да освободиш и него, мини на 349. 

Ако послушаш съвета на Тезей, прехвърли се на 347. 


325. 


(Два последователни Шанса определят броя на победените от теб 
противници, а един Шанс - броя на точките Живот, които си загубил в 
битката.) 

Най-сетне си пробиваш път до самия Диомед и се изправяш пред него, 
готов да сложиш край на боя. 

Мини на 322. 


326. 


Каква стрела си сложил на тетивата си? 
Обикновена - мини на 360. 
Отровна - продължи на 381. 


327. 


Поемаш след пъргавия бог по тесните, мрачни пътеки на Тартар, по които 
бледите сенки на Мъртвите играят на гоненица и други тъпотии, за да 
убиват времето. 

- Ще минем край Медуза - предупреждава те небрежно Хермес. - Не се 
бий с нея: това е само сянка на истинското чудовище и нищо не може да 
ти направи. 

Минута по-късно Медуза с рев изскача пред теб с медните си крила и 
змии около врата и ти размахваш боздугана си срещу нея, воден от 
добре тренираното си чувство за самосъхранение. 

Ако решиш да послушаш Хермес и да оставиш Медуза на мира, мини 
на 348. Ако смяташ, че е по-сигурно все пак да я нападнеш, иди на 
338. 


328. 


Горещо призоваваш боговете на далечния Олимп да ти дадат нови сили, 
скачаш на крака и хукваш след неуморната кошута. 

Два дни по-късно отново се озоваваш в Аркадия, капнал от умора (извади 
си 6 точки Живот), но все още по петите на животното. И тогава кошутата 
най-сетне спира. 

Продължи на 330. 


329. 


Скоро „Менада" се озовава почти опряна борд в борд с пиратския кораб и 
екипажът му надава радостен рев. 

Ако решиш да подплашиш пиратите, мини на 386. 

Ако искаш да ги оставиш да вземат „Менада" на абордаж, иди на 398. 


330. 


Не можеш да понесеш мисълта, че ще се наложи да тичаш отново. 
Затова този път решаваш да не поемаш никакви рискове. Бавно и 
внимателно снемаш лъка от рамото си и го опъваш, прицелвайки се в 
тръпнещото от напрежение животно. 

Ако се целиш в главата, мини на 337. 

Ако предпочетеш тялото, продължи на 312. 

Ако рискуваш с изстрел в крака, иди на 326. 


331. 


- Какво?! - извиква Артемида, окончателно побесняла. - Ти си ранил 
кошутата ми по заповед на един смъртен?! 

По всичко личи, че богинята се нуждае от още разяснения. 

Ако й обясниш идеята за дванайсетте подвига, минаваш на 335. 

Ако се оправдаеш с положението си на роб на Евристей, иди на 391. 


332. 


Стрелата ти, напоена с отровата на лернейската хидра, улучва един от 
задните крака на кошутата в мига, в който животното се кани да скочи в 
бяг. Тя надава висок писък, странно подобен на човешки вик, и рухва 
настрани върху листата. 

Мини на 389. 


333. 


Палубата изведнъж е пометена от страшна вълна, която те събаря и 
повлича с такава сила, че почти те изхвърля в бушуващото море. 
Успяваш да се хванеш за една от мачтите, но от удара на разпенената 
вода почти изгубваш съзнание. 

Отбележи си загубата на 4 точки Живот и решавай: 

Все пак ще се завържеш - мини на 388. 

Все пак няма - на 396. 


334. 


Преследването на свещеното бързоного животно продължава през целия 
следващ ден и вечерта вече залиташ от умора и глад. При тази скорост е 
немислимо да успееш да хапнеш нещо и силите ти бързо се изчерпват 
(губиш 6 точки Живот). 

В червената светлина на залеза Керинейската кошута достига ръба на 
някаква огромна пропаст, озовала се на пътя й, и прескача на другата 
страна без миг на колебание. Доближаваш ръба, без да намаляваш 
скоростта, и постепенно те обзема ужас: разстоянието изглежда огромно 


дори за твоите възможности, а дъното на пропастта е толкова далеч 
надолу, че е потънало в здрач. 

Ако се опиташ да прескочиш пропастта, мини на 307. 

Ако повалиш някое дърво, за да прекосиш по него, продължаваш на 
341. Ако смяташ да се спуснеш на дъното на пропастта и да се 
изкачиш от другата страна, прехвърли се на 319. 


335. 


- Значи - започваш смирено - по заповед на Хера аз трябва да съм роб на 
смъртния Евристей, но Зевс ми обеща свободата, ако изпълня дванайсет 
задачи за господаря си. Та Евристей ми поръча да хвана Керинейската 
кошута, за да я принесе в жертва на Хера. 

- Така ли? - Богинята отново изглежда разгневена. - Ще видим тази 
работа! 

Артемида се фръцва и изчезва в гората, следвана от свитата си. 
Ранената кошута остава на тревата, като те гледа жално, и ти решаваш, 
че все пак са я оставили на теб. 

Продължи на 397. 


336. 


Отправяш се към селцето и скоро излизаш на малкото площадче в 
центъра му. В единия му край, в сянката на един храм на Аполон, са 
насядали няколко ловци с лъкове и копия. Край тях, в праха, с изплезени 
езици лежат ловните им хрътки. 

- Здравейте, добри хора! - поздравяваш. - Какво ново в Аркадия? 

- Нищо - отвръща троснато един от ловците. - Ти пък кои си? 

- Името ми е Херкулес - отвръщаш и с трясък подпираш големия си 
боздуган в краката си. - А твоето? 

- Авгий - казва ловецът и млъква, като, изглежда, решава, че разговорът 
е приключил. 

Ако искаш да питаш за кошутата, мини на 358. 

Ако желаеш да оставиш ловците, прехвърли се на 368. 


337. 


Керинейската кошута залитва и пада мъртва в листата със стрела, 
стърчаща от главата й. 
- Оп! - казваш виновно и прехапваш устни. 
Стрелата на разгневената Артемида, която веднага се е спуснала в 
Аркадия, за да отмъсти за любимото си животно, те заварва точно в това 
положение. 

КРАЙ 


338. 


Боздуганът ти минава през сянката на чудовището, без да срещне 
никакъв отпор, и ти се препъваш от силата на замаха, като се просваш 
право върху някаква скална издатина. 

- Все едно казах нещо - измърморва Хермес. 

Надигаш се със сумтене (изгубил си 3 точки Живот) и продължаваш след 
него. Мини на 348. 


339. 


Точната ти стрела изсвистява във въздуха и улучва кошутата в задния 
хълбок. Животното подскача и изчезва между дърветата за по-малко от 
миг, като оставя след себе си диря от вдигнати във въздуха листа. 
Изругаваш и скачаш на крака, като прибираш лъка си. Прескачаш потока 
и се спускаш след животното с цялата скорост, на която си способен. 
Мини на 346. 


340. 


Минута по-късно бурята се стоварва върху кораба с ужасна сила и на 
палубата настъпва пълен хаос. 

- Завържете се!!! - изкрещява Абдер. - Всеки да се завърже за нещо!!! 
Ако решиш да го послушаш, минаваш на 362. 

Ако предпочиташ да останеш по-подвижен, иди на 333. 


341. 


Почти без да спираш, замахваш с тежкия си боздуган и с един удар 
поваляш едно високо борово дърво, израснало близо до края на скалата. 
Претичваш по неустойчивия мост, като мълвиш забързани молитви към 
боговете, и хукваш отново - за крайно неудоволствие на преследваната 
кошута. Мини на 344. 


342. 


Хвърляш се право към кошутата с разперени ръце, готов да я уловиш, но 
животното се обръща и изчезва между дърветата за по-малко от миг, 
като оставя след себе си диря от вдигнати във въздуха листа. Тупваш с 
ругатня на мястото, където е стояла, скачаш на крака и подгонваш 
Керинейската кошута с цялата бързина, на която си способен. 

Мини на 346. 


343. 


На свой ред развърташ меча си и с няколко мощни удара поваляш 
Диомед на земята. Уплашените му войници отстъпват назад и ти 
решаваш да използваш удобния случай: 

- Бързо! Подгонете конете към брега и се измъквайте! 

Хората ти изпълняват заповедта без бавене и ти хукваш след тях. 
Запиши един победен противник и продължи на 356. 


344. 


Преследването продължава през нощта и целия следващ ден, който за 
теб преминава като насън (губиш още 4 точки Живот). Кошутата те 
увлича все по на север в бягството си и когато в хладната привечер 
достигате изворите на Истър, разбираш, че сте се озовали чак накрай 
света, в Хиперборея, където хората ходят със смешни шапки, пеят 
йодлери и казват „Вас ист дас?" вместо „Какво е това". 

Мини на 370. 


345. 


Абдер дава заповед за завой и островът на сирените остава далеч 
встрани. Въпреки опасенията ви, „Менада" като по чудо се разминава с 
опасните подводни течения, за които говореше капитанът. След половин 
час, изпълнен с напрежение, Абдер облекчено извиква: 

- Преминахме! Хващайте се за греблата, мързеливци! 

Продължаваш на 395. 


346. 


Преследването продължава цял ден. Силите ти, за разлика от тези на 
свещеното животно, не са неизчерпаеми и към залез-слънце краката ти 
натежават от умора (губиш 8 точки Живот). Въпреки това дивечът не 
успява да спечели голяма преднина: дори и да изгубиш кошутата от 
поглед за няколко минути, винаги я настигаш на склона на някой хълм. 
Надвечер достигате широка мътна река и Керинеиската кошута без 
колебание се хвърля във водата, за да я преплува. 

Ако решиш да потърсиш брод, мини на 372. 

Ако продължиш преследването с плуване, прехвърли се на 393. 


За7. 


Тезей хуква обратно към горния свят, като подхвърля пожелание за успех 
през рамо. Изчакваш да се отдалечи на безопасно разстояние и 
похлопваш на вратата на Тартар, глух за молбите и ругатните на 


прекарания Пейритой. Отваря ти самият Хермес, издокаран в черна 
мантия: 

- Добре дошъл в подземното царство на Хадес, смъртнико! Аз съм 
Психопомпос и ще бъда твой водач! 

- Психокакво? - повтаряш. 

- Влизай! - изръмжава Хермес и тръшва вратата зад гърба ти. - Хадес те 
очаква! Мини на 327. 


348. 


Отминавате безвредната Медуза и водачът ти те въвежда в огромна 
сумрачна зала, насред която се издигат два високи черни трона. На 
единия от тях седи самият Хадес, богът на мъртвите, а на другия - 
бледата му съпруга Персефона. 

- Поклони се! - просъсква Хермес и ти се подчиняваш. 

- Привет, Херкулесе! - казва строго Хадес. - Какво води мрачен герой като 
теб в ужасното ми царство? 

- Пратиха ме за кучето Цербер, господарю - отвръщаш почтително и с 
трепет зачакваш реакцията му. 

Мини на 350. 


340. 


Протягаш ръка към Пейритой и земята, която явно има странни свойства 
в този район, рязко се разтваря под краката ти, като те пуска да паднеш 
дълбоко в недрата й. Не биваше да забравяш, че Хадес е жесток и 
отмъстителен бог. КРАЙ 


350. 


- Мрачното куче Цербер? - повтаря невярващо Хадес. - Че на кого му е 
притрябвало? 

- На господаря ми Евристей от Микена - отвръщаш с готовност. 

- Господарят ти е пълен идиот - заявява владетелят на мъртвите. 

- Напълно съм съгласен - кимваш. 

- Защо му е триглаво куче с венец от отровни змии около врата, което 
има дракон вместо опашка? - продължава да недоумява Хадес. 

- Нямам никаква представа - отвръщаш искрено. 

- Хм... - Хадес се замисля дълбоко и мрачно се обръща към Персефона: - 
Какво ще кажеш, скъпа? 

- Нямам нищо против, мрачни мой - отвръща владетелката. - Но великият 
Херкулес трябва да улови помияра с голи ръце. 

- Това е добро условие. - Хадес кимва с мрачно одобрение и се обръща 
към теб: - Можеш да тръгваш, Херкулесе! 

Мини на 373. 


351. 


Изчаквате да се спусне вечер и под прикритието на мрака се промъквате 
към палатите на Диомед, до които са построени големите му конюшни. 
Отвътре се носи неприятната миризма на кръв, цвилене и тропот на 
тежки копита и ти потръпваш, когато си припомняш какво си чувал за 
конете на тракийския цар. 
Ако заповядаш да отворите вратите на конюшните, за да изкарате 
животните, мини на 314. 
Ако наредиш на отряда си тихо и незабелязано да се вмъкне в 
конюшните, иди на 317. 


392. 


С рев изскачаш иззад бъчвата и се втурваш към най-гъстата групичка 
пирати, като размахваш тежкия си боздуган. Все още дори не си успял да 
разгрееш, когато капитанът на пиратите изкрещява заповед за 
отстъпление. След минута от кораба им няма и следа. 

- Браво бе! - подвиква възхитено Абдер и нарежда на хората си отново да 
поемат по курса към Тракия. 

Запиши осем победени противници и иди на 378. 


398. 


- Давай към корабите! - подвикваш на Абдер и се обръщаш към 
тракийския цар: - Аз съм великият Херкулес и отвличам конете ти по 
заповед на господаря си Евристей и под закрилата на самия Арес! 

- Ела тогава! - прогърмява Диомед и изтегля меча си. 

Затичваш се обратно, готов за бой. 

Ако и ти имаш меч, мини на 366. 

Ако нямаш такова оръжие, продължи на 364. 


394. 


Стрелата ти е безпогрешна и Керинейската кошута пада окървавена в 
тревата с писък, странно наподобяващ човешки плач. Миг по-късно 
отровната кръв на лернейската хидра се смесва с тази на свещеното 
животно и кошутата се сгърчва в предсмъртна агония. 
- Оп! - казваш виновно и прехапваш устни. 
Стрелата на разгневената Артемида, която веднага се е спуснала в 
Аркадия, за да отмъсти за любимото си животно, те заварва точно в това 
положение. 

КРАЙ 


3995. 


Дори не успяваш да се доближиш до животното, което се хвърля в такъв 
бяг, сякаш е почивало цяла седмица. Въздъхваш и отново се спускаш в 
бясната гонитба, прескачайки повалени дънери и малки потоци като 
същински елен. 

Продължаваш на 334. 


356. 


Отдъхваш си едва когато качвате беснеещите черни коне на „Менада" и 
ги заключвате в трюма. Абдер дава заповед да вдигнете котва и корабът 
ви бързо се отдалечава от тъмния тракийски бряг. 

Мини на 371. 


357. 


Скоро става ясно, че пиратският кораб е значително по-бърз от вашия. 

- Остави тая работа! - извиква Абдер, който и без това не е много 
доволен от идеята за бягство. - Обърнете кораба и да ги почваме! 

Мини на 329. 


398. 


В мига, в който споменаваш Керинейската кошута, ловците се споглеждат 
смаяно и скачат на крака, като посягат към копията си. 

- Слушай какво, странниче - казва остро Авгий, - дръж си мръсните лапи 
по-далеч от нашата кошута, а? 

Вдигаш вежди. 

Ако решиш да им дадеш един наказателен урок по добро 
възпитание, мини на 390. Ако предпочиташ да се изсулиш, продължи 
на 394. 


399. 


След няколко напрегнати минути пиратският кораб остава далеч зад вас 
и се отказва от преследването. Когато платната му се изгубват зад 
хоризонта, се връщате на курса си и продължавате към Тракия. 

Мини на 378. 


360. 


Ръцете ти треперят от умора и не е чудно, че не успяваш да улучиш. 
Върхът на стрелата ти едва одрасква крака на кошутата и свещеното 
животно побягва с бързината на светкавица. 


Изреваваш отчаяно и падаш на колене в листата. Нямаш сили да я 
преследваш повече - не и този път. КРАЙ 


361. 


Още преди да успееш да изречеш светотатствените си думи, Артемида 
опъва лъка си и стрелата й те пронизва смъртоносно. Богинята-дева е 
особено раздразнителна, когато някой смъртен се опитва да й се 
подиграва. КРАЙ 


362. 


Размотаваш въжето, което винаги носиш около кръста си вместо колан, и 
здраво се завързваш за една от мачтите на кораба. Точно навреме. 
Палубата е залята от страшни вълни, които едва не те удавят и със 
сигурност биха те отнесли в морето, ако беше останал незавързан. 
Бурята преминава така бързо, както е започнала. Облаците потъват в 
небето зад кърмата и над изпотрошената палуба блесва ярка слънчева 
светлина. 

- Продължаваме! - извиква бойко Абдер. 

Мини на 399. 


363. 


Седнал в дебелата сянка на един свещен дъб, притваряш очи и мислено 
призоваваш Дионисий. Когато чуваш фалшивата свирня на тъпани и 
сиринги, бавно ги отваряш и виждаш пред себе си бога на виното с 
цялата си свита от нимфи, сатири и силени. 

- Ждрашти - казва Дионисий, като опасно се олюлява, докато седне. - Ти 
пък кво прайш тука? 

- Аз те призовах, велики Дионисе - отвръщаш почтително. 

- Нищо подобно. - Богът некоординирано махва с ръка и разплисква 
виното от бокала, който държи в нея. - Ние с момчетата прошто 
минавахме оттука. Ще пийнеш ли? 

- Търся Керинейската кошута - започваш, след като отпиваш от силното 
вино в бокала. - Ще ми кажеш ли как да я открия? 

- Ще ти кажа нещо по-добро. - Дионисий се навежда към теб и почти те 
задушава с миризмата си: - Ще ти кажа как да откриеш вшяка жива твар, 
човек, жвяр или олимпийски бог. 

- Е? - казваш нетърпеливо. 

- Всишко живо има нужда да си пийне - казва богът загадъчно, скача на 
крака с лудешки смях и с неочаквана бързина повежда свитата си в 
гората. 

Когато и последният сатир изчезва между дърветата, се изправяш с 
усмивка, разгадал посланието на Дионисий. 

Мини на 304. 


364. 


Диомед се оказва твърде опасен противник. Грубата сила на боздугана 
ти не успява да надвие точните удари на меча му и след ожесточена 
схватка ти падаш на тракийска земя със смъртоносна рана. Един 
конекрадец би трябвало да бъде по-добре въоръжен, ако си е поставил 
такава трудна задача. КРАЙ 


365. 


Точната ти стрела, потопена в отровната кръв на лернейската хидра, 
изсвистява във въздуха и се забива в един от задните крака на кошутата. 
Животното надава писък, странно подобен на човешки вик, и рухва 
настрани върху листата. 

Мини на 389. 


366. 


На свой ред изтегляш меча си и с няколко мощни удара поваляш Диомед 
на земята. Уплашените му войници отстъпват назад, изумени от силата 
ти. А ти побягваш обратно, за да се присъединиш към хората си. 

Запиши един победен противник в Дневника си и продължи на 356. 


367. 


В плана ти има една ужасна пробойна и ти я откриваш едва след като 
здраво си завързал всички към пейките за гребците - не е останал никой, 
който да завърже теб самия. „Менада" плавно се плъзва покрай самия 
бряг на острова и ти се хвърляш към ужасните сирени, привлечен от 
магическата им песен. КРАЙ 


368. 


Обръщаш гръб на киселите ловци и се отправяш обратно към леса. 
Докато си гледал кучетата им, изплезили езици от горещина и жажда, ти 
е дошла една идея. 

Мини на 304. 


369. 


Няколко от моряците, които не са заети с управлението на кораба, 
стопяват известно количество восък и ти собственоръчно го напъхваш в 
ушите на всички, без да се съобразяваш с протестите им. Някои имат 
толкова мръсни уши, че може би щяха да минат и без восък. Накрая 
запушваш и собствените си уши и корабът плавно минава покрай самия 
бряг на острова. Едва успяваш да сдържиш смеха си, когато виждаш как 
грозните сирени подскачат от ярост и беззвучно отварят устата си. 

Когато островът остава далеч зад вас, отпушваш ушите си и извикваш: 

- Преминахме! Спасени сме! 

Естествено никой не те чува. 

Продължи на 395. 


370. 


Въпреки умората си успяваш да се разхилиш зловещо, когато виждаш 
къде се е заклещила преследваната кошута: на самия ръб на една скала, 
надвиснала над края на света, твърде тясна, за да те заобиколи, и 
твърде стръмна, за да те прескочи. 

- Падна ли ми? - изръмжаваш и пристъпваш напред, за да отрежеш пътя 
й за бягство. 

Ако решиш да се хвърлиш върху кошутата, за да я уловиш, мини на 
384. Ако останеш на мястото си и продължиш да я дебнеш, отиваш 
на 379. Ако използваш случая, за да я застреляш с лъка си, мини на 
376. 


371. 


Три дни по-късно се връщаш при Евристей начело на няколко опитни 
укротите ли на диви зверове, които се грижат за конете на Диомед. Както 
и очакваш, страхливият ти господар нарежда животните да бъдат пуснати 


на свобода и за ужас на селяните от околността, черните коне 
безразборно хукват наоколо, като тъпчат нивите и нападат яслите на 
малки, опасни стада. 

Така или иначе, това вече не е твоя работа. Имаш право поне на малко 
почивка. 

Мини на 374. 


372. 


Задъхано се отправяш покрай брега на реката в търсене на брод и скоро 
изгубваш кошутата от поглед, а водите си остават все така бързи и 
дълбоки. След четвърт час все пак решаваш да преплуваш реката, но 
когато излизаш на другия бряг, от свещената кошута няма и следа. 
Прекарваш цялата нощ в безрезултатно търсене и когато идва утрото, 
разбираш, че този път Керинейската кошута ти се е изплъзнала. 
Разбира се, нищо не ти пречи да опиташ отново. 

КРАЙ 


373. 


- С голи ръце? - повтаряш възмутено, щом излизате от залата. - За каква 
се мисли тая?! 

- Бих те посъветвал да внимаваш повече. - Хермес предупредително 
посочва към едно голямо каменно ухо, което стърчи от стената. - Тук и 
стените имат уши. 

Отново се озовавате в сумрачните полета на Тартар, по които този път 
препуска едър грифон с глава на орел и лъвско тяло. 

- И това ли е сянка? - осведомяваш се. 

- Не - казва Хермес и се скрива зад гърба ти. 

В мига, в който ви забелязва, чудовището издава странен звук и поема 
към вас с неприятно дълги скокове. Вдигаш боздугана си и се приготвяш 
за удар... 

По главата - на 375. 

В тялото - на 103. 


374. 


- ГОТИНИ ЖИВОТНИ, А? - посреща те Арес, стъпил на обгорената трева 
недалеч от любимия ти поток в маслиновата горичка. - ДАИ ИМ САМО ДА 
РАЗКЪСВАТ ДО СМЪРТ!! 

- М-да - съгласяваш се неуверено и сядаш под едно дърво, протягайки 
уморените си крака. 

- КАКВО КАЗА?! - изревава богът на войната. 

- Да! - повтаряш по-високо. 

- КАКВО „ДА“?! 


- Готини животни!!! - извикваш с все сила. 

- ДА ДЕ - казва озадачено Арес. - НАЛИ ТОЧНО ТОВА ТИ КАЗВАМ!!! 
Решаваш да рискуваш живота си и уморено притваряш очи, като спираш 
да му обръщаш внимание. Когато ги отваряш отново, от страшния бог на 
войната няма и следа - освен дупката в земята, и ти въздъхваш 
облекчено. 

Запиши в Дневника, че си изпълнил Подвиг #8 и се върни на 16 за. 
нов избор. 


375. 


Грифонът измучава и рухва в краката ти. 

- Та както казвах - продължава небрежно Хермес, като отново те повежда 
по пътеките на Тартар, - по-добре е да спазиш условието на Хадес, за да 
нямаш проблеми. 

Запиши един победен противник в Дневника и мини на 105. 


376. 


Стрелата ти е безпогрешна. Животното надава писък, подобен на 
човешки плач, залита и пада от ръба на скалата право в бездънната 
пропаст, която сигурно свършва някъде в Хадес. 

- Оп! - казваш виновно и прехапваш устни. 

Стрелата на разгневената Артемида, която веднага се е спуснала в 
Хиперборея, за да отмъсти за любимото си животно, те заварва точно в 
това положение. КРАЙ 


377. 


Не сте изминали и петдесет крачки, когато зад гърба ти някой мощно се 
провиква: 

- Къде бягате, страхливци? Нима никой от вас не е поне малко достоен, 
че да се пребори за конете ми?! Говори ви самият Диомед, гръцки псета! 
Ако решиш да отвърнеш на предизвикателството, иди на 353. 

Ако продължиш да бягаш, мини на 356. 


378. 


Пътуването ви продължава без премеждия, докато наближавате острова 
на сирените, разположен недалеч от > тракийския бряг. „Всеки 
пътешественик знае, че тези недоволни от живота полужени-полуптици 
прекарват цялото си свободно време, като клечат по скалите на 
прокълнатия си остров и примамват с чудно красивите си песни разни 
глупаци, за да ги разкъсат и изядат. 

- Трябва да заобиколим острова по-отдалеч - напомняш на капитана. 


- Не е толкова просто - отвръща Абдер с налудничава радост. - Тук има 
мощни течения, които ще ни пратят на дъното за няколко мига, ако 
нямаме късмет. Ако плаваме покрай самия остров, няма да попаднем на 
тях, но пък ще ни изядат сирените. Какво си избираш? 

Ако предпочиташ да рискувате с теченията, мини на 305. 

Ако наредиш да плавате към острова на сирените, иди на 309. 


379. 


Керинейската кошута уплашено се оглежда и отново спира кафявите си 
очи върху теб. Златистата й козина е покрита с бисерни капчици пот. 

- Точно така - потвърждаваш мазно. - Няма изход. 

Животното издава някакъв странен звук и неочаквано се хвърля в атака, 
която те сварва напълно неподготвен. Падаш по гръб на скалата, превит 
надве от удара с глава в стомаха, и безпомощно виждаш как кошутата се 
спуска обратно на юг с дълги, грациозни скокове. 

- О, не! - промълвяваш. - Само това не! 

Мини на 328. 


380. 


Над Тракия се спуска прохладна вечер, когато достигате до палатите на 
Диомед, крещейки страшни закани и размахвайки оръжията си. Виковете 
ви са стигнали до ушите на царя и той ви посреща лично с неголям отряд 
тежко въоръжени войници, готов за битка. 

Мини на 306. 


381. 


Ръцете ти треперят от умора и изстрелът ти не е от най-точните. Върхът 
на стрелата ти едва одрасква крака на кошутата - но това се оказва 
достатъчно, за да > подейства отровата на > лернейската >хидра. 
Керинейската кошута прави две-три колебливи крачки и рухва в листата с 
почти човешки стон. 

Мини на 389. 


382. 


Опъваш точния си лък, присвиваш дясното си око и с бързи изстрели 
поваляш неколцина от пиратите, преди да се опомнят. Капитанът им 
изкрещява заповед за отстъплетние и след минута от пиратския кораб 
няма и следа. 

- Браво бе! - подвиква възхитено Абдер и нарежда на хората си отново да 
поемат по курса към Тракия. 

Запиши четирима победени противници и иди на 378. 


388. 


Над Тракия се спуска прохладна вечер, когато достигате до палатите на 
Диомед. Царят ви посреща пред входа на крепостната стена заедно с 
неголям отряд войници: едър мъжага с тъмна брада и сключени вежди. 

- Добре дошли, странници! - казва той с акцент. - Пийте от виното на 
гостоприемството! 

Един от хората му, изпит човек с шапка от лисича кожа, ви доближава и 
ти поднася грубо украсен бокал от масивно злато. 

Ако приемеш виното, отиваш на 308. 

Ако откажеш да пиеш, мини на 306. 


384. 


Керинейската кошута ловко се отдръпва от пътя ти и мощният ти скок 
завършва отвъд ръба на скалата, над белите като памук облаци, които се 
простират оттатък ръба на света. 

Ще имаш честта да си първият смъртен, който ще разбере точно какво е 
разстоянието между небето и царството на Хадес. КРАЙ 


385. 


- Нещо ми ше виждаш тъжен - отбелязва Дионисий, който свойски се е 
разположил насред горичката заедно с процесията си, - гаджето ли те 
жаряжа? 

Поклащаш глава и с благодарност приемаш предложения ти бокал. 
Отпиваш от виното, хвърляш поглед по ухилените лица на нимфите и 
сатирите и въздъхваш: 

- Какво ли разбирате вие, боговете... 

Дионисий тъжно кимва и дрезгаво се провиква: 

- Още вино жа Херкулеш! Още вино жа мен! Още вино! 

Запиши в Дневника, че си изпълнил Подвиг #4 и се върни на 16. 


386. 


С рев изскачаш на палубата и размахваш боздугана си. Пиратите, които 
тъкмо се готвят да прескочат на „Менада", спират стреснато. 

- Аз съм Херкулес - извикваш, колкото ти глас държи - и съм най-великият 
гръцки герой! Боговете ме закрилят и самият Арес е с мен в този момент! 
Тръгнал съм да нападна страшния тракийски цар Диомед и ще размажа 
всеки, който ме забави! Ясно?! 

- Ясно - отвръща примирено капитанът на пиратския кораб и хората му се 
отдръпват по-далеч от „Менада". - Да му се не види, все на такива 
попадаме в последно време. 


Пиратите обръщат кораба си и бързо се отдалечават. Когато платната му 
се изгубват зад хоризонта, се връщате на курса си и продължавате към 
Тракия. 

Мини на 378. 


387. 


Стрелата ти е безпогрешна и Керинейската кошута пада окървавена в 
тревата с писък, странно наподобяващ човешки плач. 
Мини на 389. 


388. 


Размотаваш въжето, което винаги носиш около кръста си вместо колан, и 
здраво се завързваш за една от мачтите на кораба. Точно навреме. 
Втора страшна вълна залива палубата, но този път ти се разминава само 
с нагълтването на известно количество студена морска вода. 

Бурята преминава така бързо, както е започнала. Облаците потъват в 
небето зад кърмата и над изпотрошената палуба блесва ярка слънчева 
светлина. 

- Продължаваме! - извиква бойко Абдер. 

Мини на 399. 


389. 


- Какво правиш, смъртни човече?! - чуваш гневен женски глас зад гърба 
си. 

Още преди да се обърнеш, знаеш на кого принадлежи: кошутата е 
свещеното животно на Артемида, богинята на лова и непорочността. 
Падаш на колене пред младата жена със сурово лице, облечена в туника 
до коленете и следвана от рояк сърдити горски нимфи. 

- Защо, проклет да си, нарани кошутата ми? - извиква Артемида, вън от 
себе си от ярост. 

„За кеф" - мини на 361. 

„Заради Хера" - отиваш на 301. 

„По заповед на Евристей" - иди на 331. 


390. 


(Боят с ловците ще ти струва толкова точки Живот, колкото покаже 
еднократният ти Шанс.) 

Хващаш върха на копието на най-близкия ловец и го дръпваш с такава 
сила, че той забива носа си право в протегнатия юмрук на другата ти 
ръка. Авгий отваря уста да каже нещо и се отказва, когато избиваш 


половината му зъби със следващия си удар. Кучетата се разлайват, 
скочили на крака, и на площада избухва едно хубаво меле. 

Когато поваляш в праха и последния ловец, изтупваш ръцете си и 
напускаш селцето. По време на боя ти е дошла една добра идея. 

Мини на 304. 


391. 


- Евристей е моят господар - обясняваш смирено - и аз трябва да правя 
всичко, каквото ми нареди. 

- Вече нищо няма да правиш - ядосано те уверява Артемида и опъва 
лъка си. 

Преди да успееш да кажеш нещо в своя защита, стрелата й те пронизва 
смъртоносно. КРАЙ 


392. 


Стрелата ти дори не успява да достигне до целта си: толкова бързо се 
извръща кошутата и побягва така, сякаш е почивала цяла седмица. 
Стисваш зъби и отново се спускаш в гонитбата, прескачайки повалени 
дънери и малки потоци като същински елен. 

Продължаваш на 334. 


393. 


Смело се хвърляш във водата и с мощни движения прекосяваш бързата 
река. Кошутата почти се е изгубила от поглед, когато излизаш на 
отсрещния бряг, и ти отново се спускаш след нея. 

Преследването продължава през цялата нощ и с идването на утрото 
животното най-сетне спира, за да си почине. Затаил дъх, успяваш да го 
доближиш на разстояние един изстрел и... 

Изпращаш обикновена стрела по него - на 392. 

Стреляш с отровна стрела - на 332. 

Опитваш се да се доближиш още, за да го хванеш с ръце - на 355. 


394. 


- Добре де - примирително вдигаш ръце. - Просто питах. 

Обръщаш се и се отдалечаваш, без да обръщаш внимание на 
ожесточения шепот зад гърба си. Преди да напуснеш площада, две 
стрели се забиват в плещите ти и когато се обръщаш с ядосан вик, 
ловците тъкмо се скриват от поглед зад ъгъла на храма. 

- Бъзливи гадове! - изсумтяваш, докато измъкваш стрелите от тялото си. 
Странно, но точно тогава ти идва една идея. 

Извади си 6 точки Живот и премини на 304. 


395. 


Привечер на същия ден достигате Тракия и спускате котва. Няколко от 
моряците начело с жадния за приключения Абдер се съгласяват да ти 
помогнат и малката ти група скача на скалистия бряг. 

Ако решиш да отидете при Диомед като гости, мини на 383. Ако 
смяташ, че е по-добре директно да го атакувате, иди на 380. 

Ако поведеш групата си тайно направо към конюшните му, 
продължаваш на 351. 


396. 


Заинатяваш се и няколко мига по-късно втора страшна вълна залива 
палубата и те отнася в морето. Разпенената вода те поема с грохот и ти 
поемаш надолу към владенията на Посейдон, достъпни само за морските 
същества и удавниците. КРАЙ 


397. 


Внимателно вдигаш леката като перце кошута в ръцете си и поемаш към 
Микена, без да обръщаш внимание на учудените погледи на хората, с 
които се разминаваш по пътя. 

Евристей те очаква на градските стени и лицето му светва, когато вижда 
прекрасното животно: 

- Чудесна работа, Херкулес! 

Със съжаление предаваш кошутата в ръцете на робите му, разбутваш 
тълпата и хлътваш в маслиновата горичка край града. Мини на 385. 


398. 


Оставаш зад прикритието на една бъчва и пиратите с бойни викове 
прескачат на палубата на „Менада", готови да грабят и убиват. 

Ако искаш да останеш на мястото си и да ги нападнеш със стрели, 
мини на 382. Ако предпочиташ да скочиш насред битката с боздугана 
си, прехвърли се на 352. 


399. 


На втория ден от пътуването Абдер, който винаги стои на носа на кораба, 
вторачен в хоризонта, внезапно извиква: 

- Пирати право напред! Да ги сгащим, момчета! 

Със съмнение оглеждаш малобройния екипаж на „Менада", съставен от 
уплашени роби-гребци и няколко недохранени наемни моряци. 

Ако предложиш на Абдер да побегнете, мини на 303. 

Ако си съгласен с идеята му да нападнете пиратите, продължи на 
329. 


400. 


След като си изпълнил и дванайсетте подвига, за които са се договорили 
Хера и Зевс, ти вече не си роб на Евристей. Оставяш Микена, столицата 
на дългогодишния си господар, без никакво съжаление и след като 
пийваш вода от потока в добрата стара маслинова горичка, спираш 
нерешително, докато измислиш какво да правиш с новопридобитата си 
свобода. 

- Здрасти - казва Хермес, който се е появил изневиделица в обичайния си 
стил. - Остана без работа, а? 

- Май да - признаваш си. 

- Добре. Боговете имат нужда от теб. - Той премята ръка през раменете 
ти и започва разказа си с необикновена сериозност. 

Мини на 405. 


401. 


- Какво правиш? - осведомява се подозрително Атина. 

- Чакам - обясняваш очевидното. 

- Да де, ама защо? 

- Да се свести - отговаряш, като нагласяш вдигнатия си боздуган над 
главата на проснатия Алкионей. 

Богинята те поглежда невярващо и отлита по-далеч. Минута по-късно 
гигантът се свестява с рев и те разкъсва на части за разгрявка, преди да 
се включи отново в битката. КРАЙ 

402. 


Изкачваш се по склона на един от ниските хълмове и скоро откриваш 
познатата ти пещера, на входа на която кентавърът е поставил врата от 
дебели дървени трупи. Похлопваш и старият Фол ти отваря с радостен 
възглас: 

- Херкулес! Откога не сме се виждали! Влизай, влизай! 

Кентавърът бързо устройва солидно пиршество. 

Продължаваш на 404. 


403. 


Трудна работа. 
Ако Силата ти е 26 или повече, можеш да преминеш на 267. 
Ако е по-малко, очаква те 191. 


404. 


Закичени с венци от бръшлян, вдигате бокал след бокал, които Фол 
пълни с някакво изключително ароматно и силно вино. Когато го питаш 
откъде е, той заговорнически ти намигва: 

- Това е специално кентавърско вино. Никой освен нас няма право да го 
пие. 

Готвиш се да се ухилиш мазно, но в този миг по вратата на пещерата 
проехтяват тежки удари и се чува сърдит глас: 

- Отвори, предателю! Позволи ни да разкъсаме този двуног нахалник и 
може би ще пощадим живота ти! 

- Кентаврите! - Фол видимо пребледнява и ти скачаш на крака. 
Продължи на 7. 


405. 


- Чувал ли си нещо за гигантите? - пита Хермес. 

- Ъ-ъ - замисляш се. - Ами доколкото знам, са адски големи. 

- Адски - съгласява се богът. - Те са рожби на Гея и Уран, имат змии 
вместо крака и рошави коси и бради. Неприятна сган. Лошото е, че сега 
са решили да вземат властта на Олимп. 

- Глупости! - изкикотваш се. - Та вие сте много по-силни от тях! 

- Нищо подобно - признава шепнешком Хермес. - Гея им е дала някакво 
лекарство, което ги прави неуязвими за боговете. Битката ще се проведе 
на Флегрейските поля на полуостров Палена и ние ще загубим с гръм и 
трясък, освен ако... 

- Освен ако какво? 

- Ами все пак има номер - ухилва се Хермес. - Лекарството им ги 
предпазва от нас, но смъртен може да ги убие. 


- Аз - констатираш. 

- Ти ами, кой друг! - Богът отстъпва крачка назад и те оглежда критично. - 
В края на краищата ти си най-великият гръцки герой! Е, какво ще кажеш? 
- Че имам ли избор? - питаш саркастично. 

- Винаги си имал избор - отвръща обидено Хермес и ти обръща гръб. 

Ако приемеш да помогнеш на олимпийските богове,мини на 409. 

Ако смяташ, че е крайно време да си починеш, иди на 272. 


406. 


Оказва се, че Белерофонт все пак има някакви основания да се 
представя за герой. Все пак успяваш да го надвиеш с цената на една 
рана (губиш 5 точки Живот), боздуганът ти се стоварва върху главата му 
и самозваният герой прибелва очи. Качваш го на бурно цвилещия Пегас и 
го плясваш по хълбока, за да го подплашиш. Животното излита като 
стрела в небето и ти лягаш да спиш, като тихичко мърмориш нещо за 
сегашното поколение. 

Запиши един победен противник и мини на 411. 


407. 


- Разбирам - казваш сериозно. - И накъде си тръгнал, велики 
Белерофонте? 

- Господарят ми възложи някои нещица. - Героят махва с ръка. - Трябва 
да убия някаква триглава хидра, да се справя с планинското племе 
солими, а после ще видим. Работа за два дни. 

- Е, успех! - въздъхваш със завист и Пегас отново издига ездача си във 
въздуха. 

Някои хора обират всичкия късмет. Моирите трябва да се заемат с това. 
Свиваш рамене и се оставяш в прегръдките на Морфеи. 

Продължи на 411. 


408. 


- Какво правиш? - осведомява се подозрително Атина. 
- Копая дупка - обясняваш очевидното. 
- Да де, ама защо? - 
- Ами Алкионей не може да умре на земята на Палена - отвръщаш 
неуверено, като не спираш да ринеш пръст. - Но може би може да умре 
под земята. 
- Звучи ми като пълна глупост - отвръща Атина със съмнение и отлита. 
Свиваш рамене, бутваш гиганта в дупката и търпеливо зачакваш край 
ръба й. Минута по-късно той изскача с рев отвътре и те разкъсва на части 
за разгрявка, преди да се включи отново в битката. 

КРАЙ 


409. 


- Знаех си, че няма да ме изложиш - кимва Хермес и протяга ръка към 
теб. - Да тръгваме! 

Улавяш ръката на бога-вестител и няколко шеметни мига по-късно 
попадаш в самото сърце на най-страшната битка в историята. 

Мини на 413. 


410. 


- Не бързай да се радваш - казва скептично Атина, която се е облегнала 
на копието си зад гърба ти. - Специално този изрод не може да умре на 
земята на полуостров Палена. Пробвахме няколко пъти, но всеки път пак 
ставаше. 

- Имам една идея - заявяваш, вторачен в огромното проснато тяло. 

Ако решиш да закопаеш гиганта в земята, мини на 408. 

Ако искаш да го изнесеш извън пределите на полуострова, иди на 
223. Ако го изчакаш да се свести, готов за нов удар, отиваш на 401. 


411. 


Събуждаш се призори от някакви странни шумове и когато отваряш очи, 
виждаш няколко джуджета-керкопи да се суетят около багажа ти с 
очевидното намерение да отмъкнат нещо. Скачаш на крака с викове и 
съществата хукват към прикритието на дърветата, като смешно се клатят 
на късите си криви крака. 

Протягаш се, вдигаш боздугана си и отново се отправяш на път. 

Мини на 91. 


412. 


Провикваш се и летящият кон замира във въздуха, след което рязко се 
спуска надолу и с тропот на копита каца точно пред теб. Конят е съвсем 
бял и изключително красив, а ездачът му е някакъв мъжага с брада и 
могъщо телосложение. 

- Аз съм Белерофонт, странниче - представя се той, - а това е моят 
жребец Пегас. В случай че не знаеш, аз съм най-великият древногръцки 
герой. 

Ако се съгласиш с нелепото твърдение на Белерофонт, минаваш на 
407. Ако искаш да му изясниш как всъщност стоят нещата, 
прехвърли се на 271. 

418. 


Десетината гиганти размахват цели стъбла на вековни дървета, замерят 
боговете със скали и викат „Уха!". Всеки път, когато Зевс порази някого от 
тях със светкавицата си, гигантът се просва в несвяст на земята, но 
отново скача след около десет секунди, готов за бой и в цветущо здраве. 
Лекарството действа безотказно. 

- Това е Алкионей, шефът им. - Хермес те дръпва за ръкава и ти посочва 
някаква ужасяваща грамада. - Май към теб е тръгнал. 

Богът е напълно прав. С какво ще посрещнеш атаката на гиганта? 

С някоя от отровните си стрели - на 275. 

С боздугана си - на 403. 


414. 


Когато битката приключва, олимпийските богове се събират на едно по- 
чисто място насред Флегрейските поля, за да се поздравят с победата. 
Сам Зевс се обръща към теб, огромен и властен с бялата си мантия, под 
която крие гръмотевиците си: 

- Никога нямаше да се справим без теб, синко. Ти изпълни дванайсетте 
си подвига и спаси Земята от гигантите. Смятам, че никой от нас няма да 
има възражения, ако те направим бог още в този момент. 

- Ъ-ъ - обаждаш се неуверено. - Точно сега ли? 

- Защо да отлагаме? - казва ентусиазирано Хермес, а Зевс повдига 
вежди. 

- Ами... - Помълчаваш, за да сложиш в ред мислите си, и обясняваш: - 
Някак си целият ми живот премина в подвизи и сега изведнъж - бам! - да 
стана бог. Искам да кажа, кога ще мога да се разходя по цъфналите поля 
на Елада и да видя как изгрява слънцето в неделя, пък и да се оженя, да 
имам деца и така нататък? Все пак аз съм роден човек, а хората правят 
такива работи. А? 

- Ами добре - казва Зевс след малко. - Ние не бързаме. 

- Благодаря - кимваш. 

- Ще ти се обадим - махва с ръка Хермес, преди цялата група богове да 
се пренесе на далечния Олимп в един кратък миг, сякаш никога не ги е 
имало. 

Обръщаш гръб на Флегрейските поля и поемаш накъдето ти видят очите 
през зеления лес. Очаква те цял един свободен живот. 


КРАЙ 


Едно забавно приключение В древна Гърция 


Да убиеш немейския лъв. 
Да отсечеш главите на 
лернейската хидра. 
Да прогониш стимфалските 
| птици. 
Да уловиш керинейската кошута. 
а хванеш жив еримантския 
„ глиган. 
. Да изчистиш Авгиевите обори. 
“ Да докараш критския бик в 
| “ Микена. 

Да отвлечеш конете на Диомед. 
Да откраднеш колана на 
амазонката Хиполита. 

Да отмъкнеш кравите на 
великана Герион. 

. Да изкараш Цербер на светло. 
Да откъснеш трите златни ябълки 
на Хесперидите. 


Навремето всичко това 
изглеждаше добра идея. 


